text:
ၵဵဝ်ႇၵပ်းလွင်ႈတပ်ႉသိုၵ်း ဢဝ်ႁူမ်ႇလူမ်ႈဝၢၼ်ႈမိူင်း ၸိုင်ႈမိူင်းႁူမ်ႈတုမ်ၼၼ်ႉ ၶၵ်ႉၵၢၼ်မၼ်းတိုၵ်ႉၵိုတ်းၵႆသေတႃႉ တႃႇလႅၵ်ႈလၢႆႈႁဵတ်းလၢႆး DDR, SSR ၼၼ်ႉ တိုၼ်းထုၵ်ႇလီလဵပ်ႈႁဵၼ်း ႁၢင်ႈႁႅၼ်းဝႆႉ။ လွင်ႈၼႆႉ ၽူႈၼမ်းၼႂ်း 3 ၸဝ်ႈသိုၵ်းၸၢႆးငိုၼ်း RCSS တွပ်ႇလၢတ်ႈဝႆႉတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ထၢမ်-တေႃႈလဵဝ်ၼႆႉ ၵဵဝ်ႇၵပ်းလွင်ႈႁူမ်ႇလူမ်ႈၼႆ DDR ၵေႃႈလီ၊ SSR ၵေႃႈလီ၊ ပေႃးလဵပ်ႈႁဵၼ်းတူၺ်း တိုၼ်းတေႁႂ်ႈဝၢင်းၶိူင်ႈ။ လွင်ႈၼႆႉ RCSS ႁၢင်ႈႁႅၼ်းဝႆႉၸိူင်ႉႁိုဝ်ၶႃႈ?။
တွပ်ႇ-လွင်ႈၼႆႉ ပေႃးဢဝ်ၶၵ်ႉမၼ်းဝႃႈ မၼ်းပႆႇငၢႆႈငၢႆႈ။ ပႆႇငၢႆႈငၢႆႈသေတႃႉၵေႃႈ တိုၼ်းလူဝ်ႇလႆႈႁၢင်ႈႁႅၼ်းယဝ်ႉ၊ ပေႃးယူႇတီႈမုၵ်ႉၸုမ်းႁဝ်းၶႃႈတႄႉၵေႃႈ ႁဝ်းၶႃႈတေပိုတ်ႇပၢင်သွၼ် Workshop ၊ ႁဵတ်းပၢင်ဢုပ်ႇဢူဝ်းၵိူဝ်းၵုမ်ၵၼ်၊ တေႁွင်ႉၽူႈလူင်ႉလႅၼ်ႇ တၢင်းၼွၵ်ႈမိူင်းမႃးသပ်းၸႅင်ႈပၼ်ႁဝ်းၶႃႈဝႃႈ မၼ်းပဵၼ်ၸိူင်ႉႁိုဝ် ၾၢင်ႁၢင်ႈမၼ်း ၸဵမ်ၸိူဝ်းၼႆႉ။ လွင်ႈႁူမ်ႇလူမ်ႈၼႆႉ ဢၼ်ၸုမ်းၸၢဝ်းၶိူဝ်း EAO ႁၼ်ထိုင်လႄႈ တပ်ႉမတေႃႇႁၼ်ထိုင် မၼ်းတေဢမ်ႇမိူၼ်ၵၼ်။ တပ်ႉမတေႃႇၼႆႉ ၶဝ်ၶႂ်ႈႁႂ်ႈႁဵတ်း DDR ဢွၼ်တၢင်း၊ ၸင်ႇၵွႆႈမႃး SSR ။ ပေႃးၸုမ်းၸၢဝ်းၶိူဝ်းၶႂ်ႈႁဵတ်း SSR ။ SSR ၼႆႉမၼ်းပွင်ႇဝႃႈ တေလႆႈမူၼ်ႉမႄးတွၼ်ႈႁူမ်ႇလူမ်ႈၵူႈလွင်ႈလွင်ႈ။ လွင်ႈၼႆႉၾၢႆႇ EAO ၵေႃႈလီ၊ ၾၢႆႇႁဝ်းၶႃႈၵေႃႈလီ၊ ႁဝ်းၶႃႈၵေႃႈလႆႈဢုပ်ႇၵၼ်ဝႆႉယူႇ။
ထႅင်ႈဢၼ်ၼိုင်ႈၼႆႉ တပ်ႉသိုၵ်းမိူင်းႁူမ်ႈတုမ်၊ တပ်ႉသိုၵ်းၾႅတ်ႊၻရႄႊ။ ဢၼ်ၼႆႉ ပေႃးၾၢႆႇၸၢဝ်းၶိူဝ်းဝႃႈ ၶႂ်ႈပဵၼ်တပ်ႉသိုၵ်းၾႅတ်ႊၻရႄႊ။ ပေႃးၾၢႆႇတပ်ႉမၢၼ်ႈသမ်ႉဝႃႈ တေႃႈလဵဝ်ၼႆႉပဵၼ်ယဝ်ႉလူး၊ တပ်ႉသိုၵ်းမိူင်းႁူမ်ႈတုမ် ပႃးၵူႈၸၢဝ်းၶိူဝ်းယဝ်ႉလူး ၸဵမ်ၸိူဝ်းၼႆႉ။ မၼ်းတေလႆႈဢုပ်ႇၵၼ်ပဵၼ်ၶၵ်ႉပဵၼ်တွၼ်ႈ၊ မၼ်းပႆႇငၢႆႈငၢႆႈတႃႇတေဢုပ်ႇၵၼ်။ ၼႂ်းပၢင်ၵုမ်ၵမ်းၼႆႉ တေႃႈၼင်ႇႁူဝ်ၶေႃႈမၼ်းၵူၺ်း ႁဝ်းယင်းပႆႇၸၢင်ႈဢုပ်ႇၵၼ်။
လွင်ႈၵၢၼ်ႁူမ်ႇလူမ်ႈၼႆႉ မၼ်းတေၶမ်တႄႉတႄႉ။ တင်းဢၼ်ၾၢႆႇတပ်ႉသိုၵ်းမၢၼ်ႈႁၼ်လႄႈ ၾၢႆႇၸုမ်းၸၢဝ်းၶိူဝ်း ႁၼ်ၼႆႉ မၼ်းတိုၵ်ႉၵႂႃႇၵၼ်ၾႃႉလႄႈလိၼ်၊ တေႃႈၼင်ႇႁူဝ်ၶေႃႈမၼ်းၵူၺ်း ႁဝ်းယင်းပႆႇၸၢင်ႈဢုပ်ႇ။ ၵူၺ်းၵႃႈ ပဵၼ်ႁိုဝ်ၵေႃႈလီ မၼ်းတေလႆႈဝူၼ်ႉဝႆႉ။ သင်ဝႃႈႁဝ်းၶႃႈႁဵတ်းမႃး တပ်ႉသိုၵ်းၾႅတ်ႊၻရႄႊလူး၊ ႁဝ်းၶႂ်ႈႁဵတ်းၸိူင်ႉႁိုဝ်၊ တပ်ႉသိုၵ်းတႆးႁဝ်းၼႆႉ ႁဝ်းၶႂ်ႈႁဵတ်းတပ်ႉၵႅတ်ႇၶႄမိူင်းတႆးၶႃႈႁႃႉ၊ ၸိူဝ်းၼႆႉ မၼ်းတေလႆႈဝူၼ်ႉဝႆႉၵႂႃႇထႃႈလွႆးလွႆး။
ၾၢႆႇၼိုင်ႈတၢင်းၼိုင်ႈၵေႃႈ ႁဝ်းတေဢွၼ်ၵၼ်ႁဵတ်းပၢင် Workshop ၊ ႁွင်ႉၽူႈလူင်ႉလႅၼ်ႇၶဝ်မႃးပၼ်ပၢင်သွၼ် ၵဵဝ်ႇၵပ်းတပ်ႉၼႆႉ မိူင်းပိူၼ်ႈႁဵတ်းၸိူင်ႉႁိုဝ်။ ပေႃးဝႃႈပိူၼ်ႈမႃးႁူမ်ႈၵၼ်ၼႆႉ ပိူၼ်ႈႁဵတ်းၸိူင်ႉႁိုဝ်၊ မီးပိူင်ၸိူင်ႉႁိုဝ်။ လွင်ႈၼႆႉတႄႉ မၼ်းဢမ်ႇၸႂ်ႈႁဝ်းၵူၺ်း ၸုမ်းၸၢဝ်းၶိူဝ်း EAO ႁဝ်းၶႃႈ ဢၼ်လူင်းလၢႆးမိုဝ်းၵေႃႈလီ၊ ၸိူဝ်းဢမ်ႇလူင်းလၢႆးမိုဝ်းၵေႃႈ တိုၵ်ႉဢွၼ်ၵၼ်ဢုပ်ႇၵၼ်ယူႇ။ ပိူၼ်ႈႁဵတ်းၸိူင်ႉႁိုဝ်၊ မီးၸိူင်ႉႁိုဝ်ၸိူဝ်းၼႆႉ မႅၼ်ႈၽွင်းဢွၼ်ၵၼ်လဵပ်ႈႁဵၼ်းႁၢင်ႈႁႅၼ်း၊ တွၼ်ႈႁူမ်ႇလူမ်ႈၼႆႉ ငဝ်းလၢႆးမၼ်းပဵၼ်ၸိူင်ႉၼႆၶႃႈ။
ထၢမ်-ဢိင်ၼိူဝ်သင်ႉလၵ်းၵၢၼ်ၵေႃႈလီ၊ ဢိင်ၼိူဝ်ဢၼ်လႆႈႁူပ်ႉႁၼ်မႃးတီႈပၢင်ၵုမ်ၵေႃႈလီ၊ ဢၼ်ၶႂ်ႈမွၵ်ႇလၢတ်ႈပေႃႈမႄႈၵူၼ်းမိူင်းႁဝ်းၼၼ်ႉ ၶႅၼ်းတေႃႈတူင်ႉတၵ်ႉသူင်ႇသင်ႇပၼ်ၽွင်ႈၶႃႈ?။
တွပ်ႇ-ပိူင်လူင်မၼ်း ဢၼ်လမ်ႇလွင်ႈၼႆႉ ပၢင်ၵုမ်လူင် (ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3) ဢၼ်တေမႃးထႅင်ႈ ၵမ်းၼႆႉ ႁဝ်းၶႃႈတေဢဝ်သဵင်ၵူၼ်းမိူင်းႁဝ်း ဢၼ်လုၵ်ႉတီႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၵႂႃႇတၢင်ႇၶိုၼ်ႈ။ ဢမ်ႇၵွမ်ႉၵႃႈႁဝ်းၵူၺ်း၊ တၢင်ႇၸၢဝ်းၶိူဝ်းၵေႃႈ တေဢဝ်သဵင်ၸိူင်ႉၼၼ်မႃးသေ ၶိုၼ်ႈၵႂႃႇဢုပ်ႇထႅင်ႈၵမ်းၼိုင်ႈ။ ၵွပ်ႈပိူဝ်ႈၸိူင်ႉၼၼ်လႄႈ သဵင်ၵူၼ်းမိူင်းႁဝ်းၶႃႈၵမ်းၼႆႉ မၼ်းလမ်ႇလွင်ႈ။
မိူင်းတႆးႁဝ်းၼႆႉႁဝ်းၶႂ်ႈႁဵတ်းၸိူင်ႉႁိုဝ်။ ၵၢၼ်မိူင်းႁဝ်း မိူၼ်ၼင်ႇတူဝ်ယၢင်ႇမၼ်း ႁဝ်းၶႃႈၶႂ်ႈမီး ပိူင်ပိုင်းၸိုင်ႈမိူင်း တႃႇမိူင်းတႆးၶေႃၶေႃႁႃႉ၊ ဢမ်ႇၼၼ်ၵေႃႈ ၵူၼ်းတႃႇတေမႃးပဵၼ်ႁူဝ်ပဝ်ႈမိူင်းတႆး၊ ဢမ်ႇၼၼ်ၵေႃႈ ၸွမ်ၽွင်းလူင်မိူင်းတႆးၼႆႉ ႁႂ်ႈပဵၼ်ၵူၼ်းမိူင်းတႆးႁႃႉ ၸိူဝ်းၼႆႉ မၼ်းတေမီးတီႈၵူၼ်းမိူင်းတႆးႁဝ်း။ ၵၢၼ်မၢၵ်ႈမီးၵေႃႈတေႃႈၼၼ်၊ ၵူၼ်းမိူင်းတႆးႁဝ်းၶႂ်ႈႁဵတ်းၸိူင်ႉႁိုဝ်၊ ၶႂ်ႈတမ်းၸိူင်ႉႁိုဝ်။ ၵဵဝ်ႇၵပ်းၵၢၼ်တူင်ႇဝူင်းၵူၼ်း၊ ၵၢၼ်ပၢႆးပၺ်ၺႃ၊ ပၢႆးယူႇလီ၊ ၵၢၼ်ပူၵ်းပွင်သဵၼ်ႈတႃႈသၢႆတၢင်း၊ ၵၢၼ်ၽဵဝ်ႈမူၺ်ႉယႃႈမဝ်းၵမ်ၸိူဝ်းၼႆႉ ႁဝ်းၶႃႈၶႂ်ႈႁဵတ်းၸိူင်ႉႁိုဝ် မၼ်းမီးတီႈၵူၼ်းမိူင်းႁဝ်းတၢင်ႇမႃး၊ ၵၢၼ်တီႈလိၼ်ၵေႃႈတေႃႈၼၼ်။
တီႈလိၼ်မိူင်းတႆးႁဝ်းၼႆႉ တူဝ်ယၢင်ႇမၼ်း ႁႂ်ႈၵူၼ်းမိူင်းတႆးပဵၼ်ၸဝ်ႈၶွင်မၼ်း၊ ဢမ်ႇၼၼ်ၵေႃႈ ၼႂ်းပိုၼ်ႉတီႈၼႆႉ ႁႂ်ႈပဵၼ်ၵူၼ်းၵိုၵ်းၼမ်ႉၵိုၵ်းလိၼ် ပဵၼ်ၸဝ်ႈၶွင်မၼ်းၸိူဝ်းၼႆႉ မၼ်းမီးတီႈၵူၼ်းမိူင်းႁဝ်းၵူၺ်း။ ယဝ်ႉၵေႃႈ ၶူဝ်းၶွင်သၽႃႇဝၼႂ်းမိူင်းတႆးႁဝ်း ႁဝ်းၶႂ်ႈႁဵတ်းၸိူင်ႉႁိုဝ်၊ ႁႂ်ႈလူင်ပွင်ၸိုင်ႈမိူင်းတႆး ၵေႃႉၵုမ်းႁႃႉ၊ တႃႇတေၸႅၵ်ႇမႅင်ႇ လူင်ပွင်ၸိုင်ႈ မိူင်းႁူမ်ႈတုမ်ၼႆႉ တေပဵၼ်ၸိူင်ႉႁိုဝ်၊ ၽႂ်တေၵေႃႉၵုမ်း၊ ၽႂ်တေပဵၼ်ၸဝ်ႈၶွင် ၸိူဝ်းၼႆႉမၼ်းလမ်ႇလွင်ႈ။ ၸွမ်းၼင်ႇႁူဝ်ၶေႃႈဢုပ်ႇဢူဝ်း 4-5 ႁူဝ်ၶေႃႈၼၼ်ႉ ၵၢၵ်ႇသေႃးမၼ်း မီးတီႈၵူၼ်းမိူင်းႁဝ်းၶႃႈ။ ပိူၼ်ႈၵေႃႈဢဝ်ၵူၼ်းမိူင်းဝႃႈ။
ၵွပ်ႈပိူဝ်ႈၼႆ ပေႃးထိုင်ၶၢဝ်းႁဝ်းၶႃႈႁဵတ်း ပၢင်ဢုပ်ႇၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးမႃးၸိုင် ႁႂ်ႈပီႈၼွင်ႉၵူၼ်းမိူင်းတႆးႁဝ်း လဵပ်ႈႁဵၼ်းလူင်ႈၼႃႈဝႆႉဝႃႈ ႁဝ်းၶႃႈၵိုင်ႇလီႁဵတ်းၸိူင်ႉႁိုဝ်၊ ပဵၼ်ၸိူင်ႉႁိုဝ်၊ တႃႇႁႂ်ႈမိူင်းတႆးႁဝ်း တႃႇႁႂ်ႈၸိူဝ်ႉၸၢတ်ႈတႆးႁဝ်း၊ ပႃးၸဵမ်ၸိူဝ်းယူႇၼႂ်းမိူင်းတႆးလႄႈၼွၵ်ႈမိူင်းတႆး၊ ၸိူဝ်းပဵၼ်တႆးတင်းသဵင်ႈ ပေႃးတေၶိုၼ်ႈယႂ်ႇမႂ်ႇသုင် ထၢင်ႇႁၢင်ႈ၊ ၸွမ်းၼင်ႇဢၼ်ႁဝ်းၶႃႈမီးဝႆႉပိုၼ်း၊ မီးဝႆႉလိၵ်ႈႁူမ်ႈမၢႆပၢင်လူင်၊ ၼင်ႇႁိုဝ်မၼ်းတေဢမ်ႇယွမ်းၸိူဝ်းၼၼ်ႉ ႁဝ်းၶႃႈတေႁဵတ်းႁိုဝ်ၼႆ ႁႂ်ႈဢွၼ်ၵၼ်ဝူၼ်ႉဝႆႉ ႁၢင်ႈႁႅၼ်းဝႆႉ၊ ပေႃးထိုင်ၶၢဝ်းၼၼ်ႉမႃး ႁႂ်ႈႁဝ်းၶႃႈပဵၼ်သဵင်လဵဝ် ဢွၵ်ႇသဵင်လဵဝ်- ၶႂ်ႈၾၢၵ်ႇထိုင်တီႈ ပေႃႈမႄႈပီႈၼွင်ႉၵူၼ်းမိူင်းႁဝ်း မီးၸိူင်ႉၼႆၶႃႈ။
[DDR 1. Disarmament ပွင်ႇဝႃႈ ပူတ်းၶိူင်ႈၵွင်ႈၵၢင်ႇ။ ထီႉ 2 Demobilization ပူတ်းတပ်ႉသိုၵ်း။ 3. Reintegration ပူတ်းၵူၼ်းႁၢပ်ႇၵိုတ်ႉၵၢၼ်ၼႂ်းတပ်ႉသိုၵ်းသေ ၶဝ်ႈႁူမ်ႈႁွမ်းၼႂ်းတပ်ႉမႂ်ႇ ဢၼ်ၵေႃႇတင်ႈမႂ်ႇၶိုၼ်း။ SSR-Security Sector Reform မႄးပွင်ၾၢႆႇၵၢၼ်ႁူမ်ႇလူမ်ႈ။]


c: text/html

text:
ပီႈၼွင်ႉဝၢၼ်ႈဢႅၼ်ႇ ၸႄႈဝဵင်းမိူင်းၶၢၵ်ႇ ၸိူဝ်းၺႃးၽေးၾႆးမႆႈၸိူဝ်းၼၼ်ႉ လူဝ်ႇတၢင်းၸွႆႈထႅမ် ၶွင်ၵိၼ် ၊ ၶွင်ၸႂ်ႉလႄႈ ၶူဝ်းၼုင်ႈတၢင်းဝႂ် ပႃးၸဵမ်ယႃႈယႃ ။
ဝၼ်းတီႈ 03-05/04/2016 ၸုမ်းပၢႆးမွၼ်း မွၵ်ႇၵွၼ် လႆႈဢွၼ်ႁူဝ်လုၵ်ႈၸုမ်းသေ လူင်းၵဵပ်းငိုၼ်း (လူႇၶၢမ်ႇ) ပေႃႈမႄႈပီႈၼွင်ႉၵူၼ်းမိူင်း ၼႂ်းပွၵ်ႉ / ဢိူင်ႇ ဝဵင်းၵဵင်းတုင် တႃႇၵႂႃႇၸွႆႈၵမ်ႉထႅမ် ပၼ်ပီႈၼွင်ႉၸၢဝ်းၶိူဝ်းဢႅၼ်ႇ တီႈဝၢၼ်ႈဢႅၼ်ႇလူင် ဢိူင်ႇၼွင်လူင် ၸႄႈဝဵင်းမိူင်းၶၢၵ်ႇ ၸိုင်ႈတႆး ပွတ်းဢွၵ်ႇၶူင်း ၼႆယဝ်ႉ ။
ၸၢႆးသၢမ်တိပ်ႉသိူဝ် ၽူႈဢွၼ်ႁူဝ်လုၵ်ႈၸုမ်း ပၢႆးမွၼ်း မွၵ်ႇၵွၼ် ၵဵင်းတုင် လၢတ်ႈဝႃႈ “ တေႃႈလဵဝ် ႁဝ်းလႆႈလူႇၶၢမ်ႇၸွမ်းဝၢၼ်ႈၼွၵ်ႈ ၼႃးပၢင်ႇ ၼႂ်းသွင် – သၢမ် ဝၼ်းၼႆႉ လႆႈငိုၼ်း 10 သႅၼ်ပျႃး ပၢႆယဝ်ႉ ။ ၶဝ်ႈသၢၼ် ၊ သိူဝ်ႈၶူဝ်း ၊ ၽႃႈႁူမ်ႈ ၸဵမ်ၸိူဝ်းၼႆႉ လႆႈဝႆႉတင်းၼမ် ။ လိူၼ်တေမႃး ၸင်ႇတေၵႂႃႇၸွႆႈ ”။
သိုပ်ႇလၢတ်ႈထႅင်ႈဝႃႈ ၸုမ်းဢၼ်ႁဝ်းၶႃႈ တေပႃးၽူႈႁွင်ႉၵႂၢမ်းၵမ်ႈၽွင်ႈ ပႃႊတီႊၵွင်ၸႆး ၊ ႁူဝ်သိူဝ် သိူဝ်ၽိူၵ်ႇၵမ်းၽွင်ႈၵေႃႈ ၶဝ်ႈပႃး ဢမ်ႇဢဝ်ၸိုဝ်ႈပႃႊတီႊၸုမ်းလႂ်ဢွၵ်ႇၸႂ်ႉ ဢဝ်ၸိုဝ်ႈပၢႆးမွၼ်း မွၵ်ႇၵွၼ် ၵဵင်းတုင်သေ ဢွၵ်ႇၸႂ်ႉ လူင်းလူႇၶၢမ်ႇ ” ဝႃႈၼႆ ။
ၽူႈပွင်ၵၢၼ်ၾၢႆႇလူလွမ် ၵူၼ်းၺႃးၽေး ၵေႃႉၼိုင်ႈလၢတ်ႈဝႃႈ “ ၼႂ်းဝၢၼ်ႈႁဝ်းၶႃႈၼႆႉ တေႃႈလဵဝ် ၾႆးမႆႈမူတ်း ဢမ်ႇၵိုတ်းသင်သေၸိူဝ်ႉ / သေဢၼ်ယဝ်ႉ တိုၵ်ႉလူဝ်ႇတၢင်းၸွႆႈထႅမ်တင်းၼမ်ယူႇ ” ဝႃႈၼႆ ။
ဝၢၼ်ႈဢႅၼ်ႇလူင်ၼႆႉ ယၢၼ်ၵႆၸႄႈဝဵင်းမိူင်းၶၢၵ်ႇ 9 လၵ်း လင်ႁိူၼ်း တင်းၼမ်မီး 54 လင် ၺႃးၾႆးမႆႈၵႂႃႇ 49 လင် ၸိူဝ်းၺႃးၾႆးမႆႈၼၼ်ႉ ဢမ်ႇတၼ်းလႆႈၶူဝ်းၶွင်သင် ။
မိူဝ်ႈဝၼ်းတီႈ 12/03/2016 ၶၢဝ်းယၢမ်း 13:00 မူင်း ၵူၼ်းထဝ်ႈယူႇႁိူၼ်း သႂ်ႇၾႆးတႃႇႁုင်တူမ်ႈ ႁဵတ်းၶဝ်ႈၽၵ်း ၾႆးလုၵ်ႈမႆႈႁႅင်း ၊ မႆႈပႃးႁိူၼ်းယေး သိုပ်ႇလၢမ်းမႆႈၵႂႃႇတင်းဝၢၼ်ႈ ၼႆယဝ်ႉ ။

robotstxt: allowed

filter: keep


text:
ပိူဝ်ႈႁႂ်ႈၵူၼ်းၼုမ်ႇ ဢမ်ႇလူင်လိုမ်း ၾိင်ႈႁိတ်ႈႁွႆးတႆးၼႆသေ သင်ၶၸဝ်ႈလႄႈ ၵူၼ်းမိူင်း ၵဵင်းတုင် ႁူမ်ႈၵၼ်ၸတ်းႁဵတ်း ပၢင်သွၼ်ၾိင်ႈႁိတ်ႈႁွႆးတႆး ပွၵ်ႈႁႅၵ်ႈ ၶၢဝ်းတၢင်း 10 ဝၼ်း ။
ဝၼ်းတီႈ 17- 28/08/2016 ၸဝ်ႈၶူးတေႇဝိင်ႇ ဢွၼ်ႁူဝ်သင်ၶၸဝ်ႈလႄႈၵူၼ်းမိူင်း ႁူမ်ႈၵၼ် ၸတ်းႁဵတ်းပၢင်သွၼ် လွင်ႈၾိင်ႈႁိတ်ႈႁွႆးတႆး မိူၼ်ၼင်ႇၵႃႈၼူၵ်ႉ၊ တူဝ်း၊ လၢႆးၶွၼ်ႉ၊ လၢႆးလႅဝ်း ၸိူဝ်းၼႆႉ။ ၶၢဝ်းယၢမ်းပူင်သွၼ် ၼိုင်ႈဝၼ်းလႂ် 3 ပွၵ်ႈ.ၶၢဝ်းယၢမ်းၵၢင်ၼႂ် 07:00-12:00 ဝၢႆးဝၼ်း 13:00-16:00 လႄႈ ၵၢင်ၶမ်ႈ 19:00-21:00 မူင်း ၸတ်းႁဵတ်းတီႈ ဝတ်ႉထမ်မိၵ ပုပ်ႉပရႃႇမ (ဝတ်ႉၵၢတ်ႇတဝ်ႇ) ဝၢၼ်ႈၵၢတ်ႇတဝ်ႈ ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ။
ပၢင်ၾိုၵ်းၽွၼ်ႉၼႆႉ ၶူးၸၢႆးၶိူဝ်းလဵဝ်လႄႈ ၸၢႆးတၢၼ်းမွင်ႇလုၵ်ႉဝဵင်းလူင်တူၼ်ႈတီး မႃးပူင်သွၼ်ပၼ်။ လုၵ်ႈႁဵၼ်း တၢင်းမိူင်းၶၢၵ်ႇ၊မိူင်းယၢင်း၊မိူင်းပဵင်း၊ၵဵင်းတုင်လႄႈၵူၼ်းၼႂ်းပိုၼ်ႉတီႈ ၶဝ်ႈႁဵၼ်းဢဝ် 200 ၵေႃႉပၢႆ ။
ၸဝ်ႈၶူးၵုလိသ ၽူႈပွင်ၵၢၼ်တႃႇတေပွင်ပဵၼ်ပၢင်သွၼ် လၢတ်ႈဝႃႈ – “ မိူဝ်ႈလဵဝ်ၼႆႉ ၵၢပ်ႈဝၢၼ်ႈပၢၼ် မိူင်းၵေႃႈ ၶိုၼ်ႈယႂ်ႇၶိုတ်းၵၢပ်ႈပၢၼ်မႃး ၼင်ႇႁိုဝ်ၵူၼ်းၼုမ်ႇႁဝ်းၶဝ်တေဢမ်ႇလူင်လိုမ်း ၾိင်ႈႁိတ်ႈႁွႆး တႆးႁဝ်းသေ ႁႂ်ႈမေႃဢွၼ်ၵၼ်သိုပ်ႇပိုၼ်ၽႄၵႂႃႇ။ လိူဝ်ၼၼ်ႉၵေႃႈၼင်ႇ ႁိုဝ်ၵူၼ်း ၼုမ်ႇႁႂ်ႈပေႃး တေၵႆယၢၼ်ယႃႈမဝ်းၵမ် ” ၼႆယဝ်ႉ ။
ပၢင်ၾိုၵ်းၽွၼ်ႉလွင်ႈၾိင်ႈႁိတ်ႈႁွႆးတႆးၼႆႉ သင်ၵူၼ်းၼုမ်ႇၼႂ်းပိုၼ်ႉတီႈသူၼ်ၸႂ်ၸိုင် ယူႇတီႈသင်ၶ ၸဝ်ႈလႄႈၵူၼ်းမိူင်းႁူမ်ႈၵၼ်သေ တေသိုပ်ႇႁဵတ်းသၢင်ႈၵႂႃႇထႅင်ႈ ၼႆယဝ်ႉ ။
ဝၼ်းတီႈ 04/07/2016 ၼၼ်ႉၵေႃႈ သင်ၶၸဝ်ႈ လႄႈ ၵူၼ်းမိူင်း ပွတ်းဢွၵ်ႇၶူင်း ၸတ်းႁဵတ်းပၢင်ၵုမ် တမ်းဝၢင်း ပုၼ်ႈၽွၼ်း ၶွတ်ႇၽွတ်ႈၶွမ်ႊမတီႊ ၽူႈပွင်ၵၢၼ်တႃႇတိူၵ်ႈသွၼ်လိၵ်ႈ ၾၢႆႇသင်ၶၸဝ်ႈ ၸိုင်ႈတႆး ပွတ်းဢွၵ်ႇၶူင်း တီႈဝတ်ႉထမ်ႇမေႃးတယ ဝဵင်းၵဵင်းတုင် ။
(လႅင်ႇၶၢဝ်ႇ လႅတ်ႇၼုမ်ႇ မင်းရၢႆး ၵဵင်းတုင်)


text:
ပၢင်ၵုမ်ႁိုဝ်ပၢင်သွၼ် ၸဝ်ႈၼႃႈတီႈၾၢႆႇၵပ်းသၢၼ် ဢၼ်ၸုမ်း EBO ဢွၼ်ၸတ်းႁဵတ်းတီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်းၼၼ်ႉ မီးၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA ၊ ၸၼ်ႉၸႄႈမိူင်း ၸၼ်ႉမိူင်းႁူမ်ႈတုမ်ၸိူဝ်းၼႆႉ ၶိုၼ်ႈႁွတ်ႈၶဝ်ႈႁူမ်ႈ 10 ၸုမ်း- လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉ ၸဝ်ႈၶိုၼ်းသႂ် ၽူႈၵွၼ်းလုမ်း PI ဢၼ်ႁဵတ်းၵၢၼ်ၾၢႆႇၵမ်ႉထႅမ်လွင်ႈငမ်းယဵၼ် ဝႆႉၼင်ႇၼႆ။
ထၢမ်-လွင်ႈတၢင်းဢၼ်လႆႈႁဵတ်းပၢင်ၵုမ် မိူဝ်ႈၼႆႉၼႆႉ သပ်းလႅင်းပၼ်ဢိတ်းၼိုင်ႈၶႃႈ?။
တွပ်ႇ-ပၢင်ၵုမ်ပွၵ်ႈၼႆႉႁွင်ႉဝႃႈ ပၢင်ၵုမ်လုမ်းၵပ်းသၢၼ် ဢမ်ႇၼၼ် ပၢင်ၵုမ်ၶွင်ၸဝ်ႈၼႃႈတီႈၾၢႆႇၵပ်းသၢၼ် ပွၵ်ႈၵမ်းတီႈ 9 ။ ပဵၼ်ပၢင်ၵုမ်ဢၼ်ယူႇတီႈလုမ်း EBO လႄႈ လုမ်း CPcs ဢၼ်မီးငဝ်ႈငုၼ်းတီႈ ၵမ်ႊၿေႃႊၻီႊယိူဝ်ႊ ၶဝ်ႁူမ်ႈၵၼ်သေမႃးႁဵတ်း။ ပွၵ်ႈၼႆႉ ဢၼ်မႃးၶဝ်ႈႁူမ်ႈမီးယူႇ 10 ၸုမ်း ဢၼ်လူင်းလၢႆးမိုဝ်းဝႆႉ။ ၵမ်ႈၽွင်ႈၵေႃႈလူင်းလၢႆးမိုဝ်းဝႆႉထိုင် NCA (ၵၢၼ်ၵိုတ်းယိုဝ်းတူဝ်ႈမိူင်း) ၊ ၵမ်ႈၽွင်ႈၼႆႉဢမ်ႇလႆႈလူင်းလၢႆးမိုဝ်းထိုင် NCA ၊ ၵူၺ်းၵႃႈ လႆႈလူင်းလၢႆးမိုဝ်းၸၼ်ႉၸႄႈမိူင်း၊ ၸၼ်ႉၸိုင်ႈမိူင်းႁူမ်ႈတုမ်ၸိူဝ်းၼႆႉ။
မိူၼ်ၸိူင်ႉၼင်ႇ ပႃႇတီႇမႂ်ႇသုင်ၸိုင်ႈတႆး ပႆႇလႆႈလူင်းလၢႆးမိုဝ်း NCA ၊ ၵူၺ်းၵႃႈ မႃးၶဝ်ႈႁူမ်ႈၸွမ်း။ တီႈတႄႉမၼ်း ဢၼ်ႁဝ်းလႆႈမွၵ်ႇၼႆႉ ပဵၼ်မူႇၸုမ်းၸိူဝ်းဢၼ်လႆႈလူင်းလၢႆးမိုဝ်းဝႆႉ တီႈတႅမ်ႇသုတ်းမၼ်း ၸၼ်ႉၸႄႈမိူင်းၶဝ်၊ တင်းမူတ်းမီးယူႇ 15 ၸုမ်း။ ၼႂ်း 15 ၸုမ်းၼႆႉ မိူဝ်ႈလဵဝ်ဢၼ်ပႆႇမႃးၶဝ်ႈႁူမ်ႈမီးၸုမ်းၸိူဝ်း ၸုမ်းပီႈၼွင်ႉဝႃႉ၊ ၸုမ်းမိူင်းလႃး၊ ၸုမ်းၼႃႇၵ၊ ၸုမ်းၶၢင် KIO ၊ ၸုမ်းၸိူဝ်းၼႆႉ ႁဝ်းၶႂ်ႈႁႂ်ႈၶဝ်ႈပႃး။ မိူၼ်ၼင်ႇၸုမ်းမွၼ်း NMSP ၼႆႉၵူႈပွၵ်ႈၶဝ်ႈပႃး၊ ၵူၺ်းၵမ်းၼႆႉသမ်ႉဢမ်ႇပႃး၊ တင်းမူတ်းမီးယူႇ 15 ၸုမ်းၼႆႉ တေလႆႈဝႃႈမႃး 10 ၸုမ်း။
ထၢမ်-ၸုမ်းဢၼ်ပႆႇလူင်းလၢႆးမိုဝ်း NCA ၼႆႉ တေမႃးၶဝ်ႈႁူမ်ႈပဵၼ်ၸုမ်းၽူႈလဵပ်ႈႁဵၼ်းၶႃႈႁႃႉ?။
တွပ်ႇ-ဢမ်ႇၸႂ်ႈ။ ပေႃးဝႃႈလႆႈလူင်းလၢႆးမိုဝ်းၸၼ်ႉၸႄႈမိူင်းယဝ်ႉၼႆၵေႃႈ မၼ်းမီးသုၼ်ႇတႃႇတေပိုတ်ႇလုမ်းလႆႈ။ မိူၼ်ၼင်ႇ SSPP လႆႈလူင်းလၢႆးမိုဝ်းၸၼ်ႉၸႄႈမိူင်းလႄႈ ၸၼ်ႉၸိုင်ႈမိူင်းႁူမ်ႈတုမ်ၼႆ ၶဝ်ၵေႃႈလႆႈမႃးပိုတ်ႇလုမ်း တီႈတူၼ်ႈတီးယဝ်ႉ၊ ၶဝ်တိုၼ်းလႆႈမႃးၶဝ်ႈၸွမ်း။ လႆႈမႃးၶဝ်ႈၸွမ်းသေ မီးသုၼ်ႇတႃႇတေလႆႈဢုပ်ႇဢူဝ်းၸွမ်း၊ လႆႈႁဵတ်းၸွမ်းၵူႈပိူင်။ ဢၼ်ယူႇတီႈ EBO သေၵမ်ႉၸွႆႈၵေႃႈ ၶဝ်လႆႈႁပ်ႉၸွမ်းတင်းမူတ်း။ ၵွပ်ႈပိူဝ်ႈႁဝ်း ဢမ်ႇလူင်းလၢႆးမိုဝ်း NCA လႄႈ ႁဝ်းလႆႈယူပ်ႈယွမ်းၸွမ်းၸိူဝ်းၼၼ်ႉ ဢမ်ႇမီးသင်သေပိူင်။
ထၢမ်-လွင်ႈဢဵၼ်းဢၢၼ်းၼႆႉ ပဵၼ်သင်ၶႃႈ?။
တွပ်ႇ-လွင်ႈဢဵၼ်းဢၢၼ်းၼႆႉ ယွၼ်ႉပိူဝ်ႈဝႃႈၶဝ်ၵေႃႈပဵၼ်သိုၵ်း၊ တပ်ႉသိုၵ်းမၢၼ်ႈ တပ်ႉမတေႃႇၵေႃႈပဵၼ်သိုၵ်း၊ ၵွပ်ႈပိူဝ်ၶဝ်ပဵၼ်သိုၵ်းၼင်ႇၵၼ် သမ်ႉယူႇၸွမ်းၵၼ်၊ သမ်ႉပဵၼ်သိုၵ်းဢၼ်ၽိတ်းၵၼ်မႃးတႃႇသေႇ ယူႇၸွမ်းၵၼ်ၼႆ မၼ်းၸၢင်ႈၽိတ်းၵၼ်။ ၼင်ႇႁိုဝ်ပေႃးတေဢမ်ႇလႆႈတုမ်ႉတိူဝ်ႉၵၼ်၊ ပေႃးတုမ်ႉတိူဝ်ႉၵၼ်မႃးၼႆၵေႃႈ ႁႂ်ႈလႆႈၵႄႈလိတ်ႈပၼ်ၵၼ်၊ ဢၼ်ၼႆႉပဵၼ်ထီႉၼိုင်ႈ။
ၼွၵ်ႈသေၼၼ်ႉ ၵွပ်ႈပိူဝ်ႈမူႇၸုမ်းၸိူဝ်းၼႆႉ ၶဝ်သမ်ႉႁဵတ်းပုၼ်ႈတႃႇဝၢၼ်ႈမိူင်း ပုၼ်ႈတႃႇၵူၼ်းမိူင်းလႄႈ ၶဝ်ၵေႃႈလူဝ်ႇလႆႈမႃးလၢတ်ႈၼႄ- ႁဝ်းၼႆႉ ပုၼ်ႈတႃႇၵူၼ်းမိူင်းလႆႈႁဵတ်းၸိူင်ႉႁိုဝ်။ ၼင်ႇႁိုဝ်ၵူၼ်းမိူင်း ပေႃးတေပွင်ႇၸႂ်၊ ၼင်ႇႁိုဝ်ပေႃးတေၸမ်ၸႂ်ၵူၼ်းမိူင်းၼႆႉ ၶဝ်သမ်ႉမီးၼႃႈတီႈပုၼ်ႈၽွၼ်း တႃႇတေမႃးသပ်းလႅင်းၼႄ။ ၼင်ႇႁိုဝ်ပေႃးတေမီးလွင်ႈသိူၵ်ႈသမ်ႇဢၼ်လီတေႃႇၵၼ် တင်းၵူၼ်းမိူင်းၵူၺ်းဢမ်ႇၵႃး တင်းမူႇၸုမ်းၵူႈတီႈတီႈ၊ ဢမ်ႇဝႃႈပဵၼ်မူႇၸုမ်းၵၢၼ်မိူင်း၊ ဢမ်ႇဝႃႈပဵၼ်မူႇၸုမ်း NGO ႁႂ်ႈပေႃးလႆႈၸႂ်ၵၼ်။
လိူဝ်သေၼၼ်ႉ ၸိူဝ်းဢၼ်မီးၼႃႈတီႈၾၢႆႇလူင်ပွင်ၸိုင်ႈႁိုဝ်ႉ၊ ၾၢႆႇတပ်ႉသိုၵ်းမၢၼ်ႈႁိုဝ်ႉၼႆၵေႃႈ ႁႂ်ႈလႆႈသိူၵ်ႈသမ်ႇၵၼ်သေ ႁႂ်ႈမီးတၢင်းၸမ်ၸႂ်ၵၼ်။ ယိုင်ႈႁဝ်းၸမ်ၸႂ်ၵၼ်၊ ယိုင်ႈႁဝ်းတေဢမ်ႇတုမ်ႉတိူဝ်ႉၵၼ်၊ ပေႃးႁဝ်းဢမ်ႇတုမ်ႉတိူဝ်ႉၵၼ်ၵေႃႈ တႃႇတေၵေႃႇသၢင်ႈလွင်ႈငမ်းယဵၼ်ၼႆႉ မၼ်းတေပဵၼ်မႃး။
ထၢမ်-ယိူင်းဢၢၼ်းဝႆႉၸိူင်ႉၼၼ်သေတႃႉ ၵူၺ်းၵႃႈမိူဝ်ႈလဵဝ်သမ်ႉ လူင်ပွင်ၸိုင်ႈမိူင်းတႆး ၾၢႆႇမိူင်းတႆးၵေႃႈဢမ်ႇမႃး။ ၾၢႆႇတပ်ႉသိုၵ်းမၢၼ်ႈၵေႃႈၸွင်ႇမႃးၶႃႈ?။
တွပ်ႇ-ယူႇတီႈတပ်ႉသိုၵ်းမၢၼ်ႈ တူဝ်ၶဝ်ဢမ်ႇမႃးၼႆသေတႃႉၵေႃႈ မီးၵူၼ်းၶဝ်မႃးလဵပ်ႈႁဵၼ်းယူႇၼႆ ႁဝ်းလႆႈႁူႉၸိူင်ႉၼႆ။ ႁဝ်းတေလႆႈဝႃႈမၼ်းၵေႃႈပဵၼ်ဢၼ်လီယူႇ။
ထၢမ်-ၼႂ်းၶၢဝ်းတၢင်း 3 ဝၼ်းၼႆႉ တေဢုပ်ႇၵၼ်ၵႂႃႇႁူဝ်ၶေႃႈသင်လၢႆလၢႆၶႃႈ?။
တွပ်ႇ-1.ၸဝ်ႈၼႃႈတီႈၾၢႆႇၵပ်းသၢၼ်ၶဝ်ႁဵတ်းၵၢၼ်ၼႆႉ ၼင်ႇႁိုဝ်မၼ်းသမ်ႉပေႃးတေတိူဝ်းတွၼ်းမႃးၼႆႉ တေလႆႈႁဵတ်းၸိူင်ႉႁိုဝ်၊ ႁႂ်ႈပေႃးလီသေဢွၼ်-တွၼ်းသေၵဝ်ႇၼႆႉ တေလႆႈႁဵတ်းၸိူင်ႉႁိုဝ်။ 2.ၵဵဝ်ႇၵပ်းၶၵ်ႉၵၢၼ် လွင်ႈငမ်းယဵၼ် ဢၼ်ႁဝ်းႁဵတ်းမႃးႁၢၼ်ႉတေႃႇထိုင်မိူဝ်ႈလဵဝ်ၼႆႉ မၼ်းၶိုၼ်ႈသင်ႉၶိုၼ်ႈသုင်မႃးၸိူင်ႉႁိုဝ်၊ လႆႈမႃးဢုပ်ႇဢူဝ်းၵၼ်လွင်ႈၸိူဝ်းၼႆႉ ပဵၼ်ပိူင်လူင်မၼ်း။
ထၢမ်-ပွၵ်ႈၼႆႉ ၵွပ်ႈသင်ၸုမ်းမွၼ်းၶဝ်ဢမ်ႇမႃးၶဝ်ႈႁူမ်ႈၶႃႈ?။
တွပ်ႇ-လွင်ႈၸိူဝ်းၼႆႉတႄႉ ၵွပ်ႈပိူဝ်ႈၸုမ်းၸတ်းမၼ်းပဵၼ်ၸုမ်း EBO လႄႈ တေလႆႈထၢမ်ၸဝ်ႈၼႃႈတီႈ EBO ၶဝ်။
ထၢမ်-ၵမ်းလိုၼ်းသုတ်း ၶႂ်ႈလၢတ်ႈသင်ၽွင်ႈၶႃႈ?။
တွပ်ႇ-ဢၼ်ႁဝ်းၶႂ်ႈလၢတ်ႈၼႆႉ မိူၼ်ၸိူင်ႉၼင်ႇႁဝ်းလၢတ်ႈၼႂ်းပၢင်ပိုတ်ႇၼၼ်ႉယဝ်ႉ။ ၸဝ်ႈၼႃႈတီႈၾၢႆႇၵပ်းသၢၼ် ဢၼ်ဝႃႈၼႆႉ မၼ်းမိူၼ်ၵၼ်တင်းၽွင်းတၢင်ဝၢၼ်ႈၽွင်းတၢင်မိူင်း။ ၽွင်းတၢင်ဝၢၼ်ႈၽွင်းတၢင်မိူင်းၸိူဝ်းၼၼ်ႉလႄႈ တင်းၸဝ်ႈၼႃႈတီႈၾၢႆႇၵပ်းသၢၼ်ၶဝ်ၼႆႉ မၼ်းပိူင်ႈၵၼ်ၼႆႉမၼ်းယႂ်ႇလႄႈလဵၵ်ႉၵူၺ်း၊ ၵူၺ်းၵႃႈ ၼႃႈၵၢၼ်ၶဝ်ၼႆႉ မိူၼ်ၵၼ်မူတ်း။
ၼႃႈၵၢၼ်ၶဝ်ၼႆႉပဵၼ် 1.တေလႆႈတၢင်တူဝ်ဝၢၼ်ႈၽႂ်မိူင်းမၼ်း၊ မူႇၽႂ်ၸုမ်းမၼ်း။ 2.တေလႆႈၵႅတ်ႇၶႄႁႄႉၵင်ႈပၼ် လွင်ႈၽွၼ်းလီၽွၼ်းၸႃႉဝၢၼ်ႈၽႂ်မိူင်းမၼ်း၊ မူႇၸုမ်းၽႂ်မၼ်း။ 3.တေလႆႈဢုပ်ႇဢူဝ်းလွင်ႈလီ ၸွမ်းၵၼ်တင်းပိူၼ်ႈ ပိူဝ်ႈတႃႇၽွၼ်းလီၶွင်ႁဝ်း။ 4.ၵဵဝ်ႇၵပ်းလူၺ်ႈလွင်ႈႁဝ်းမႃးယူႇၼႂ်းပိုၼ်ႉတီႈလႂ်ၵေႃႈယဝ်ႉ ႁဝ်းတေလႆႈလဵပ်ႈႁဵၼ်း လီလီငၢမ်းငၢမ်း၊ လွင်ႈလီလွင်ႈၸႃႉၸိူဝ်းၼၼ်ႉ ႁဝ်းတေလႆႈတၢင်ႇၼႄၵူၼ်းလူင်ႁဝ်း။ 5.တေလႆႈၵေႃႇသၢင်ႈ လွင်ႈၸမ်ၸႂ်ၵၼ်တင်းၽူႈမီးဢႃႇၼႃႇၶဝ်၊ မူႇၸုမ်းဢၼ်မီးယူႇၼႂ်းပိုၼ်ႉတီႈၶဝ် ၵူၼ်းမိူင်းၶဝ်ၸိူဝ်းၼႆႉ။ ၵၢၼ်ႁႃႈပိူင်ၸိူဝ်းၼႆႉ မၼ်းတိုၼ်းဢမ်ႇပိူင်ႈၵၼ်သင်။
ၵွပ်ႈပိူဝ်ႈဢမ်ႇပိူင်ၵၼ်သင်လႄႈ ၵၢၼ်ဢၼ်ၼႆႉဢမ်ႇဝႃႈလူင်ပွင်ၸိုင်ႈ၊ ဢမ်ႇဝႃႈၸုမ်းယိပ်းၵွင်ႈၸိူဝ်းၼႆႉ ထုၵ်ႇလႆႈလဵပ်ႈႁဵၼ်း။ ပေႃးႁဝ်းမေႃလဵပ်ႈႁဵၼ်းသေမေႃၸႂ်ႉတိုဝ်း ၵၢၼ်ႁဝ်းတၢၼ်ႇႁိုင်ၵေႃႈမၼ်းတေၸဵဝ်း၊ ပေႃးႁဝ်းဢမ်ႇလဵပ်ႈႁဵၼ်းၼႆ ၵၢၼ်ႁဝ်းတၢၼ်ႇၸဵဝ်းၼႆႉမၼ်းတေႁိုင်ပႅတ်ႈ။ ပေႃးႁဝ်းၶႂ်ႈႁႂ်ႈၵၢၼ်ႁဝ်းၸဵဝ်းပဵၼ်၊ ၶႂ်ႈႁႂ်ႈၸဵဝ်းမီးလွင်ႈငမ်းယဵၼ်ၼႆ ပၢင်ၵုမ်/ပၢင်သွၼ်မိူၼ်ၸိူင်ႉၼင်ႇၼႆၼႆႉ ၵူႈၾၢႆႇၾၢႆႇတိုၼ်းလူဝ်ႇပၼ်ႁႅင်း တိုၼ်းလူဝ်ႇၶိုၼ်ႈ ႁဝ်းၶႂ်ႈတိုၵ်းသူၼ်းၼင်ႇၼႆ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
သိုၵ်းပလွင်ႈ TNLA တီႉၺွပ်းၵူၼ်းမိူင်း လႄႈ ႁႂ်ႈဢဝ်ငိုၼ်း ၼပ်ႉႁူဝ်သႅၼ် ထုတ်ႇတူဝ်ၶိုၼ်း
- Details
- Created on 16 June 2017
- Written by တႆးလွတ်ႈလႅဝ်း
သိုၵ်းပလွင်ႈ TNLA တီႉၺွပ်းၵူၼ်းမိူင်း ဢၼ်ဢမ်ႇမီးတၢင်းၽိတ်းသင် တီႈဝၢၼ်ႈတေႃႉသၢင်ႇ ဢိူင်ႇတေႃႉသၢင်ႇ ၸႄႈဝဵင်းၵျွၵ်ႉမႄးသေ ႁႂ်ႈပီႈၼွင်ႉ တၢင်းႁိူၼ်းယေး ဢဝ်ငိုၼ်း ၼပ်ႉႁူဝ်သႅၼ် ၵႂႃႇထုတ်ႇတူဝ်ၶိုၼ်း ဝႃႈၼႆ။
ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ မိူဝ်ႈဝၼ်းထီႉ 11 June 2017 ၼၼ်ႉ သိုၵ်းပလွင်ႈ TNLA တီႉၺွပ်းၵူၼ်းမိူင်း တီႈဝၢၼ်ႈတေႃႉသၢင်ႇ ၸိုဝ်ႈ ၸၢႆးဢၢႆႈပုၼ်ႉ ယူႇဝၢၼ်ႈပႃႇၶႃး ဢိူင်ႇတေႃႉသၢင်ႇ ၸႄႈဝဵင်းၵျွၵ်ႉမႄး ၊ ၸၢႆးဢၢႆႈပုၼ်ႉ ၵႂႃႇလႄႇတီႈ ဝၢၼ်ႈတေႃႉသၢင်ႇသေ ထုၵ်ႇသိုၵ်းပလွင်ႈ TNLA မၢပ်ႇၼႄးဝႃႈ ၵဵဝ်ႇၶွင်ႈတင်း ယႃႈမဝ်းၵမ် ၼႆလႄႈ တီႉၺွပ်းၵုမ်းၶင် မၼ်းၸၢႆးဝႆႉ ၼႆယူႇ။
ၼွၵ်ႈသေၼၼ်ႉ ယင်းသိုပ်ႇလၢတ်ႈထႅင်ႈဝႃႈ ပေႃႈမႄႈပီႈၼွင်ႉ ၸၢႆးဢၢႆႈပုၼ်ႉ လႆႈႁူႉလွင်ႈ ၸၢႆးဢၢႆႈပုၼ်ႉ ထုၵ်ႇသိုၵ်းပလွင်ႈ TNLA တီႉၺွပ်းၵုမ်းၶင်ဝႆႉၼႆသေ ဢွၼ်ၵၼ်ၵႂႃႇယွၼ်းထူပ်းတူဝ် ၸၢႆးဢၢႆႈပုၼ်ႉ တီႈသိုၵ်းပလွင်ႈTNLA ၵုမ်းၶင်ဝႆႉ ၊ သိုၵ်းပလွင်ႈ TNLA လၢတ်ႈတီႈ ပေႃႈမႄႈပီႈၼွင်ႉ ၸၢႆးဢၢႆႈပုၼ်ႉဝႃႈ သင်ၶႂ်ႈလႆႈ တူဝ်မၼ်းၸၢႆးၶိုၼ်းၼႆၸိုင် ႁႂ်ႈဢဝ်ငိုၼ်း 1,500,000 (သိပ်းႁႃႈသႅၼ်) ပျႃး ထုတ်ႇဢဝ်တူဝ် မၼ်းၵႂႃႇ ဝႃႈၼႆ။
ထိုင်ဝၼ်းထီႉ 12 June 2017 ပေႃႈမႄႈပီႈၼွင်ႉ ၸၢႆးဢၢႆႈပုၼ်ႉ ၵႂႃႇထုတ်ႇဢဝ်တူဝ် မၼ်းၸၢႆးသေ တွင်းပၢၼ်ႇႁႂ်ႈသိုၵ်းပလွင်ႈ TNLA ယွမ်းၵႃႈထုတ်ႇတူဝ် မၼ်းၸၢႆး ယွၼ်ႉတၢင်းတီႈႁိူၼ်း ဢမ်ႇမၢၵ်ႇမီး လီပဵၼ်သင် ၊ သိုၵ်းပလွင်ႈ TNLA ယွမ်းပၼ်ငိုၼ်း ၵႃႇထုတ်ႇတူဝ် 500,000 (ႁႃႈသႅၼ်) ပျႃး လႄႈ ႁႂ်ႈဢဝ်ငိုၼ်း 1,000,000 (သိပ်းသႅၼ်) ပျႃး ထုတ်ႇတူဝ် မၼ်းၸၢႆးၵႂႃႇလႆႈယူႇၼႆ လၢတ်ႈၼႄ ၼင်ႇၼႆယဝ်ႉ။
ပေႃႈမႄႈပီႈၼွင်ႉ ၸၢႆးဢၢႆႈပုၼ်ႉ ထုတ်ႇတူဝ်မၼ်းၸၢႆး တီႈၼႂ်းမိုဝ်း သိုၵ်းပလွင်ႈ TNLA ယဝ်ႉၼၼ်ႉ ဢၼ်ပဵၼ် လူတ်ႉၶိူင်ႈ ၸၢႆးဢၢႆႈပုၼ်ႉ 1 လမ်း သိုၵ်းပလွင်ႈ TNLA ဢမ်ႇပၼ်ၶိုၼ်းလႄႈ ထုၵ်ႇ ႁုပ်ႈသိမ်းဢဝ်လၢႆပႅတ်ႈၼႆ လႆႈႁူႉၸွမ်းၼင်ႇၼႆ။
တႆးလွတ်ႈလႅဝ်း


text:
ၸဝ်ႈသိုၵ်းလူင် သေႃးလပွႆႇ ႁွင်ႉ ၼၶႃးမူၺ်း ၵေႃႉပဵၼ်ၽူႈၵွၼ်းသိုၵ်းသုင်သုတ်း တပ်ႉသိုၵ်းယၢင်း DKBA လူႉသဵင်ႈသုတ်းမုၼ် တီႈႁူင်းယႃပႃႇၵိူဝ် မိူင်းမၢၼ်ႈ ၊ ယွၼ်ႉတၢင်းပဵၼ်မၢၵ်ႇႁဵင်း တီႈၶေႃး ။
မိူဝ်ႈဝၼ်းတီႈ 13/03/2016 ယၢမ်းဝၢႆးဝၼ်း 1 45 မိၼိတ်ႉ ၊ ၸဝ်ႈသိုၵ်းလူင် သေႃးလပွႆႇ ႁွင်ႉ ၼၶွင်းမူၺ်း (ပူႇၼူတ်ႇ) ၊ ၽူႈၵွၼ်းသိုၵ်းသုင်သုတ်း တပ်ႉသိုၵ်းယၢင်းၵမ်ႉထႅမ်ၻီႊမူဝ်ႊၶရေႊၸီႊ (DKBA) လူႉသဵင်ႈသုတ်းမုၼ် ယွၼ်ႉပိူဝ်ႈတၢင်းပဵၼ်ၵႅၼ်ႊသိူဝ်ႊ (မၢၵ်ႇႁဵင်း) တီႈၶေႃး ၊ တီႈႁူင်းယႃလူင်ပႃႇၵိူဝ် မိူင်းမၢၼ်ႈ ။ ၶၢပ်ႈတူဝ်မၼ်းၼႆႉ တေဢဝ်သူင်ႇၶိုၼ်းတီႈငဝ်ႈငုၼ်း DKBA ဢၼ်မီးတီႈသူင်ႇသီးမျၢႆႇ မိူင်းယၢင်း ။
ၸဝ်ႈသိုၵ်းလူင် သေႃးလပွႆႇၼႆႉ ဢႃယု 53 ပီ ၊ ၸိုဝ်ႈဢၼ်ၵူၼ်းႁူႉၸၵ်းၼမ် ပဵၼ်ၼၶွင်းမူၺ်း ။ ၼၶွင်းမူၺ်းၼႆႉ ပဵၼ်တၢင်းပဵၼ်ၶႅၼ်ႊသိူဝ်ႊတီႈၶေႃးသေ ပူၼ်ႉမႃးမိူဝ်ႈပီ 2013 ၼၼ်ႉ လႆႈၵႂႃႇယူတ်းယႃတီႈဝဵင်းလူင် တႃႈၵုင်ႈ ၊ ပီ 2014 လႆႈၵႂႃႇယူတ်းယႃ တီႈမိူင်းသိင်ႊၵပူဝ်ႊ ၊ ပီၼႆႉ တၢင်းပဵၼ်လိူဝ်မႃးႁႅင်းသေ ယူတ်းယႃဢမ်ႇလႆႈ ထိုင်တီႈသဵင်ႈၵမ်သုတ်းမုၼ်ၵႂႃႇ ။
တပ်ႉသိုၵ်း DKBA ၸဝ်ႈသိုၵ်းလူင် သေႃးလပွႆႇ ႁွင်ႉ ၼၶွင်းမူၺ်း ဢွၼ်ႁူဝ်ၼႆႉ ၽၢတ်ႇဢွၵ်ႇၼႂ်း ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) မိူဝ်ႈပီ 1994 ။ ၸဝ်ႈသိုၵ်းလူင် သေႃးလပွႆႇၼႆႉ မိူဝ်ႈပီ 2012 ထုၵ်ႇၾၢႆႇၽဵဝ်ႈမူၺ်ႉယႃႈမဝ်းၵမ်မိူင်းထႆး ၵၢဝ်ႇႁႃဝႃႈ ၵဵဝ်ႇၶွင်ႈယႃႈမဝ်းၵမ်ၼႆသေ တင်ႈၵႃႈႁူဝ် 1 လၢၼ်ႉဝၢတ်ႇ ။ ဝၢႆးမႃးၼၶွင်းမူၺ်းၵေႃႈ ဢမ်ႇမီးတိုဝ်ႉတၢင်းၶဝ်ႈမိူင်းထႆး ။


text:
ၶွပ်ႈၶူပ်ႇ 10 ပီ ႁူင်းႁဵၼ်း Thai Freedom House လုၵ်ႈလၢၼ်ႁႅင်းၵၢၼ်ယၢၼ်မိူင်း ၶိုၼ်ႈႁဵၼ်း ဢဝ်တၢင်းႁူႉမႃးတင်းၼမ်မီးၽူႈယႂ်ႇၵူၼ်းလူင် ၊ ၽူႈလဵပ်ႈႁဵၼ်းၶဝ်ႈႁူမ်ႈၼပ်ႉပၢၵ်ႇ ။
ဝၼ်းတီႈ 12/03/2016 ႁူင်းႁဵၼ်းThai Freedom House ၸတ်းႁဵတ်းပၢင်ၶွပ်ႈၶူပ်တႅမ် 10 ပီ မီးၽူႈယႂ်ႇၵူၼ်းလူင်း ၊ ၵူၼ်းၼွၵ်ႈမိူင်း ပေႃႈမႄႈလုၵ်ႈႁဵၼ်း ၸုမ်းတႆးၼႂ်းၵဵင်းမႂ်ႇ မိူၼ်ၼင်ႇႁူင်းႁဵၼ်း ႁႅင်းၵၢၼ်ယၢၼ်မိူင်း MLC ၊ ၵေႃလိၵ်ႈလၢႆးလႄႈၾိင်ႈငႄႈတႆး ဢိၵ်ႈၽူႈသူၼ်ၸႂ်ၶဝ်ႈ ႁူမ်ႈပၢၵ်ႇပၢႆ ၸတ်းႁဵတ်းၵႂႃႇတီႈ (သၢမ်ၵသတ်ႇ) ၵၢင်ဝဵင်းၵဵင်းမႂ်ႇ ၸိုင်ႈထႆးပွတ်းႁွင်ႇ ။
Miss Lisa Nesser ၽူႈၵွၼ်းႁူင်းႁဵၼ်းလၢတ်ႈဝႃႈ – “ ယိူင်းဢၢၼ်းဢၼ်ႁဝ်းၶႃႈ လႆႈပိုတ်ႇႁူင်းႁဵၼ်း တႄႉယွၼ်ႉႁၼ်လုၵ်ႈဢွၼ်ႇႁႅင်းၵၢၼ်ယူႇၸွမ်းပေႃႈမႄႈၸွမ်းၶႅမ်ႉၵေႃႇသၢင်ႈဢမ်ႇလႆႈႁဵၼ်းလိၵ်ႈလၢႆး လႄႈယိၼ်းဢေးလူႇၼႃႇလႄၸင်ႇပိုတ်ႇႁူင်းႁဵၼ်းၼႆႉမႃးၶႃႈဢေႃႈၼင်ႇႁိုဝ်ပီႈၼွင်ႉႁႅင်းၵၢၼ် ပေႃး တေလႆႈႁဵၼ်းဢဝ်လိၵ်ႈ လၢႆးပၢႆးႁူႉပၢႆႁၼ် ” ဝႃႈၼႆ ။
ယိင်းသႅင်လၢဝ် ၵႅမ်ၽူႈၵွၼ်းႁူင်းႁဵၼ်းလၢတ်ႈဝႃႈ – “ ယၢမ်းလဵဝ်ပဵၼ်ၵၢပ်ႈပၢၼ်ဝၢၼ်ႈမိူင်းၶိုၼ်ႈယႂ်ႇ ပိူၼ်ႈၶႄႉၶႅင်ႇပၢႆးပၺ်ႇၺႃႇလိၵ်ႈလၢႆးၵၼ် ယွၼ်ႉၼၼ်ၶႂ်ႈတိုၵ်းသူၼ်း ထိုင်ပီႈၼွင်ႉႁဝ်းၵူႈၵေႃႉ ဢမ်ႇဝႃႈဢႃယုၵႃႈႁိုဝ် ၊ မီးၽူဝ် ၊ မေး ၊ လုၵ်ႈၵေႃႈႁဵၼ်းလႆႈယူႇယႃႇၵိုတ်းၵၢၼ်ႁဵၼ်းၼင်ႇႁိုဝ် ၸိူဝ်ႉၶိူဝ်း ႁဝ်းပေႃးတေၶိုၼ်ႈယႂ်ႇမႂ်ႇသုင်ၶိုတ်းၸၼ်ႉလုမ်ႈၾႃႉပဵင်းပိူၼ်ႈၼၼ်ႉ ” ၼႆယဝ်ႉ ။
ၸၢႆးထုၼ်းလူႇ (လုၵ်ႈႁဵၼ်း) လၢတ်ႈဝႃႈ – “ ႁဝ်းၶႃႈမႃးႁဵၼ်းတီႈၼႆႈၼႆႉမီးၽွၼ်းလီတႄႉတႄႉၶႃႈလႆႈ ႁဵၼ်းလၢႆၽႃသႃ ၊ မေႃလၢတ်ႈၵႂၢမ်းလၢႆမဵဝ် လိူဝ်းၼၼ်ႉဢမ်ႇလႆႈသဵင်ႈငိုၼ်းၶႃႈ ” ၼႆယဝ်ႉ ။
ႁူင်းႁဵၼ်းၼႆႉႁပ်ႉသွၼ်ပၼ်လုၵ်ႈႁဵၼ်းဢႃယု 8 ၶူပ်ႇထိုင် 50 ပီးဢမ်ႇၸႅၵ်ႇၽႄၸၢဝ်းၶိူဝ်း ၼိုင်ႈပီ လႂ်ပူင်သွၼ်ပၼ် 3 ၸုပ်ႈ(ထိူမ်း) ၼိုင်ႈၸုပ်ႈမီးလုၵ်ႈႁဵၼ်း 50 ၵေႃႉ ပူင်သွၼ်ပၼ်လိၵ်ႈဢိင်းၵ လဵတ်ႈ ၊ ထႆး ၊ မၢၼ်ႈ ၊ တႆး ၊ ၶႄႇ ၊ ပၢႆးမွၼ်းၵၢၼ်ႁႆႇတိုင်ႈ ၊ ၸၼ်ႁၢင်ႈ ၸိူဝ်းၼႆႉ မီးလုၵ်ႈႁဵၼ်း လၢႆၸၢဝ်း ၶိူဝ်းမိူၼ်ၼင်ႇ တႆး ၊ မၢၼ်ႈ ၊ တဢၢင်း ၊ လႃႁူ ၊ပဢူဝ်း ၊ ယၢင်း ၸိူဝ်းၼႆႉမႃးၶိုၼ်ႈႁဵၼ်း ။ မီးၶူးသွၼ်းၸၢဝ်းတႆးလႄႈ ၵူၼ်းၼွၵ်ႈမိူင်းဢၼ်မီးၼမ်ႉ ၸႂ်မႃးပိၼ်ႇပုတ်ႈၵၼ်သေမႃးၸွႆႈသွၼ်ပၼ်ႇယူႇၵူႈပီ ။ ႁူင်းႁဵၼ်းၼႆႉ Miss Lisa Nesser လႄႈၽူႈမီးၼမ်ႉၸႂ် ႁူမ်ႈၵၼ်သေၵေႃႇတင်ႈမႃး မိူဝ်ႈပီ 2006 – ဝႃႈၼႆ ။


text:
ၸၢႆးၼုမ်ႇ ယိင်းၼုမ်ႇ ၸႄႈဝဵင်းၵျွၵ်ႉမႄး ယၢပ်ႇၽိုတ်ႇယွၼ်ႉသိုၵ်းသိူဝ်၊ ယၢပ်ႇၽိုတ်ႇၵၢၼ်ႁႃၵိၼ်လဵင်ႉတွင်ႉလႄႈ ၸူဝ်းၵၼ်ၵႂႃႇမိူင်းထႆး၊ မိူင်းၶႄႇ ငိူင်ႉပၢႆႈသိုၵ်းသိူဝ်ၼႆ ၽူႈတႅၼ်းသၽႃးၸႄႈဝဵင်းၵျွၵ်ႉမႄးလၢတ်ႈ။
တႄႇဢဝ်ႁူဝ်လိူၼ်ၵျုၼ်ႊၼႆႉမႃး ပၢင်တိုၵ်းၼႂ်းၸႄႈဝဵင်းၵျွၵ်ႉမႄး ယဵၼ်ၵႂႃႇသေတႃႉ ၵူၼ်းဝၢၼ်ႈ ၵူၼ်းမိူင်း ၸိူဝ်းပဵၼ်လုၵ်ႈဢွၼ်ႇၼုမ်ႇ ၼႂ်းဝၢၼ်ႈၼႂ်းသူၼ် ထုင်ႉတေႃႉသၢင်ႇ ဢိၵ်ႇႁႃႈဝၢၼ်ႈ ၸႄႈဝဵင်းၵျွၵ်ႉမႄး ၸိုင်ႈတႆး ပွတ်းႁွင်ႇ ဢွၼ်ၵၼ်ပၢႆႈၵႂႃႇမိူင်းထႆး၊ မိူင်းၶႄႇ။ ဢၼ်ၵိုတ်းယူႇၼႂ်းဝၢၼ်ႈၼႂ်းသူၼ်ပဵၼ် ၼၢင်းယိင်း၊ လုၵ်ႈဢွၼ်ႇလႄႈ ၵူၼ်းထဝ်ႈ ၸဵမ်ၸိူဝ်းၼႆႉ ဝႃႈၼႆ။
ၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ 2 ၸႄႈဝဵင်းၵျွၵ်ႉမႄး လၢတ်ႈဝႃႈ “ လုၵ်ႈဢွၼ်ႇၸၢႆး တင်းပွတ်းဝၢၼ်ႈၵေႃပွင် ဝၢၼ်ႈတေႃႉသၢင်ႇ ပေႃးၶႂ်ႈပၢႆႈမူတ်းယဝ်ႉ ဢမ်ႇပေႃးၵိုတ်းသင်ယဝ်ႉ၊ ၵမ်ႈၼမ်လုၵ်ႈဢွၼ်ႇၸၢႆး ဢၼ်ပၢႆႈၼႆႉတႄႉ မၼ်းမီးယူႇ 2 တွၼ်ႈ၊ တွၼ်ႈၼိုင်ႈတႄႉ ၵွပ်ႈဝႃႈ ၵဵပ်းသိုၵ်းႁၢဝ်ႈႁႅင်းသေ ပၢႆႈၵေႃႈမီး၊ တွၼ်ႈ သွင်သမ်ႉ ပဵၼ်ပွႆးတိုၵ်းယူႇလႄႈ လွင်ႈႁႃလဵင်ႉၵိၼ်တွင်ႉ ဢမ်ႇပေႃးတဵမ်ထူၼ်ႈယဝ်ႉလႄႈပၢႆႈၵေႃႈမီး မၢင်ၵေႃႉၵေႃႈ ပၢႆႈၵႂႃႇတၢင်းမိူင်းၶႄႇ၊ တၢင်းပွတ်းတွၼ်ႈၼၼ်ႉ ယွၼ်ႉဢမ်ႇမီးပၵ်းပိူင်မၢႆမီႈသုမ်ႇငမ်းတႃႇၵူၼ်း ၸုမ်းလႂ်ယိပ်းၵွင်ႈၵၢင်ႇ ၶဝ်ႈမႃးၵေႃႈ ၸုမ်းၼၼ်ႉပဵၼ်ႁူဝ်ပဝ်ႈၵႂႃႇယဝ်ႉ မၼ်းပဵၼ်ဝႆႉႁဵတ်းၼၼ်” ဝႃႈၼႆ။
တႄႇဢဝ်ႁူဝ်လိူၼ်ၵျုၼ်ႊၼႆႉမႃး တေႃႇယၢမ်းလဵဝ် တပ်ႉသိုၵ်းလူင်ပွင်ၸိုင်ႈမၢၼ်ႈတင်း သိုၵ်းTNLA (တဢၢင်း) ဢမ်ႇပေႃးပဵၼ်ပၢင်တိုၵ်းၶိူဝ်းယႂ်းသေတႃႉ သိုၵ်းမၢၼ်ႈ တိုၵ်ႉ ထႅမ်ႁႅင်းသိုၵ်းၵႂႃႇတၢင်းၸႄႈမိူင်းၶၢင်ယူႇ။ သင်သိုၵ်း မၢၼ်ႈတင်းသိုၵ်းတဢၢင်း ႁူပ်ႉၺႃးၵၼ်မီးယူႇ ပၢင်တိုၵ်း၊ သင်သိုၵ်းတဢၢင်းတင်း သိုၵ်းတႆးၺႃးၵၼ်ၵေႃႈ ပဵၼ်ယူႇပၢင်တိုၵ်း၊ တၢင်းပွတ်းဢိူင်ႇတေႃႉသၢင်ႇ၊ ဝၢၼ်ႈၵေႃပွင် ၸိူဝ်းၼၼ်ႉတႄႉ ပဵၼ်ၼႃႈတီႈတပ်ႉသိုၵ်းတဢၢင်း တူင်ႉၼိုင်ၵႂႃႇမႃး ဝႃႈၼႆ။
ၵဵဝ်ႇၵပ်းလွင်ႈပၢင်တိုၵ်းသိုၵ်းသိူဝ်သေ ၵူၼ်းမိူင်းၸႄႈဝဵင်းၵျွၵ်ႉမႄး ၵူဝ်ႁႄ၊ တိုၼ်ႇသၢၼ်ႈၵႂႃႇမႃး ႁႃၵိၼ်လဵင်ႉ တွင်ႉယၢပ်ႇ ၸင်ႇဢွၼ်ၵၼ်ပၢႆႈ ဝႃႈၼႆ။
ၼႂ်းၸႄႈဝဵင်းၵျွၵ်ႉမႄး ၾၢႆႇႁွင်ႇတၢင်းၵႃး ဝဵင်းလိူဝ်ႇ၊ ၼွင်ၶဵဝ်၊ ၵျွၵ်ႉမႄး ၵႂႃႇလႃႈသဵဝ်ႈ ၼၼ်ႉ မီးၸုမ်းသိုၵ်းမၢၼ်ႈ၊ သိုၵ်း RCSS/SSA ၊ သိုၵ်းSSPP/SSA ၊ သိုၵ်း TNLA ၵႂႃႇမႃးတူင်ႉၼိုင် လႄႈ ၼွၵ်ႈသေ သိုၵ်းလွႆ တင်းသိုၵ်းမၢၼ်ႈ ၵႆႉပဵၼ် ပၢင်တိုၵ်းၵၼ် ၼၼ်ႉ သိုၵ်းTNLA တင်းသိုၵ်း RCSS/SSA ၵေႃႈ ၵႆႉၵႆႉပဵၼ်ပၢင်တိုၵ်းၵၼ်။


text:
ဝၼ်းတီႈ 20/05/1958 ၸဝ်ႈၼွႆႉဢွၼ်ဢဝ်လုၵ်ႈၼွင်ႉ ၸုမ်းၸိူဝ်း 30 ၵေႃႉ ၶၢမ်ႈၶူင်းတီႈ တႃႈၽႃလႅင် ၵႄႈၵၢင် မိူင်းပၼ်ႇတင်းမိူင်းၵျွတ်ႈ ၵႂႃႇၼွၼ်းႁိမ်းတီႈသူပ်းႁူၺ်ႈ သမၢၼ်း ၾၢႆႇၼိူဝ်တႃႈ ယၢၼ် 3 လၵ်း။ ပေႃးမိူင်းလႅင်း 07.00 မူင်း ၵေႃႈ ဢွၼ်ၵၼ်ႁဵတ်းႁေႃၸဝ်ႈမိူင်း တင်ႈၽိူၼ်ၶူး ပိူဝ်ႈတႃႇၸတ်းပၢင်ၵိၼ် ၼမ်ႉသၸ်ႉၸႃႇ ၵၼ်။ လွင်ႈၼႆႉ ၸဝ်ႈၼွႆႉ တႅမ်ႈဝႆႉဝႃႈ –
“ပိူဝ်ႈတႃႇႁဵတ်းၵၢၼ်ၵွၼ်းၶေႃၼၼ်ႉ ၼင်ႇႁိုဝ်တေမီး တီႈမၼ်ႈၵႅၼ်ႇယုမ်ႇယမ်ၵၼ်။ တီႈပၢင်ၵိၼ်ၵႅၼ်ႇၼၼ်ႉ လႆႈၸတ်း ဝႆႉတုင်း ၸိုင်ႈတႆး/ တုင်း ၸဝ်ႈသိူဝ်ၽိူၵ်ႇ/ တုင်း ၸဝ်ႈငိူၵ်ႈၵၢင်လႆး/ တုင်း ၸဝ်ႈသိူဝ်ၶၢၼ်ႇၾႃႉ တင်း တုင်း ၼုမ်ႇသိုၵ်းႁၢၼ်။ လွင်ႈၵိၼ်ၵႅၼ်ႇၵၼ်ၼၼ်ႉ လႆႈၶဝ်ႈထႅဝ် ၵူႈၵေႃႉ၊ ဢဝ်မႆ မတ်ႉႁူဝ်မႄႈမိုဝ်းယဝ်ႉ ဢဝ်ၶဵမ်တႅင်း လိူတ်ႈဢွၵ်ႇသေ ယွတ်ႇသႂ်ႇၼႂ်းဢၢင်ႇဢၼ်သႂ်ႇၼမ်ႉဝႆႉ။ ပေႃးယဝ်ႉလႆႈတိူင်ႇၵၢဝ်ႇတေႃႇၼႃႈၸဝ်ႈမိူင်းဝႃႈ “သင်ၽႂ် ႁၵ်းလင်ၸိူဝ်ႉၶိူဝ်းဝၢၼ်ႈမိူင်းလႄႈၽူႈဢွၼ်ႁူဝ်ၸိုင် ႁႂ်ႈမၢၵ်ႇၵွင်ႈၵႅတ်းၶေႃး၊ ႁႂ်ႈမၼ်းၶၢတ်ႇမိူၼ်ၼႆ- ၼႆသေ တႅပ်းၶေႃးၵႆႇ ၶၢတ်ႇၵမ်းလဵဝ်။ ပေႃးယဝ်ႉဢဝ်လိူတ်ႇၵႆႇၼၼ်ႉ ၵႂႃႇယွတ်ႇသႂ်ႇလေႃးၼႂ်းဢၢင်ႇၼမ်ႉလိူတ်ႈ ဢၼ်ၵူႈၵေႃႉ တႅင်းဢဝ်လိူတ်ႈ ၽႂ်မၼ်းဢွၵ်ႇမႃးယွတ်ႇႁူမ်ႈလေႃးၵၼ်။”
လၢႆးၵိၼ်ၼမ်ႉသၸ်ႉၸႃႇ
ဝၢႆးၼၼ်ႉလႆႈပႆယၢင်ႈမူၼ်ႉၶဝ်ႈတႂ်ႈလႅဝ်းသွင်မၢၵ်ႈ တင်း ၵွင်ႈသွင်လဝ်း ဢၼ်ယူႇသွင်ၾၢႆႇယိပ်း မုင်းၶႂၢႆႇၶႃပႄၵၼ်ဝႆႉ။ လႆႈယၢင်ႈၶဝ်ႈၵႂႃႇမိူၼ်သိူဝ်ဝၢႆႇ – ၵႂႃႇၼင်ႈတဝ်ႉႁူဝ်ၶဝ်ႇၾၢႆႇသၢႆႉ လႅၼ်းၶႅၼ်ယဵတ်ႇလူင်းသိုဝ်ႈတေႃႇၼႃႈ ဢၢင်ႇၼမ်ႉလိူတ်ႈ သၸ်ႉၸႃႇၼၼ်ႉသေ ငႅၼ်ႁူဝ်ၶိုၼ်ႈၾႃႉဢႃႈသူပ်းတုင်းဢဝ်၊ ၵေႃႉၼိုင်ႈသမ်ႉဢဝ်ၸေႃႉတၵ်းသႂ်ႇသူပ်း ၼိုင်ႈၸေႃႉ။
လွင်ႈၵိၼ်ၼမ်ႉသၸ်ႉၸႃႇၼၼ်ႉ လႆႈၸတ်းပဵၼ်သွင်ၸုပ်ႈ။ ၸုပ်ႈဢွၼ်တင်းပဵၼ်ၸၼ်ႉၽွင်းသိုၵ်း(ၽူႈမီးၸၼ်ႉ) 12 ၵေႃႉ
1. ၸဝ်ႈသေႃယၼ်တ ၸွမ်သိုၵ်းလူင် ( မိူဝ်ႈၼၼ်ႉ ႁွင်ႉ ၸွမ်ႁၢၼ်လူင်) ၸၢင်ႉႁွင်ႉ မိူင်းဝၼ်း
2. သၢင်ႇသု ႁူဝ်သိုၵ်းလူင် ( ။ ႁူဝ်ႁၢၼ်လူင်) မႄႈဢၢႆး ဢိူင်ႇတႃႈတွၼ်း
3. ၽူမ်းမိၼ်း ႁူဝ်သိုၵ်းလူင် ( ။ ။ ) ဝဵင်းဝၢႆ မိူင်းၾၢင်
4. ၼွႆႉဢိၼ်း ႁူဝ်သိုၵ်းလူင် ( ။ ။ ) ႁူၺ်ႈၸွႆး မိူင်းပၼ်ႇ
5. ၸၼ်ႇတႃႇ ႁူဝ်သိုၵ်း ( ။ ႁူဝ်ႁၢၼ်ၵၢင်) ၼွင်ယၢင်း မိူင်းပၼ်ႇ
6. ဢၢႆႈပွႆး ႁူဝ်သိုၵ်း ( ။ ။ ) ႁူၺ်ႈၸွႆး မိူင်းပၼ်ႇ
7. မိူင်းသွင် ႁူဝ်သိုၵ်း ( ။ ။ ) လူင်ၵဵင် မိူင်းပၼ်ႇ
8. ဝႃႇလိင်ႇ ႁူဝ်သိုၵ်း ( ။ ။ ) ၼွင်ယေး မိူင်းပၼ်ႇ
9. ပၢၼ်းၵျီႇ ႁူဝ်ႁၢၼ် ( ။ ႁူဝ်ႁၢၼ်ဢွၼ်ႇ) ႁူဝ်ၾၢႆ မိူင်းပၼ်ႇ
10. ၶွင်းဢွင်ႇ ႁူဝ်ႁၢၼ် ( ။ ။ ) လူင်ၵဵင် မိူင်းပၼ်ႇ
11. ဝိၺႃး ႁူဝ်ႁၢၼ် ( ။ ။ ) ႁူၺ်ႈၸွႆး မိူင်းပၼ်ႇ
12. ၵၼ်ၸႆး ႁူဝ်ႁၢၼ် ( ။ ။ ) ၼွင်ဝူဝ် မိူင်းပၼ်ႇ
ဝၢႆးၼၼ်ႉ ၽွင်းသိုၵ်း(ၽူႈမီးၸၼ်ႉ)ဢွၼ်လုၵ်ႈၼွင်ႉၽႂ်မၼ်းၵိၼ်ၼမ်ႉသၸ်ႉၸႃႇ ၵိၼ်ၵႅၼ်ႇၸွမ်းၵၼ် –
13. ဢၢႆႈပဝ်း ၸၢင်ႉႁွင်ႉ မိူင်းဝၼ်း
14. ၶုၼ်ႁၢၼ်လၢႆးဝူင်ႉ ဝၢၼ်ႈႁၢတ်ႇ လၢင်းၶိူဝ်း
15. ဢၢႆႈၼိူင်း ပုင်ႇၵိူဝ် မိူင်းပၼ်ႇ
16. ဢၢႆႈလဵၵ်ႉ ပုင်ႇၵိူဝ် မိူင်းပၼ်ႇ
17. ဢၢႆႈၼၼ်ႇ ပုင်ႇၵိူဝ် မိူင်းပၼ်
18. ၵေႃးလီႇ ႁူၺ်ႈၸွႆး မိူင်းပၼ်ႇ
19. ၵုင်ႇၼ ႁူၺ်ႈၸွႆး မိူင်းပၼ်ႇ
20. ဢိင်ႇတ ႁူၺ်ႈၸွႆး မိူင်းပၼ်ႇ
21. ဢၢႆႈတၼ် ႁူၺ်ႈၸွႆး မိူင်းပၼ်ႇ
22. ဢၢႆႈၼေႇ ၼွင်ယေး မိူင်းပၼ်ႇ
23. ပၺ်ၺႃ ၼွင်ယၢင်း မိူင်းပၼ်ႇ
24. ပူႇပႃး ၼွင်ဝူဝ် မိူင်းပၼ်ႇ
25. ပူႇမၢႆ ၼွင်လူင် မိူင်းပၼ်ႇ
26. ၸႃႇလိင်ႇ(ဢၢႆႈၼုမ်ႇ) ၺွင်ႇၶမ်း မိူင်းပၼ်ႇ
27. ပၼ်ႇတိ ပၢင်ၵႂၢႆး မိူင်းပၼ်ႇ
28. ၸၢႆးၺူဝ်ႇ ပၢင်ၵႂၢႆး မိူင်းပၼ်ႇ
29. ပူႇဢွင်ႇ တွင်ၵႂၢႆး မိူင်းပၼ်ႇ
30. ထုၼ်းလူႇ ၼမ်ႉတွင်း မိူင်းပၼ်ႇ
31. ဢၢႆႈၶိူင်ႇ ၼႃးဝွၼ် မိူင်းပၼ်ႇ
ပေႃးတူၺ်းၸိုဝ်ႈသဵင်ၸိူဝ်းဢၼ်ၵိၼ်ၵႅၼ်ႇၵၼ်ၼၼ်ႉ တေလႆႈႁၼ်ဝႃႈ –
• ၵူၼ်းပွတ်းႁွင်ႇမီး 1 ၵေႃႉ
• ၵူၼ်းလၢင်းၶိူဝ်းမီး 1 ၵေႃႉ
• ၵူၼ်းမိူင်းထႆးမီး 1 ၵေႃႉ
• ၼွၵ်ႈသေၼၼ်ႉ 27 ၵေႃႉ ပဵၼ်ၵူၼ်းမိူင်းပၼ်တင်းမူတ်း။
ၵဵဝ်ႇလူၺ်ႈၵၢၼ်လုၵ်ႉၾိုၼ်ႉၼႆႉ ၸဝ်ႈၼွႆႉလႆႈတႅမ်ႈဝႆႉဝႃႈ – “လႆႈတႅပ်းတတ်းမၼ်ႈၵႅၼ်ႇဝႃႈ တူဝ်ၵဝ်ႇပူၼ်ႉတၢင်းတုၵ်ႉၶ ယဝ်ႉ ၸိူဝ်ႉၶိူဝ်းတူဝ်ၵဝ်ႇၵေႃႈႁႂ်ႈလႆႈပူၼ်ႉတုၵ်ႇၶ မိူၼ် တူဝ်ၵဝ်ႇၼၼ်ႉ တေဢဝ်ၼႃႈဢူၵ်း ႁဵတ်းတမ်ႇတိူင်းသေတိုၵ်း တေႃးၵႂႃႇ ဢမ်ႇသုတ်ႈဢမ်ႇႁူၼ်”- ၼႆယူႇ။
ပိုၼ်းၼုမ်ႇသိုၵ်းႁၢၼ်
ၼုမ်ႇသိုၵ်းႁၢၼ်ၼႆႉ ၸိုဝ်ႈယၢဝ်းတဵမ်ထူၼ်ႈမၼ်းဝႃႈ – “တပ်ႉသိုၵ်းၼုမ်ႇသိုၵ်းႁၢၼ်တိုၵ်းဢဝ်မိူင်းတႆးလွတ်ႈလႅဝ်းၵွၼ်းၶေႃ”- ဝႃႈၼႆ။
ၸိုဝ်ႈၼုမ်ႇသိုၵ်းႁၢၼ်ၼႆႉ ဝႃႈၵၼ်ဝႃႈ လႆႈဢဝ်ဝႅပ်ႇယၢင်ႇ (COPY ယိူင်ႈမိူၼ်) ၸိုဝ်ႈတပ်ႉသိုၵ်းၼုမ်ႇသိုၵ်းႁၢၼ် ဢၼ် ၸဝ်ႈၾႃႉၵဵင်းတုင် လႆႈၵေႃႇတင်ႈဝႆႉ။
ၵဵဝ်ႇလူၺ်ႈလွင်ႈပိုၼ်းၵဝ်ႇၸိူဝ်းၼႆႉ ဢၼ်မီးလိၵ်ႈမၢႆလၢႆးမိုဝ်းသေ ၵဵပ်းႁွမ်ဝႆႉၼၼ်ႉ တၢင်ႇတီႈတၢင်ႇၸုမ်း ဢမ်ႇပေႃးမီး ၼမ် မိူၼ်ၸိူင်ႉၼင်ႇ တပ်ႉသိုၵ်းၸိုင်ႈတႆး SSA လႄႈတပ်ႉသိုၵ်းၽွမ်ႉႁူမ်ႈ လုၵ်ႉၾိုၼ်ႉ(ၸိုင်ႈတႆး) SURA ။ ၼွၵ်ႈသေ ပပ်ႉမၢႆဝၼ်း Diary ဢၼ်ၸဝ်ႈၼွႆႈလႆႈတႅမ်ႈဝႆႉ မိူဝ်ႈ 1958 ၼၼ်ႉ ပဵၼ်ပိုၼ်း သူပ်းလၢတ်ႈၵမ်ႈၼမ်။
ၵွပ်ႈၼၼ် ၶေႃႈတႅမ်ႈမၢႆၸဝ်ႈၼွႆႉ တင်းဢၼ်ၸိူဝ်းၶိုတ်း ပၢၼ်ၵဝ်ႇ ၶဝ်လၢတ်ႈၼႄၼၼ်ႉ တေဢဝ်ႁူမ်ႈၵၼ်သေ တေႃႉတႆႇၶႆႈၶိုၼ်း။
မိူဝ်ႈၵေႃႇတင်ႈၼုမ်ႇသိုၵ်းႁၢၼ်ၼၼ်ႉ မီးၵူၼ်း 31 ၵေႃႉ ၵွင်ႈ 7 လဝ်း။ ဝၢႆးၵိၼ်းၼမ်ႉသၸ်ႉၸႃႇယဝ်ႉ လႆႈၵႂႃႇတင်ႈ ငဝ်ႈငုၼ်း တီႈပုင်ႇၵႅင်းမၼ်း ႁိမ်းဝၢၼ်ႈမိူင်းၵျွတ်ႈ။ ဝၢႆးၼၼ်ႉ ၶၢႆႉၵႂႃႇတင်ႈ တီႈ ႁူၺ်ႈပု ႁိမ်းမိူင်းၵျွတ်ႈၼင်ႇၵဝ်ႇ။
ထိုင်မႃးဝၼ်းတီႈ 09/09/1958 သမ်ႉၶၢႆႉၵႂႃႇတီႈ ပၢင်ပႅၵ်ႇ လွႆဢၢင်ႇၶၢင် လႅၼ်လိၼ်မိူင်းတႆး – မိူင်းထႆး။ 1959 ၶၢႆႈၵႂႃႇတီႈပၢင်တွင်း လႅၼ်လိၼ်မိူင်းတႆး – မိူင်းထႆး။
မၼ်းၸဝ်ႈတႅမ်ႈဝႆႉဝႃႈ – 24/08/1958 လႆႈႁပ်ႉၶၢဝ်ႇတီႈ ၶုၼ်ႁၢၼ်ၼွႆႉဢိၼ်း လွင်ႈပဵၼ်ပၢင်တိုၵ်းၵၼ်တင်းမၢၼ်ႈ လႆႈၵွင်ႈ 4 လဝ်း။ ၵွင်ႈၸၢၵ်ႈ Bran 1 လဝ်း၊ ၵွင်ႈၸၢၵ်ႈ Sten 1 လဝ်း၊ ရၢႆႊၽိူဝ်ႊလ် (Rifle) 2 လဝ်း၊ မၢၵ်ႇၵွင်ႈ 120 လုၵ်ႈ။ ထႅင်ႈ 3 ဝၼ်းမႃး တႅမ်ႈထႅင်ႈဝႃႈ – ပဵၼ်ပၢင်တိုၵ်းၵၼ်ထႅင်ႈ မၢၼ်ႈတၢႆ 4 ၵေႃႉ၊ ဝၢတ်ႇ 3 ၵေႃႉ။ ဝၢႆးၼၼ်ႉ မီး သိုၵ်းမၢၼ်ႈ ၸိူဝ်ႉၶိူဝ်းယၢင်း ၸိုဝ်ႈၸေႃးလၶိၼ်ႇ ၶဝ်ႈမႃႊႁူမ်ႈႁွမ်းယဝ်ႉ တင်ႈၸိုဝ်ႈပၼ်ဝႃႈ ၵဵင်သိူင်း သေဢွၼ်ႁူဝ် ပၢင်တိုၵ်းထႅင်ႈလၢႆပၢင်။
တႃႇတေလႆႈၶိုၼ်းမိူင်းၵွၼ်းၶေႃ လႄႈပူၵ်းပွင်ၽွင်းငမ်း ထၢင်ႇႁၢင်ႈ ၶိုင်သၢင်ႈၵမ်ၸႃတႃၶွင်ႁဝ်းၶိုၼ်းၼၼ်ႉ ၶဝ်ၸဝ်ႈ 31 ၵေႃႉၼႆႉ ပဵၼ်ၽူႈၵေႃႇၵဝ်ႉငဝ်ႈၵၼ်း ဢဝ်ၼိူဝ်ႉလိူတ်ႈ သၢႆၸႂ် ဝၢၼ်ႇႁဵတ်းၸိူဝ်ႉၽၼ်းၽုၵ်ႇၾင်မႃး ပိူဝ်ႈႁႂ်ႈမိူင်းႁဝ်း လႆႈမီးလွင်ႈလွတ်ႈလႅဝ်းထၢင်ႇႁၢင်ႈၵတ်းယဵၼ်ႁိၼ်ႉၼွၼ်း ၽွင်းငမ်းႁင်းၶေႃလႄႈႁဝ်းၵူႈၵေႃႉ ထုၵ်ႇလႆႈ ယွင်ႈၵုၼ်းမုၼ် ငဝ်းၶဝ်ၸဝ်ႈ ဢၼ်လႆႈတေႃႇတႆႇၶႆႈၼႄႁူဝ်ႁုပ်ႈလွင်ႈပဵၼ်မႃး “ဝၼ်းလုၵ်ႉၾိုၼ်ႉ” ႁိုဝ် “ဝၼ်းၸိုင်ႈတႆးလုၵ်ႈၾိုၼ်ႉ” တင်ႈတႄႇဝၼ်းတီႈ 21 လိူၼ်မေႊ 1958 တေႃႇႁၢၼ်ႉဝၼ်း 21 လိူၼ်မေႊ ပီ 2017 ၼႆႉၶွပ်ႈၶူပ်ႇတဵမ် 59 ပီ ယဝ်ႉ။


text:
ပီႈၼွင်ႉၵူၼ်းဝၢၼ်ႈဢိူင်ႇၼွင်ၵေႃႈ ၸႄႈဝဵင်းလၢႆးၶႃႈ ႁူမ်ႈၵၼ်တုၵ်းယွၼ်း ထိုင်တီႈၽူႈတႅၼ်းသၽႃး ပႃႇတီႇႁူဝ်သိူဝ် SNLD ႁႂ်ႈၸွႆႈႁဵတ်းပၼ် ဝႂ်ၵပ်းတူဝ်တင်း မုင်ႉႁေႃႁိူၼ်း ႁႂ်ႈၾၢႆႇၸဝ်ႈ ၼႃႈ တီႈၶဝ် လူင်းႁဵတ်းပၼ် ၸွမ်းဢိူင်ႇဝၢၼ်ႈ ဝႃႈၼႆ။
ဝၼ်းတီႈ 11/05/2017 ယၢမ်းၵၢင်ၼႂ် ထိုင် ဝၢႆးဝၼ်း ၽူႈတႅၼ်းသၽႃးပႃႇတီႇႁူဝ်သိူဝ် SNLD ဝဵင်းလၢႆးၶႃႈ၊ မိူၼ်ၼင်ႇ ၽူႈတႅၼ်းသၽႃးၵူၼ်းမိူင်း၊ ၽူႈတႅၼ်းသၽႃးၸိူဝ်ႉၸၢတ်ႈ၊ ၽူႈတႅၼ်းသၽႃး ၸႄႈမိူင်းၶဵတ်ႇလိူၵ်ႈတင်ႈ မၢႆ 1 လႄႈ မၢႆ 2 ႁူမ်ႈလူၺ်ႈ ၽူႈပွင်ၵၢၼ်ၸုမ်းပႃႇတီႇႁူဝ်သိူဝ် လူင်းႁူပ်ႉထူပ်း တွင်ႈထၢမ်သဵင် ၵၢင်ၸႂ် ၵူၼ်းမိူင်း တီႈဝတ်ႉၵၢင်းဢုၼ် ဢိူင်ႇၼွင်ၵေႃႈ ၸႄႈဝဵင်း လၢႆးၶႃႈ ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း။ ယူႇတီႈၵူၼ်းမိူင်းတုၵ်းယွၼ်းထိုင်တီႈၽူႈတႅၼ်း ၵဵဝ်ႇၵပ်းလွင်ႈဝႂ်ၵပ်းတူဝ်၊ မုင်ႉႁေႃႁိူၼ်းလႄႈ လွင်ႈမုၼ်းလႅင်းၶိုၼ်ႈယႂ်ႇ ၸဵမ်ၸိူဝ်းၼႆႉ။
ၼႂ်းၸႄႈဝဵင်းလၢႆးၶႃႈ ႁူဝ်ၵူၼ်းမီးႁႃႈမိုၼ်ႇပၢႆ ၵူၼ်းဢမ်ႇမီးဝႂ်ၵပ်းတူဝ်ဢမ်ႇယွမ်းမိုၼ်ႇပၢႆ ၸၢႆးၵေႃႇၶမ်း ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းလၢႆးၶႃႈ လၢတ်ႈၼင်ႇၼႆ။
“ ယူႇတီႈၽူႈတႅၼ်း ပႃႇတီႇႁူဝ်သိူဝ်ႁဝ်း ၸႄႈဝဵင်းလၢႆးၶႃႈ လႆႈလူင်းပိုၼ်ႉတီႈသေ တွင်ႈထၢမ် သဵင်ၵၢင် ၸႂ် ၵူၼ်းမိူင်း၊ ၵမ်ႈၼမ်တႄႉ ဢၼ်ၵူၼ်းမိူင်းႁဝ်း လူဝ်ႉတၢင်းၸွႆႈထႅမ် ပဵၼ်လွင်ႈဝႂ်ၵပ်းတူဝ်၊ မုင်ႉႁေႃ ႁိူၼ်းၼၼ်ႉယဝ်ႉ၊ လွင်ႈၼႆႉ မၼ်းယၢပ်ႇၽိုတ်ႇၸိူင်ႉႁိုဝ်ၼႆ မိူဝ်ႈဢွၼ်တၢင်း ၵူၼ်းဝၢၼ်ႈ ၼႂ်းဢိူင်ႇႁဝ်း မၢင်ၵေႃႉ ဢမ်ႇလူဝ်ႇၵႂႃႇလႂ်ၼႆ ဢမ်ႇႁဵတ်းၵၼ်၊ မၢင်ၵေႃႉသမ်ႉ သိမ်းဝႆႉ(ၵဵပ်းဝႆႉ) ၼဵပ်း ၸွမ်းၸႆး ၶႃးသေႁၢႆၵေႃႈမီး၊ မၢင်ၵေႃႉသမ်ႉ ဝႆႉၸွမ်းၶိုဝ်ႇၸွမ်းၵွၼ်ႁိူၼ်းသေ ႁၢႆၵေႃႈမီး၊ မၢင်ၵေႃႉသမ်ႉ ဝႆႉၸွမ်း တႂ်ႈၶဵင်ႇသေ ႁၢႆၵႂႃႇၵေႃႈမီး။ ယွၼ်ႉၼၼ် ၵူၼ်းမိူင်းႁဝ်း ၸိူဝ်းဢၼ်ဝႂ် ႁၢႆၵႂႃႇၼၼ်ႉလႄႈသင်၊ ၸိူဝ်းဢမ်ႇပႆႇမီးၼၼ်ႉလႄႈသင် ၶႂ်ႈဢွၼ်ၵၼ်ႁဵတ်းၶိုၼ်း ၸဵမ်ၸိူဝ်းၼႆႉ။
ၼွၵ်ႈလိူဝ်ၼၼ်ႉ သင်ဝႃႈၵႂႃႇႁဵတ်းတီႈၼႂ်းၶူးၼႂ်းဝဵင်းၸိုင် ပေႃးၺႃးၸဝ်ႈၼႃႈတီႈ ဢၼ်ၵိၼ် ငိုၼ်းၼႆ သမ်ႉတေ လႆႈသဵင်ႈငိုၼ်းၼမ်ၵေႃႈပိုင်ႈၼိုင်ႈ၊ လွင်ႈၵႂႃႇမႃး ယၢပ်ႇၽိုတ်ႇပိုင်ႈၼိုင်ႈ။ ယွၼ်ႉၼၼ် ၵူၼ်း ဝၢၼ်ႈႁဝ်းၶႃႈတႄႉ တုၵ်းယွၼ်းႁႂ်ႈၾၢႆႇၸဝ်ႈၼႃႈတီႈၶဝ် လူင်းမႃးၸွမ်းဢိူင်ႇသေ ႁဵတ်းပၼ် ဝႂ်ၵပ်းတူဝ် လႄႈ မုင်ႉႁေႃႁိူၼ်း၊ သင်ဝႃႈ ၸဝ်ႈၼႃႈတီႈၶဝ်လူင်းမႃး ႁဵတ်းပၼ်ၼႂ်း ဢိူင်ႇၵမ်း သိုဝ်ႈၼႆ တေမီး လွင်ႈၽဵင်ႇပဵင်းၵၼ်မူတ်း” ဝႃႈၼႆ။
ၵဵဝ်ႇၵပ်းဢၼ်ၵူၼ်းမိူင်းတုၵ်းယွၼ်းတီႈၽူႈတႅၼ်းသၽႃး ၸႄႈဝဵင်းလၢႆးၶႃႈသမ်ႉ လွင်ႈၵၢၼ် ပူၵ်း ပွင်မုၼ်းလႅင်းၶိုၼ်ႈယႂ်ႇ သဵၼ်ႈတႃႈသၢႆတၢင်း၊ လွင်ႈၾႆး၊ လွင်ႈၼမ်ႉ ၸဵမ်ၸိူဝ်းၼႆႉ ဝႃႈၼႆ။
ယူႇတီႈၽူႈတႅၼ်းသၽႃးၸႄႈဝဵင်းလၢႆးၶႃႈ ဢၼ်လႆႈလူင်းပိုၼ်ႉတီႈသေ ႁူပ်ႉထူပ်းၵူၼ်းမိူင်း ၸႄႈ ဝဵင်းလၢႆးၶႃႈ တီႈဢိူင်ႇၼွင်ၵေႃႈၼႆႉ တင်းမူတ်းပေႃႈမႄႈပီႈၼွင်ႉၵူၼ်းဝၢၼ်ႈ ဢွၼ်ၵၼ်မႃးၶဝ်ႈႁူမ်ႈ တၢင်ႇလၢတ်ႈ လွင်ႈယၢပ်ႇၽိုတ်ႇဢၼ်ၵူၼ်းမိူင်းလႆႈႁူပ်ႉထူပ်း ၸဵမ်ၸိူဝ်းၼႆႉ ဝႃႈၼႆ။
ၽူႈတႅၼ်းသၽႃးၸႄႈဝဵင်းလၢႆးၶႃႈ တွင်ႈထၢမ်သဵင်ၵၢင်ၸႂ်ၵူၼ်းမိူင်း မီးၽႅၼ်ၵၢၼ်လူင်းႁူပ်ႉထူပ်း တွင်ႈထၢမ်သဵင်ၵၢင်ၸႂ်ၵူၼ်းမိူင်း တႃႇ5 ဢိူင်ႇ မိူၼ်ၼင်ႇ ဢိူင်ႇပၢင်သၢင်း၊ ဢိူင်ႇၼမ်ႉလိူဝ်ႇ၊ ဢိူင်ႇ တၢတ်ႇမွၵ်ႇ၊ ဢိူင်ႇဝၢၼ်ႈႁႅင်ႈလႄႈ ဢိူင်ႇၼွင်ၵေႃႈ ၸဵမ် ၸိူဝ်းၼႆႉ။


text:
လွင်ႈၵေႃႇတင်ႈၸႄႈမိူင်းမႂ်ႇၼၼ်ႉ ပဵၼ်ႁူဝ်ၶေႃႈဢၼ်ၼိုင်ႈ ဢၼ်တေၼမ်းဢဝ်မႃးဢုပ်ႇဢူဝ်းၵၼ်တၢင်းၼႃႈ ဢမ်ႇဝႄႈလွတ်ႈလႆႈ။ မိူၼ်ၵၼ်တင်း လွင်ႈၽၢတ်ႇဢွၵ်ႇ ဢမ်ႇၽၢတ်ႇဢွၵ်ႇ၊ ပိူင်ပိုင်းၸိုင်ႈမိူင်း၊ သုၼ်ႇလႆႈတႅပ်းတတ်းႁင်းၶေႃ ဢၼ်ဢဝ်လူင်းဝႆႉတႂ်ႈၽိူၼ်။ လွင်ႈၼႆႉ ၽူႈၼမ်းၼႂ်း 3 ၸဝ်ႈသိုၵ်းၸၢႆးငိုၼ်း RCSS တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။
ထၢမ်-ၽွင်းတႄႇပၢင်ၵုမ်ၼၼ်ႉၵေႃႈ လၢတ်ႈဝႃႈ ထုၵ်ႇလီလႆႈသႂ်ႇပႃး လွင်ႈတႃႇတေၵေႃႇတင်ႈၸႄႈမိူင်းမႂ်ႇ၊ လွင်ႈၼႆႉပဵၼ်ၸိူင်ႉႁိုဝ်ၽွင်ႈၶႃႈ?။
တွပ်ႇ-ပေႃးၼႂ်းၵၢၼ်မိူင်း လွင်ႈၼႆႉတေပဵၼ်ႁူဝ်ၶေႃႈႁင်းၵူၺ်းၶေႃၶေႃ။ မၼ်းမီးပႃႈတႂ်ႈႁူဝ်ၶေႃႈဢၼ်ဝႃႈ- ၵၢၼ်ငၢၼ်းဢၼ်လူဝ်ႇဢုပ်ႇၶၢဝ်းတၢင်းၼႃႈ။ မီးမွၵ်ႈ 15 ႁူဝ်ၶေႃႈ၊ ၼႂ်းၼၼ်ႉ လွင်ႈပႃးလွင်ႈၵေႃႇတင်ႈၸႄႈမိူင်းမႂ်ႇၼႆ ႁူဝ်ၶေႃႈဢၼ်ၼိုင်ႈ။ ၵွပ်ႈၼႆ ဢၼ်ႁဝ်းလူဝ်ႇႁူႉဝႆႉၼႆႉ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၼႆႉ တေႁဵတ်းႁူၵ်းလိူၼ်ၼိုင်ႈပွၵ်ႈ၊ ႁၢၼ်ႉတေႃႇထိုင်ပီ 2020 ၼႆႉ တေလႆႈႁဵတ်းယူႇတိၵ်းတိၵ်း၊ ႁဵတ်းႁိုဝ်ၵေႃႈမိူဝ်းၼႃႈမႃးၼႆႉ ႁဝ်းတိုၼ်းတေလႆႈဢုပ်ႇၵၼ်ယဝ်ႉ။ မိူၼ်ၼင်ႇလွင်ႈဢမ်ႇၽၢတ်ႇဢွၵ်ႇ ဢၼ်ဢဝ်လူင်းဝႆႉတႂ်ႈၽိူၼ်ၵေႃႈ မိူဝ်းၼႃႈမႃးတေၶိုၼ်းယုၵ်ႉဢဝ်မႃးဝႆႉၼိူဝ်ၽိူၼ်ယူႇၵူၺ်း။
ဢၼ်ဝႃႈ “တင်ႈၸႄႈမိူင်းမႂ်ႇ” ၼႆၵေႃႈမၼ်းမီးႁူဝ်ၶေႃႈမၼ်းဝႆႉ။ ဝၼ်းၼိုင်ႈ မၼ်းတေၸၢင်ႈဢဝ်ၶိုၼ်းမႃးဢုပ်ႇယူႇ၊ ဢဝ်ဝႆႉသေဢမ်ႇဢဝ်ဢုပ်ႇဢမ်ႇၸႂ်ႈ၊ ပေႃးထိုင်တွၼ်ႈမၼ်းမႃး တေဢဝ်မႃးၼိူဝ်ၽိူၼ်သေၶိုၼ်းဢုပ်ႇၵၼ်ယူႇ၊ ၵူၺ်းၵႃႈ တေပဵၼ်မိူဝ်ႈလႂ်ပႆႇႁူႉလႆႈ၊ ၸဵဝ်းလႄႈၼၢၼ်းႁႃႉၼၼ်ႉၵူၺ်း၊ မၼ်းဢမ်ႇဝႄႈလႆႈ။ ပေႃးဢဝ်ၶၵ်ႉၵၢၼ်မၼ်းဝႃႈ ငဝ်းလၢႆးပဵၼ်ၸိူင်ႉၼႆ။
ထၢမ်-ပေႃးဢမ်ႇဝႄႈလႆႈသေ ၶိုၼ်းဢဝ်မႃးဢုပ်ႇၵၼ်ထႅင်ႈၵမ်းၼိုင်ႈၼႆ ႁႂ်ႈမၼ်းပေႃးမိူၼ်ၼင်ႇၶေႃႈယိူင်းဢၢၼ်း လွၵ်းၸုၵ်း လွင်ႈၶႂ်ႈၽၢတ်ႇဢွၵ်ႇ ဢမ်ႇၽၢတ်ႇဢွၵ်ႇ၊ ပႃးၸဵမ်လွင်ႈၵေႃႇတင်ႈၸႄႈမိူင်းမႂ်ႇၸိူဝ်းၼႆႉ ထုၵ်ႇလီပဵၼ်ၸိူင်ႉႁိုဝ်၊ လွင်ႈႁၢင်ႈႁႅၼ်းမၼ်းမီးၸိူင်ႉႁိုဝ်ၶႃႈ?။
တွပ်ႇ-လွင်ႈၼႆႉတႄႉ ပေႃးဢဝ်ပိူင်ၶၵ်ႉၵၢၼ်မၼ်းဝႃႈ မၼ်းတေၵႂႃႇၸူးၶိုၼ်း ပၢင်ဢုပ်ႇဢူဝ်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်း။ တေႃႈလဵဝ်ၼႆႉ ပေႃးဢဝ်ၶၵ်ႉၵၢၼ် NCA ဝႃႈၼႆၸိုင် ၶၵ်ႉထီႉ 3 ၼၼ်ႉ တေလႆႈၸတ်းပၢင်ဢုပ်ႇဢူဝ်း ၸၼ်ႉၸိူဝ်ႉၸၢတ်ႈ။ ၸၼ်ႉၸိူဝ်ႉၸၢတ်ႈဢၼ်ဝႃႈၼၼ်ႉ ၶိူဝ်းၽႂ်ၶိူဝ်းမၼ်း တီႈၽႂ်တီႈမၼ်း၊ ၸွမ်းၼင်ႇ ႁူဝ်ၶေႃႈလႂ်ႁူဝ်ၶေႃႈၼၼ်ႉ။ မိူဝ်ႈလဵဝ်ၼႆႉ တင်းမိူင်းပတ်းပိုၼ်ႉၼႆႉ တိုၵ်ႉႁဵတ်းယဝ်ႉၵႂႃႇ 7 တီႈၵူၺ်း။ ၵွပ်ႈၼၼ်လႄႈ ၵမ်းဢၼ်ပူၼ်ႉၵႂႃႇၼႆႉ ၽိုၼ်လိၵ်ႈလၢႆးဢၼ်တၢင်ႇၶိုၼ်ႈမႃး ၵၢင်ၸႂ်ၵူၼ်းမိူင်း တၢင်းႁၼ်ထိုင်ၵူႈဢၼ်ဢၼ်ၼႆႉ မၼ်းပႆႇႁူမ်ႇငမ်းလႆႈတင်းသဵင်ႈ။ ၵွပ်ႈၼၼ် ပိူင်လူင်မၼ်း ပၢင်ၵုမ်ၸၼ်ႉၸိူဝ်ႉၸၢတ်ႈၼႆႉ ယူႇတီႈတႆးႁဝ်းၶႃႈ တေလႆႈႁဵတ်းၵမ်းၼိုင်ႈ။
ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၼႆႉ ပေႃးထႅင်ႈ 6 လိူၼ် မၼ်းတေမႃးထႅင်ႈၵမ်းၼိုင်ႈယဝ်ႉ၊ ၵွၼ်ႇပႆႇထိုင်ႁူၵ်းလိူၼ်ၼႆႉ ႁဝ်းၶႃႈဢၢၼ်းႁဵတ်း ပၢင်ဢုပ်ႇၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၸၢဝ်းၶိူဝ်းတႆး၊ ၵၢင်ၸႂ်ၵူၼ်းမိူင်းတႆးမီးၸိူင်ႉႁိုဝ် ၶႂ်ႈႁဵတ်းသင်မၼ်းတေဢွၵ်ႇမႃးတီႈၼႆႈ။ ပေႃးၵူၼ်းမိူင်းတႆးဝႃႈ ႁဝ်းတႄႉတေၸုၵ်းၸွမ်းလိၵ်ႈႁူမ်ႈမၢႆပၢင်လူင်ၵူၺ်း၊ ႁဝ်းၶႃႈတေယူႇၸွမ်းမိူင်းႁူမ်ႈတုမ်မၢၼ်ႈၵႂႃႇၵူၺ်း၊ ႁဝ်းၶႃႈၶႂ်ႈၵႂႃႇၸွမ်းၾႅတ်ႊၻရႄႊ ၸဵမ်ၸိူဝ်းၼႆႉ မီးတီႈၵူၼ်းမိူင်းႁဝ်းတႅပ်းတတ်း။ ပေႃးၸိူင်ႉၼၼ် မၼ်းတေဢွၵ်ႇမႃးၽိုၼ်လိၵ်ႈၽိုၼ်လၢႆး။ ႁဝ်းၶႃႈၼႆႉ ပဵၼ်ၵူၼ်းၵဵပ်းတေႃႉဢဝ် ၵႂႃႇလၢတ်ႈပၼ် ၸိူင်ႉၼႆၵူၺ်း။
“ဢၼ်တႅပ်းတတ်းၵၢၼ်လိပ်းၵၢၼ်တၢႆၼႆႉ မၼ်းမီးတီႈပေႃႈမႄႈၵူၼ်းမိူင်းႁဝ်း၊ ၶၢဝ်းတၢင်းၼႃႈ ႁဝ်းၶႂ်ႈပဵၼ်ၸိူင်ႉႁိုဝ်၊ ၵၢၼ်မိူင်းႁဝ်း၊ ၵၢၼ်မၢၵ်ႈမီးႁဝ်း၊ ၵၢၼ်တူင်ႇဝူင်းၵူၼ်းႁဝ်း၊ ၵၢၼ်တီႈလိၼ်ႁဝ်းၸိူဝ်းၼႆႉ”။
(ၶႅၼ်းတေႃႈပႂ်ႉသိုပ်ႇဢၢၼ်ႇလွင်ႈ RCSS တေၶတ်းၸႂ်ၽိုၼ်ႉၽူးၶိုၼ်း ၵႂၢမ်းမၼ်ႈပၢင်လူင်)။


text:
ဝၢၼ်ႈပီႈၼွင်ႉဢႅၼ်ႇ ဢိူင်ႇၼွင်လူင် ဝဵင်းမိူင်းၶၢၵ်ႇ ၺႃးၾႆးမႆႈႁိူၼ်းယေး မူၺ်ႉၵွႆ 49 လင်၊ တင်းဝၢၼ်ႈ လိူဝ် 5 လင်ၵူၺ်း ဝႃႈၼႆ ။
ဝၼ်းတီႈ 12/03/2016 ၶၢဝ်းယၢမ်း 13:00 မူင်း ဝၢၼ်ႈဢႅၼ်ႇလူင် ဢိူင်ႇၼွင်လူင် ၸႄႈဝဵင်းမိူင်းၶၢၵ်ႇ ၸိုင်ႈတႆးပွတ်းဢွၵ်ႇၶူင်းၼၼ်ႉ ၵူၼ်းထဝ်ႈယူႇႁိူၼ်း သႂ်ႇၾႆးတႃႇႁုင်တူမ်ႈ ႁဵတ်းၶဝ်ႈၽၵ်း ၾႆးလုၵ်ႈမႆႈႁႅင်း ၊ မႆႈပႃးႁိူၼ်းယေး သိုပ်ႇလၢမ်းမႆႈၵႂႃႇတင်းဝၢၼ်ႈ ။
ၼၢင်းၵွင်ၽူး ပႃႊတီႊသိူဝ်ၽိူၵ်ႈ ဝဵင်းမိူင်းၶၢၵ်ႇ လၢတ်ႈဝႃႈ “ ယိၼ်းဝႃႈ ၵူၼ်းထဝ်ႈသမ်ႉ ယူႇႁိူၼ်း တေႁုင်တူင်ႈႁဵတ်းၶဝ်ႈၽၵ်း ၼႆလႄႈ သႂ်ႇၽိုၼ်းသႂ်ႇၾႆးတႃႇတူင်ႈႁုင်တူမ် ႁဵတ်းၼၼ်ႉသေ လႆႈဢဝ်ၾႆးမႆႈႁုပ်ႇၶိုၼ်ႈမႃး ယၢမ်းဝၢႆးဝၼ်း 13 မူင်း ယွၼ်ႉၼၼ်ႉလႄႈ တီႈၼႂ်းဝၢၼ်ႈသမ်ႉ မီးၵူၼ်းထဝ်ႈၵူၺ်း ၵူၼ်းၼုမ်ႇၵူၼ်းၶၢဝ်ႉတႄႉ ဢွၼ်ၵၼ်ၵႂႃႇႁဵတ်းၵၢၼ်ၵၼ်မူတ်း ” ဝႃႈၼႆ ။
ဝၢၼ်ႈဢႅၼ်ႇလူင်ၼႆႉ လင်ႁိူၼ်းတင်းမူတ်း မီး 54 လင် ၊ လင်ႁိူၼ်းၸိူဝ်းဢၼ်ထုၵ်ႇၾႆးမႆႈသမ်ႉ 49 လင် ၊ ယၢၼ်ၵႆဝဵင်းမိူင်းၶၢၵ်ႇ 10 လၵ်း ပၢႆ ၊ ပီႈၼွင်ႉၵူၼ်းယူႇသဝ်းၵိၼ်ထင် ၵမ်ႉၼမ်ပဵၼ် ပီႈၼွင်ႉ ၸၢဝ်းၶိူဝ်းဢႅၼ်ႇ ႁူဝ်ၵူၼ်းတင်းမူတ်း မီး 250 ပၢႆ၊လွင်ႈ မၢတ်ႇၸဵပ်း လုတၢႆ ဢမ်ႇမီးသေၵေႃႉ ၊ ႁိူၼ်းပီႈၼွင်ႉဝၢၼ်ႈဢႅၼ်ႇလူင်ၼႆႉ ၵမ်းၼမ် ပဵၼ်ႁိူၼ်းမႆႉ လႄႈ ႁိူၼ်းမုင်းၶႃး ၸဵမ်ၸိူဝ်းၼႆႉ ။
တေႃႈလဵဝ် ၶႃႈႁၢပ်ႇၶုၼ် ၼႂ်းပိုၼ်ႉတီႈလႄႈ ၽူႈမီးၼမ်ႉၸႂ်လီ ၵမ်းၽွင်ႈ ဢွၼ်ၵၼ်ၵႂႃႇၸွႆႈၵမ်ႉထႅမ် ၶွင်ၵိၼ်ယမ်ႉလႄႈ ၶူဝ်းၼုင်ႈတၢင်းဝႆ ၊ ယဝ်ႉၵေႃႈ ႁဵတ်းတီႈယူႇတၢၼ်းသဝ်း တႃႇပီႈၼွင်ႉ ၵူၼ်းၺႃးၽေး ၾႆးၸူဝ်ႈၶၢဝ်း တီႈဝၢၼ်ႈဢႅၼ်ႇလူင် ၼႆယဝ်ႉ ။


text:
သင်ၶၸဝ်ႈ ဢွၼ်ႁူဝ်ၵူၼ်းဝၢၼ်ႈ ၼႂ်းၸႄႈဝဵင်းလၢင်းၶိူဝ်း၊ ၵေႃႇသၢင်ႈၶူဝ်လင်မႂ်ႇ ၸတ်းပၢင်ပွႆးပိုတ်ႇၶူဝ်၊ မီးၵူၼ်းၶဝ်ႈႁူမ်ႈၼပ်ႉႁူဝ်ႁဵင်။ တေၸတ်းတေႃႇထိုင် ဝၼ်းၸိူဝ်ႉၸၢတ်ႈၸိုင်ႈတႆး။
တင်ႈတႄႇဝၼ်းတီႈ 03-07/02/2015 မုၵ်ႉၸုမ်းသင်ၶၸဝ်ႈ ဢွၼ်ႁူဝ်ၵူၼ်းဝၢၼ်ႈၵူၼ်းမိူင်း ၸတ်းႁဵတ်းပၢင်ပွႆးပိုတ်ႇၶူဝ်မႂ်ႇ ၶူဝ်ၶမ်း (ႁူၺ်ႈလိုၵ်ႉ) ၼႂ်းၸႄႈဝဵင်းလၢင်းၶိူဝ်း။ ၶူဝ်လင်မႂ်ႇ ၶူဝ်ၶမ်းၼႆႉ မီးၾၢႆႇႁွင်ႇဝဵင်းလၢင်းၶိူဝ်း။ ဝၼ်းတီႈ 03 (မိူဝ်ႈဝႃး) ၵၢင်ၼႂ်ယၢမ်း 9 မူင်း သင်ၶၸဝ်ႈၶဝ်ၵႅတ်းမႆလၢႆႈ ပိုတ်ႇပၢင်ပွႆး၊ မီးၽူႈၵွၼ်းၸႄႈတွၼ်ႈလၢင်းၶိူဝ်း၊ ၶႃႈႁၢပ်ႇၵၢၼ်ၶုၼ် ၵူႈႁွင်ႈၵၢၼ်၊ ၵူၼ်းဝၢၼ်ႈၵူၼ်းမိူင်းမႃးၶဝ်ႈႁူမ်ႈ မီးမွၵ်ႈႁႃႈႁဵင် (5,000) ၊ ပၢင်ပွႆး ၵိုၼ်းၶွၼ်ႈၼမ်တႄႉတႄႉ- ၸၢႆးႁၵ်ႉ ၽူႈၶဝ်ႈႁူမ်ႈပၢင်ပွႆးလၢတ်ႈ။
ပၢင်ပွႆးၼႆႉ ပိူဝ်ႈတႃႇမၢႆတွင်းဝၼ်းၸိူဝ်ႉၸၢတ်ႈၸိုင်ႈတႆးၼႆသေ ၸတ်းတေႃႇထိုင် ဝၼ်းၸိူဝ်ႉၸၢတ်ႈၸိုင်ႈတႆး (07/02/2015) ၶွပ်ႈၶူပ်ႇ 68 ပီ။ ၼႂ်းၶၢဝ်းတၢင်းပၢင်ပွႆးၼႆႉ ၵူၼ်းဝၢၼ်ႈၵူၼ်းမိူင်း ၼႂ်းဝၢၼ်ႈဢိူင်ႇ ႁူမ်ႈၵၼ်ႁုင်ၶဝ်ႈၽၵ်း မႃးလဵင်ႉလူလူႇတၢၼ်း ၼိုင်ႈဝၼ်း 3 တႃႇ- ၼႆယဝ်ႉ။
ၶူဝ်မႂ်ႇလင်ၼႆႉ ၸဝ်ႈၶူးရႃၸဝၼ်ၼ ဝတ်ႉ/ၵျွင်းႁူဝ်ၼႃး ဢွၼ်ႁူဝ်ၵူၼ်းဝၢၼ်ႈၵူၼ်းမိူင်း ၼႂ်းၸႄႈတွၼ်ႈလၢင်းၶိူဝ်း ၵေႃႇသၢင်ႈမႃး၊ ပဵၼ်ၶူဝ်သႅၼ်း RC ၶွၼ်ႊၵရိတ်ႊ၊ တၢင်းယၢဝ်းမီး 100 ထတ်း၊ တၢင်းၵႂၢင်ႈမီး 18 ထတ်း။ ၽူႈဢဝ်ပုၼ်ႈၽွၼ်းၵေႃႇသၢင်ႈၶူဝ် ပဵၼ်ၸၢႆးမူဝ်းဝိၼ်းဢွင်ႇ- ၼႆယဝ်ႉ။
ၶူဝ်ၶမ်း ႁူၺ်ႈလိုၵ်ႉၼႆႉ မီးၾၢႆႇႁွင်ႇဝဵင်းလၢင်းၶိူဝ်း မွၵ်ႈ 1 လၵ်း၊ ပဵၼ်ၶူဝ်ဢၼ်လတ်းၶၢမ်ႈႁူၺ်ႈလိုၵ်ႉ။ ႁူၺ်ႈၼႆႉလိုၵ်ႉတႄႉတႄႉ၊ ပေႃးထိုင်ၶၢဝ်းႁိုဝ်ႉၶၢဝ်းၾူၼ်မႃး ပေႃးၼမ်ႉၼွင်း ၵူၼ်းဝၢၼ်ႈၵူၼ်းမိူင်းၵႂႃႇမႃးယၢပ်ႇ။ ယိူင်းဢၢၼ်း ဢၼ်ၵေႃႇသၢင်ႈမႃးၶူဝ်လင်ၼႆႉ ပိူဝ်ႈတႃႇႁႂ်ႈၵူၼ်းဝၢၼ်ႈၵူၼ်းမိူင်း ၼႂ်းဢိူင်ႇဝၢၼ်ႈၸိတ်ႇ၊ ဢိူင်ႇႁၢႆးၵူၺ်ႈ လႄႈဢိူင်ႇၼွင်လူင်ၸိူဝ်းၼႆႉ ၵႂႃႇမႃးငၢႆႈလူမ်ၸႂ်- လုင်းၸၢႆး ၵေႃႉဢၼ်ၶဝ်ႈၸွႆႈထႅမ် ၼႂ်းၵၢၼ်သၢင်ႈၶူဝ် လၢတ်ႈ။
ၸဝ်ႈၶူးရႃၸဝၼ်ၼ ၵေႃႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- တႃႇတေပွင်ပဵၼ်ၶူဝ်ၼႆႉ ၸဝ်ႈသြႃႇလႆႈပၢႆးဝူၼ်ႉ ၸဵမ်မိူဝ်ႈႁၢင်ပီ 2013 ၽွင်းပွႆးပီမႂ်ႇတႆး။ ႁဝ်းၸဝ်ႈလႆႈလၢတ်ႈၼႄ သင်ၶၸႄႈဝဵင်းသေ မီးၵူၼ်းၵဵပ်းငိုၼ်းႁွမ်းတၢၼ်းၵၼ်မႃးဢိတ်းၼိုင်ႈ။ ဝၢႆးၼၼ်ႉမႃး ၵူၼ်းၼႂ်းပိုၼ်ႉတီႈလႄႈ ၵူၼ်းၼႂ်းၸႄႈဝဵင်းဢွၼ်ၵၼ် ႁူမ်ႈလူႇႁွမ်းတၢၼ်းမႃး ၸင်ႇမီးငိုၼ်းမႃးသေ လႆႈၵေႃႇသၢင်ႈၶူဝ်လင်ၼႆႉ၊ သဵင်ႈငိုၼ်းမွၵ်ႈသႅၼ်မၼ်း ႁဵင်သၢမ်ပၢၵ်ႇ (1,300) – ဝႃႈၼႆ။
ၶူဝ်ၶမ်း (ၶူဝ်ႁူၺ်ႈလိုၵ်ႉ)ၼႆႉ မီးၼႂ်း ၸႄႈဝဵင်းလၢင်းၶိူဝ်း၊ ပိူဝ်ႈတႃႇႁႂ်ႈၵူၼ်းဝၢၼ်ႈ 10 ဝၢၼ်ႈပၢႆ ၼႂ်း 3 ဢိူင်ႇ ဢိူင်ႇဝၢၼ်ႈၸိတ်ႇ၊ ဢိူင်ႇႁၢႆးၵူၺ်ႈ၊ ဢိူင်ႇၼွင်လူင်ၸိူဝ်းၼႆႉ ၵႂႃႇမႃးၸူးၵၼ်ငၢႆႈ၊ ႁႂ်ႈၵူၼ်းဝၢၼ်ႈၵူၼ်းမိူင်းၶဝ် လႆႈလူင်းမႃးၶၢႆၵူၺ်ႈၶၢႆဢွႆႈ၊ ၵွပ်ႈဝႃႈပွတ်းထုင်ႉၼၼ်ႉ ၵူၼ်းဝၢၼ်ႈၵူၼ်းမိူင်းၽုၵ်ႇၵူၺ်ႈ ၽုၵ်ႇဢွႆႈ ၽုၵ်ႇထူဝ်ႇလိၼ်လႄႈငႃး ၸိူဝ်းၼႆႉ။ ၵၢၼ်ၵေႃႇသၢင်ႈၶူဝ်ၼႆႉ လႆႈၸႂ်ႉၶၢဝ်းယၢမ်းႁိုင်ၼိုင်ႈပီ- ဝႃႈၼႆ။
ၼင်ႇႁိုဝ်တေပဵၼ်တီႈမၢႆတွင်း ဝၼ်းၸိူဝ်ႉၸၢတ်ႈၸိုင်ႈတႆး ဝၼ်းတီႈ 07/02/2015 ၼၼ်ႉ ပေႃးထိုင်မႃးဝၼ်းတီႈ 7 ဝၼ်းပၢင်ပွႆးလိုၼ်းသုတ်းၼၼ်ႉ တေမီးၵၢၼ်ပိုတ်ႇၸူၵ်းဝႂ်ၸုၵ်ႈ(ဝႂ်ၵၢမ်ႇလီ)၊ တေမီးလူတ်ႉၵႃး (ဢမ်ႇပႃးၶွၼ်ႇ)၊ လူတ်ႉၶိူင်ႈ၊ ထူဝ်ႈလႃႈၵျီႇ၊ မိုဝ်းထိုဝ်လႄႈ ၶူဝ်းၶွင်မီးၵႃႈၶၼ်မွၵ်ႈႁိမ်းသၢဝ်း၊ ၶူဝ်းၶွင်ၼႆႉၵႃႈၶၼ်ပၢၵ်ႇသႅၼ်ပၢႆ- မၢဝ်ႇသူၺ်ႇပီႇ ၵေႃႉၶဝ်ႈႁူမ်ႈပၢင်ပွႆးလၢတ်ႈ။


text:
ပီမႂ်ႇတႆး 2110 လိူၼ်ၸဵင်မႂ်ႇ 1 ၶမ်ႈ ဝၼ်းတီႈ 11/12/2015 ႁႃႉ ဢမ်ႇၼၼ် 12/12/2015 ဝၼ်းလိူၼ်ၸဵင်မႂ်ႇ 1 ၶမ်ႈ ပီတႆး 2110 ဢၼ်တေထိုင်ၼႆႉ ႁဝ်းၶႃႈ ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ (ၸိုင်ႈထႆး) ဢိၵ်ႇတင်းပီႈၼွင်ႉတႆး ၸိူဝ်းယူႇသၢင်ႈသဝ်းထင် ၼႂ်းမိူင်းၸိုင်ႈထႆး ယၢမ်းလဵဝ် ဢၼ်ၸႂ်ႉတိုဝ်းၸွမ်းပၵ်းယဵမ်ႈဝၼ်း ၸိုင်ႈထႆးၼႆၸိုင် လိူၼ်ၸဵင်မႂ်ႇ 1 ၶမ်ႈ တေတူၵ်းမႅၼ်ႈ ဝၼ်းတီႈ 11/12/2015 ။
ၵူၺ်းၵႃႈ ပီႈၼွင်ႉတႆး ၸိူဝ်းယူႇသဝ်းၼႂ်းမိူင်းၸိုင်ႈတႆး ဢၼ်ၸႂ်ႉတိုဝ်းၸွမ်း ပၵ်းယဵမ်ႈဝၼ်း ၵေႃလိၵ်ႈလၢႆးလႄႈၾိင်ႈငႄႈတႆး ၼႂ်းၸိုင်ႈတႆး ၼၼ်ႉ လိူၼ်ၸဵင်မႂ်ႇ 1 ၶမ်ႈ တေတူၵ်းမႅၼ်ႈ ဝၼ်းတီႈ 12/12/2015 (ပေႃးတူၺ်းပၵ်းယဵမ်ႈဝၼ်းမၢၼ်ႈၶဝ်ၵေႃႈ တေမိူၼ်ၼၼ်) ။
မၼ်းပိူင်ႈၵၼ် 1 ဝၼ်းၼၼ်ႉ ယွၼ်ႉပိူဝ်ႈသင်ၼႆလႄႈ ၸင်ႇလႆႈဢဝ် ပၵ်းယဵမ်ႈဝၼ်းမိူင်းထႆး တင်း မိူင်းတႆး လႄႈပၵ်းယဵမ်ႈဝၼ်းမၢၼ်ႈ မႃးတႅၵ်ႈၵၼ်တူၺ်း တေလႆႈႁၼ်တီႈဢၼ် ပိူင်ႈၵၼ် ၼင်ႇတီႈတႂ်ႈၼႆႉ ပၵ်းယဵမ်ႈဝၼ်းၸိုင်ႈထႆး ၼႂ်းပီ 2015 ၼႆႉလိူၼ်ၸဵတ်းလပ်း ပဵၼ်လိူၼ်ၸဵတ်းလွင်ႈ 14 ၶမ်ႈ၊ ပၵ်းယဵမ်ႈဝၼ်းမၢၼ်ႈ လႄႈ ၵေႃလိၵ်ႈလၢႆးၼႂ်းၸိုင်ႈတႆး ၼႂ်းပီ 2015 ၼႆႉ လိူၼ်ၸဵတ်းလပ်း ပဵၼ် လိူၼ်ၸဵတ်းလွင်ႈ 15 ၶမ်ႈ ။
ပေႃးတူၺ်းၶိုၼ်းပၵ်းယဵမ်းဝၼ်း မၢၼ်ႈ လႄႈ ၵေႃလိၵ်ႈလၢႆးၼႂ်းၸိုင်ႈတႆး ၼႂ်းပီ 2014 ပူၼ်ႉမႃး တေလႆႈႁၼ်ဝႃႈ လိူၼ်ၸဵတ်းလပ်း မႅၼ်ႈလိူၼ်ၸဵတ်းလွင်ႈ 14 ၶမ်ႈ ၊ သမ်ႉသိုပ်ႇႁူၼ်လင်တူၺ်းထႅင်ႈ ၼႂ်းပီ 2013 ၵေႃႈ တေလႆႈႁၼ် လိူၼ်ၸဵတ်းလပ်း မႅၼ်ႈလိူၼ်ၸဵတ်းလွင်ႈ 14 ၶမ်ႈ ၼင်ႇၵဝ်ႇ ။
ပေႃးမႃးၶပ်ႉတၢမ်းၵၼ်တူၺ်းၼႆ တေလႆႈႁၼ်ၼင်ႇတႂ်ႈၼႆႉ
ပီ 2013 လိူၼ်ၸဵတ်းလပ်း မႅၼ်ႈလိူၼ်ၸဵတ်းလွင်ႈ 14 ၶမ်ႈ ( မိူၼ်ၵၼ်တင်း ပၵ်းယဵမ်ႈဝၼ်းၸိုင်ႈထႆး )
ပီ 2014 လိူၼ်ၸဵတ်းလပ်း မႅၼ်ႈလိူၼ်ၸဵတ်းလွင်ႈ 14 ၶမ်ႈ ( မိူၼ်ၵၼ်တင်း ပၵ်းယဵမ်ႈဝၼ်းၸိုင်ႈထႆး )
ပီ 2015 လိူၼ်ၸဵတ်းလပ်း မႅၼ်ႈလိူၼ်ၸဵတ်းလွင်ႈ 15 ၶမ်ႈ ( ပိူင်ႈၵၼ်တင်း ပၵ်းယဵမ်ႈဝၼ်းၸိုင်ႈထႆး 1 ဝၼ်း )
ၸွမ်းၼင်ႇ ဢၼ်ယၢမ်ႈငိၼ်းၵႂၢမ်း ၵူၼ်းထဝ်ႈဝႃႈ လိူၼ်ၵူပ်ႉလပ်းၵိၵ်ႈ ၊ လိူၼ်ၵိၵ်ႈလပ်းၵူပ်ႉ ၼႆလႄႈ ပၵ်းယဵမ်ႈဝၼ်းၵေႃလိၵ်ႈလၢႆး ၼႂ်းၸိုင်ႈတႆး ႁဝ်းၶႃႈ ပီ 2015 ၼႆႉလိူၼ်ၸဵတ်းသမ်ႉလပ်းၵိၵ်ႈ ပဵၼ် လပ်း 15 ၶမ်ႈ ဢၼ်ၼႆႉပဵၼ်လၢႆးၼပ်ႉတႆး ဢၼ်ပႅၵ်ႇပိူင်ႈၵၼ် တင်းပီႈၼွင်ႉထႆး ၵႂႃႇယဝ်ႉ ။
ဢၼ်လၢတ်ႈမႃးပႃႈၼိူဝ်ၼႆႉ ၼင်ႇႁိုဝ်ႁဝ်းၶႃႈ ပီႈၼွင်ႉတႆး ၸဵမ်ၼႂ်းမိူင်း ၼွၵ်ႈမိူင်းတင်းသဵင်ႈ တေလႆႈႁပ်ႉၸဵင်မႅၼ်ႈ ဝၼ်းလဵဝ်ၵၼ်ၼၼ်ႉလႄႈ ၸင်ႇလႆႈယွၼ်းပိုင်ႈၸဝ်ႈပၢႆးႁူႉၶူးမေႃ ဢၼ်လူင်ႉလႅၼ်ႇ လွင်ႈပၵ်းယဵမ်ႈဝၼ်းတႆးႁဝ်းၶႃႈ တင်းသဵင်ႈဢွၵ်ႇမႃးပိုတ်ႇ ငိူၼ်ႈငဝ်ႈပိူင်ပဵၼ်ဢၼ် ထုၵ်ႇမႅၼ်ႈပၼ် ႁဝ်းၶႃႈၸိူဝ်းလုၵ်ႈလၢၼ်လိၼ်လဵၼ် ပေႃးလႆႈလူင်ႉလႅင်းပွင်ႇပိုင်ႈသေၵမ်း တုၵ်းယွၼ်းၼင်ႇၼႆ ။
တီႈႁပ်ႉတၢင်းႁၼ်ထိုင်လႄႈၶေႃႈသပ်းၸႅင်ႈ
e-mail: seangtai@gmail.com
facebook : Tai Culture Chiangmai


text:
တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇႁူဝ်သိူဝ် (SNDP) လူင်းသူၼ်းတုမ်ႁႃသဵင်တီႈငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA) တီႈဝဵင်းမႂ်ႇဝၢၼ်ႈႁႆး။ မီးၵူၼ်းၶဝ်ႈႁူမ်ႈထွမ်ႇငိၼ်း တီႈပၢင်ႁႃသဵင် 400 ပၢႆ-ၼႆယဝ်ႉ။
ၼႂ်းၸႄႈဝဵင်းမိူင်းသူႈၼႆႉ ၾၢႆႇၼိုင်ႈၵေႃႈ မိူဝ်ႈၽွင်း 3 ဢိူင်ႇ မိူၼ်ၼင်ႇဝၢၼ်ႈလွႆ၊ မႄႈမေႃႈ၊ ၵုၼ်ၵျွင်းၸိူဝ်းၼႆႉ ထုၵ်ႇပႃႇတီႇၼူၵ်ႉယုင်း NLD တႅမ်ႈလိၵ်ႈတၢင်ႇထိုင်ၶွမ်ႊမသျိၼ်ႊၵၢၼ်လိူၵ်ႈတင်ႈ ႁႂ်ႈပူတ်းယႃႉပႅတ်ႈ ပၢင်လိူၵ်ႈတင်ႈၼၼ်ႉ တီႈဝဵင်းၵေးသီးတႄႉ လႆႈလူင်းသူၼ်းတုမ်ႁႃသဵင်လႆႈထၢင်ႇႁၢင်ႈလွတ်ႈလႅဝ်း၊ ပႃႇတီႇသိူဝ်ၽိူၵ်ႇ ယင်းလူင်းႁႃသဵင်ပႃးတီႈငဝ်ႈငုၼ်းဝၢၼ်ႈႁႆးဝႆႉယူႇ- ၼႆယဝ်ႉ။
ၵဵဝ်ႇၵပ်းပၢင်လိူၵ်ႈတင်ႈသွမ်ႈၼႆႉ ယူႇတီႈၽူႈၼမ်းၼႃႈ SSPP/SSA ၸွမ်သိုၵ်းလူင်သိူဝ်ထႅၼ်ႈ လၢတ်ႈဝႃႈ- ယူႇတီႈတပ်ႉသိုၵ်းၸိုင်ႈတႆးသေ ယိၼ်းလီႁပ်ႉတွၼ်ႈပၢင်လိူၵ်ႈတင်ႈ၊ ပၢင်လိူၵ်ႈတင်ႈၼႆႉမၼ်းလမ်ႇလွင်ႈ တႃႇၵူၼ်းမိူင်း။ ၵွပ်ႈၼၼ်လႄႈ ၼင်ႇႁိုဝ်တေမီးၽွၼ်းလီတႃႇၵူၼ်းမိူင်းၼၼ်ႉ ႁဝ်းၶႃႈတိုၼ်းဢွၵ်ႇလိၵ်ႈ ပိုၼ်ၽၢဝ်ႇဝႆႉၸဵမ်လႂ်ယဝ်ႉ၊ လွင်ႈဝႃႈႁႂ်ႈလႆႈလိူၵ်ႈတင်ႈထၢင်ႇႁၢင်ႈလွတ်ႈလႅဝ်းၼႆၼၼ်ႉ။ ၼႂ်းပိုၼ်ႉတီႈႁဝ်းၶႃႈၵုမ်းၵမ်ၼႆႉ ႁဝ်းပွႆႇဝႆႉပၼ်ထၢင်ႇႁၢင်ႈလွတ်ႈလႅဝ်း- ဝႃႈၼႆ။
တီႈငဝ်ႈငုၼ်းဝၢၼ်ႈႁႆး ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA)ၼႆႉ ႁၢင်ႈႁႅၼ်းဝႆႉ တႃႇတေၸတ်းပၢင်လိူၵ်ႈတင်ႈတီႈ 2 တီႈ၊ တီႈၼိုင်ႈပဵၼ်တီႈ ႁူင်းႁဵၼ်းၸၼ်ႉသုင်တီႈဝၢၼ်ႈႁႆး၊ ထႅင်ႈတီႈၼိုင်ႈ ပဵၼ်တီႈတၢင်းၽႄပႃၶီး- ၼႆယဝ်ႉ။


text:
ၵူၼ်းၼုမ်ႇဝဵင်းလၢႆးၶႃႈ တိုၵ်းသူၼ်းၵူၼ်းမိူင်းဝဵင်းလၢႆးၶႃႈ ႁူမ်ႈၵၼ်ၽုၵ်ႇတူၼ်ႈမႆႉ လႄႈလုမ်း လႃးၶိုၼ်း တူၼ်ႈမႆႉဢၼ်ၽုၵ်ႇဝႆႉမိူဝ်ႈပီၵၢႆ ။
Photo : Sai Lang Herng LaiKha
ဝၼ်းတီႈ 04/06/2017တေမႃးၼႆႉ ၸုမ်းၵူၼ်းၼုမ်ႇ ဝဵင်းလၢႆးၶႃႈ တေဢွၼ်ၵၼ်ၶုတ်းလုၵ်းလိၼ် တႃႇၽုၵ်ႇတူၼ်ႈမႆႉ 500 တူၼ်ႈ တီႈၵျွင်းႁူင်းႁဵၼ်း (ပၵ်ႉၵႃႉ) ၵွင်းမႆႉႁုင်းၵၢင်ၵွင်း ဢၼ်မီးၾၢႆႇဢွၵ်ႇ ဝဵင်းလၢႆးၶႃႈ ယၢၼ်ၵႆမွၵ်ႈ 3 လၵ်းလႄႈ တေၶိုၼ်းဢွၼ်ၵၼ် မႄးလုမ်းလႃး တူၼ်ႈမႆႉ ၸိူဝ်းဢၼ် ၽုၵ်ႇမႃး မိူဝ်ႈပီၵၢႆ ၸိူဝ်းၼၼ်ႉဝႃႈၼႆ။
ၸၢႆးလႅင်းႁိူင်း ႁူဝ်ၼႃႈၵူၼ်းၼုမ်ႇလၢႆးၶႃႈ လၢတ်ႈဝႃႈ- “ ဝၼ်းတီႈ 04/06/2017 ၼႆႉႁဝ်းၶႃႈတေဢွၼ် ၵၼ် ၶုတ်းလုၵ်းတႃႇတေၽုၵ်ႇတူၼ်ႈမႆႉ 500 ။ ဢမ်ႇႁူႉလႆႈပေႃးထိုင်ဝၼ်းၽုၵ်ႇတူၼ်ႈမႆႉယဝ်ႉ လႅပ်ႈတေမီးထိုင်1,000 ၵေႃႈပဵၼ်လႆႈ ။ ယွၼ်းႁႂ်ႈၵူၼ်းၼုမ်ႇဢွၼ်ၵၼ် မႃးၸွႆႈၵၼ်ၼမ်ၼမ် သေၵမ်း ႁဝ်းၶႃႈႁူမ်ႈၵၼ်ၽုၵ်ႇတူၼ်ႈမႆႉၵႂႃႇ” – ဝႃႈၼႆ။
Photo : Sai Lang Herng LaiKha
လိူဝ်ၼၼ်ႉ မိူဝ်ႈဝၼ်းတီႈ 07/07/2016 ၼၼ်ႉၵေႃႈ ၸုမ်းၵူၼ်းၼုမ်ႇ၊ပႃႇတီႇၵၢၼ်မိူင်း ၊ ၶႃႈႁၢပ်ႇ ၵၢၼ်ၶုၼ်၊ ၽူႈၵွၼ်း ပွၵ်ႉဢိူင်ႇလႄႈ ပေႃႈမႄႈပီႈၼွင်ႉၵူၼ်းမိူင်းဝဵင်း လၢႆးၶႃႈ ႁူမ်ႈၵၼ် 100 ၵေႃႉ ပၢႆသေ ၽုၵ်ႇတူၼ်ႈမႆႉ တႃႇ 1111 တူၼ်ႈ တီႈၼွင်ပၢင်ႇ ဢၼ်ပဵၼ်လိၼ်ၵိူတ်ႇၸဝ်ႈတူၼ်ၶူး Dr.ၶမ်းမၢႆ ထမ်မသႃႇမိ ဝဵင်းလၢႆးၶႃႈ ၸိုင်ႈတႆးပွတ်းၸၢၼ်း။
Photo : Sai Lang Herng LaiKha
တူၼ်ႈမႆႉဢၼ်ၽုၵ်ႇၵႂႃႇ မီး 14 ၸိူဝ်ႉၽၼ်း – မိူၼ်ၼင်ႇ တူၼ်ႈမွၵ်ႇၵွၼ် ၊ တူၼ်ႈၶိတ်ႉလႃး ၊ တူၼ်ႈ ၵမ်ႉၵေႃႇ၊ မႆႉသၵ်း ၊ မႆႉသေႃႉ ၊ တူၼ်ႈ မၢၵ်ႇမူင်ႈ၊ မၢၵ်ႇလၢင်း၊ မၢၵ်ႇဝၢဝ်း၊ မႆႉပႅၵ်ႇ ၸဵမ်ၸိူဝ်းၼႆႉ တူၼ်ႈမႆႉဢၼ်ၽုၵ်ႇမႃး ၸိူဝ်းၼႆႉဢၼ်ၸပ်း မၼ်းမီးမွၵ်ႈ 60% ဢၼ်တၢႆၵႂႃႇမီးမွၵ်ႈ 40% ဝႃႈၼႆ။


text:
ၶၢဝ်ႇၵၢၼ်သိုၵ်း
သိုၵ်းမၢၼ်ႈပိုတ်ႇပၢင်တိုၵ်း ႁပ်ႉတွၼ်ႈပီႊမႂ်ႇ 2018 ၸူး RCSS/SSA
- Details
- Created on 05 January 2018
- Written by တႆးလွတ်ႈလႅဝ်း
သိုၵ်းမၢၼ်ႈ တပ်ႉၵွင် ၶလရ-292 လႄႈ ၶမရ-332 ႁူမ်ႈႁႅင်းၵၼ် ၶဝ်ႈဝႅတ်ႉယိုဝ်း ပိုတ်ႇပၢင်တိုၵ်းၸူး ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၼႂ်းပီႊမႂ်ႇ-2018 လူၺ်ႈလၢႆးၵႆႇ ငွႆးသၵ်းငူးဢွမ်ႇလႅတ်ႇ ၼႂ်းပိုၼ်ႉတီႈ ၸႄႈဝဵင်းလွႆလႅမ်လႄႈ ႁဵတ်းႁႂ်ႈၵေႃႉသိုၵ်းၵေႃႉႁၢၼ် RCSS/SSA လႆႈလူႇၼိူဝ်ႉလိူတ်ႈၵႂႃႇ ၼႂ်းပၢင်တိုၵ်း 1-ၵေႃႉ ၼႆယဝ်ႉ။
KIO/KIA လႅၵ်ႈလၢႆႈၽူႈၼမ်းမႂ်ႇမုၵ်ႉၸုမ်း
- Details
- Created on 05 January 2018
- Written by တႆးလွတ်ႈလႅဝ်း
ၽွင်းၶၢဝ်း ၸုမ်းယိပ်းၵွင်ႈၵၢင်ႇႁႅင်းယႂ်ႇ ၼႂ်းၸၢဝ်းၶိူဝ်းၸုမ်းၼိုင်ႈ ဢၼ်ပဵၼ် မုၵ်ႉၸုမ်း/တပ်ႉသိုၵ်း လွတ်ႈလႅဝ်းသဝ်းၶေႃၶၢင် (KIO/KIA) တိုၵ်ႉမီးလွင်ႈၶဵင်ႈၶႅင်ႇၵၢၼ်သိုၵ်း ၵၼ်ဝႆႉတင်း တပ်ႉသိုၵ်းမၢၼ်ႈယူႇၼႆႉ KIO/KIA လႆႈမီးလွင်ႈလႅၵ်ႈလၢႆႈလိူၵ်ႈတၢင်ႇ ႁူဝ်ပဝ်ႈ၊ ၵႅမ်ႁူဝ်ပဝ်ႈ လႄႈ ၽူႈၼမ်းမႂ်ႇမုၵ်ႉၸုမ်း ၽၢႆႇၵၢၼ်ပၢႆးမိူင်း ပၢႆးသိုၵ်း ႁူမ်ႈတင်းမူတ်း 5-ပုၼ်ႈၽွၼ်း။
KNPP ယွၼ်းႁူပ်ႉဢုပ်ႇ တေႃႇဢွင်ႇသၢၼ်းသုၵျီႇ သုၼ်ႇတူဝ်သေတႃႉ ၵူၺ်းဢမ်ႇလႆႈ
- Details
- Created on 29 December 2017
- Written by တႆးလွတ်ႈလႅဝ်း
ၼႂ်းၵႄႈၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ တေဢွၵ်ႇ ၶၢဝ်းတၢင်း ၵႂႃႇမိူင်းယၢင်းလႅင်ၼႆႉ ယူႇတီႈပႃႇတီႇမႂ်ႇသုင် ၸိူဝ်ႉၸၢတ်ႈယၢင်းလႅင် (KNPP) သေ တုၵ်းယွၼ်းၶႂ်ႈႁူပ်ႉဢုပ်ႇၸွမ်း သုၼ်ႇတူဝ်ႁင်းၶေႃ ဝႆႉၼႆသေတႃႉ ၵူၺ်းၵႃႈ ဢမ်ႇလႆႈၶႂၢင်ႉ ႁူပ်ႉထူပ်းၼႆ KNPP လၢတ်ႈ။
JMC-S Shan ၸတ်းပၢင်ၵုမ် ပွၵ်ႈၵမ်း-12 လႆႈၶေႃႈတႅပ်းတတ်း 8-ၶေႃႈ
- Details
- Created on 28 December 2017
- Written by တႆးလွတ်ႈလႅဝ်း
ၶွမ်ႇမတီႇႁူမ်ႈလူလွမ်ပႂ်ႉပႃး လွင်ႈၵိုတ်းယိုဝ်း ၸၼ်ႉၸႄႈမိူင်း မိူင်းတႆး (JMC-S) Shan ၸတ်းႁဵတ်းပၢင်ၵုမ် ပွၵ်ႈၵမ်း-12 ၵႂႃႇတီႈလုမ်း JMC-S ၸႄႈဝဵင်းၶူဝ်လမ် ဢုပ်ႇဢူဝ်းတူၵ်းလူင်းၵၼ် လႆႈ 8-ၶေႃႈ ပႃးလွင်ႈလႅၵ်ႈလၢႆႈ ထွၼ်ထႅမ် ၼႃႈတီႈပုၼ်ႈၽွၼ်း ၽူႈၶဝ်ႈၸုမ်း။
ၵဵဝ်ႇၵၢၼ်သိုၵ်းမၢၼ်ႈၶႃႈႁႅမ်တၢႆ ၵူၼ်းသိုၵ်း KNPP သေ UNFC တုၵ်းယွၼ်း ႁႂ်ႈႁဵတ်းပၼ် လွင်ႈၽဵင်ႇပဵင်းတြႃး
- Details
- Created on 27 December 2017
- Written by တႆးလွတ်ႈလႅဝ်း
တီႈသိုၵ်းမၢၼ်ႈ ၶႃႈႁႅမ်တၢႆ ၵူၼ်းသိုၵ်း ပႃႇတီႇမႂ်ႇသုင်ၸိူဝ်ႉၸၢတ်ႈ ယၢင်းလႅင် (KNPP) 4-ၵေႃႉ တီႈလၢၼ်ႇၵူတ်ႇထတ်း ၼႂ်းၸႄႈဝဵင်းလွႆၵေႃႇ ၸႄႈမိူင်းယၢင်းလႅင် ၼၼ်ႉသေ ၽၢႆႇၶွင်ႇသီႇ ၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) လႆႈတုၵ်းယွၼ်း ႁႂ်ႈၽၢႆႇတပ်ႉသိုၵ်းမၢၼ်ႈ ပွင်သၢင်ႈႁဵတ်းပၼ်လွင်ႈၸွပ်ႇထတ်း ဢၼ်မီးလွင်ႈပိုတ်ႇပၢင်ႇၸႅင်ႈလႅင်းသေ ၽုတ်းဢွၵ်ႇမီးမႃး လွင်ႈၽဵင်ႇပဵင်းတြႃး ၶၼ်ၶၼ်ဝႆးဝႆး ၼႆယဝ်ႉ။
More Articles...
- သိုၵ်းမၢၼ်ႈ လႄႈ သိုၵ်းပလွင်ႈ ပဵၼ်ပၢင်တိုၵ်းၵၼ် တီႈၼမ်ႉတူႈ ထပ်းၵၼ်သွင်ဝၼ်း ၵူၼ်းမိူင်းလႆႈပၢႆႈ
- သိုၵ်းမၢၼ်ႈ ၶဝ်ႈၶတ်းၶႂၢင်ယုင်ႈၵဝ်း ပၢင်ဢုပ်ႇဢူဝ်းလူင်ႈၼႃႈ ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆး တီႈတႃႈၶီႈလဵၵ်း လႄႈ ပၢင်လူင် ထႅင်ႈ
- ၸူဝ်ႈၶၢဝ်း ၸုမ်းငမ်းယဵၼ် RCSS လူင်းႁူပ်ႉထူပ်းသပ်းလႅင်းၼႄၵူၼ်းမိူင်း ၵဵဝ်ႇလွင်ႈပၢင်ဢုပ်ႇဢူဝ်း ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆးၼႆႉ သိုၵ်းမၢၼ်ႈမီးလွင်ႈတူင်ႉၼိုင် ၼႂ်းပိုၼ်ႉတီႈႁၢဝ်ႈႁႅင်းဝႆႉ
- ယွၼ်ႉပၢင်တိုၵ်း သိုၵ်းမၢၼ်ႈ လႄႈ သိုၵ်းၶၢင် သေ ၵူၼ်းမိူင်း ၼႂ်းပိုၼ်ႉတီႈ ဢၼ်ပဵၼ်ပၢင်တိုၵ်း ႁူပ်ႉတၢင်းတုၵ်ႉယၢပ်ႇ
- သိုၵ်းမၢၼ်ႈ ၶတ်းၶႂၢင်ၶၵ်ႉၵၢၼ်ငမ်းယဵၼ်ၸိုင်ႈမိူင်း ၸတ်းသိုၵ်းၶဝ်ႈႁၢမ်ႈတၢပ်ႈ ပၢင်သပ်းလႅင်း လူင်ႈၼႃႈ ၵၢၼ်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆး တီႈဝဵင်းပၢင်လူင်
- သိုၵ်းမၢၼ်ႈ လႄႈ KIA ၸႂ်ႉမၢၵ်ႇလူင် ပိုတ်းယိုဝ်းၵၼ် တီႈမၢၼ်ႈၸေႊ လႄႈ ႁိမ်းငဝ်ႈငုၼ်းလၢႆႇၸႃႇ
- ၽူႈၵွၼ်းတိူင်းသိုၵ်း ၶူဝ်လမ် ၸီႉသင်ႇလူင်းႁႂ်ႈၵူႈတပ်ႉ ထတ်းၸွမ်း ႁူင်းႁဵၼ်း လႄႈ ႁူင်းယႃ ၵူႈပိုၼ်ႉတီႈ
- သိုၵ်းမၢၼ်ႈ လၵ်ႉပၢႆႈဢွၵ်ႇတပ်ႉ 5-ၵေႃႉ
- သိုၵ်းမၢၼ်ႈ မိူင်းပဵင်း ၸီႉသင်ႇႁွင်ႉ ပျီႇတုၸိတ်ႉ 10-ဢိူင်ႇ ႁႂ်ႈႁၢင်ႈႁႅၼ်းတႃႇၽိုၵ်းသွၼ်ၵၢၼ်သိုၵ်း
- 8-ၸုမ်းလူင်းလၢႆးမိုဝ်း NCA လႄႈသိုၵ်းမၢၼ်ႈ တေႁူပ်ႉဢုပ်ႇလွင်ႈႁူမ်ႇလူမ်ႈၵၼ်


text:
ၸဝ်ႈၼႃႈတီႈပလိၵ်ႈ၊ ၾၢႆႇၵူတ်ႇထတ်းၵူၼ်း၊ ၾၢႆႇသိုၵ်း၊ ၾၢႆႇၽွင်းငမ်း ႁူမ်ႈၵၼ်ၶဝ်ႈၵူတ်ႇ ထတ်း ပိုၼ်ႉတီႈဢၼ်ႁႅင်းၵၢၼ်ယၢၼ်မိူင်းယူႇသဝ်းလၢႆလၢႆတီႈ ၼႂ်းၸႄႈတွၼ်ႈၵဵင်းမႆႇ ။
ဝၼ်းတီႈ 19/11/2016 ၸဝ်ႈၼႃႈတီႈပလိၵ်ႈ သိုၵ်း ဢဵၼ်ႁႅင်းမွၵ်ႈ130ပၢႆ လူင်းၵူတ်ႇထတ်း ပိုၼ်ႉတီႈ ဢၼ်ပီႈၼွင်ႉႁႅင်းၵၢၼ်ယူႇသဝ်း 3 တီႈၼႂ်းၸႄႈဝဵင်းႁၢင်ၻူင်း ၸႄႈတွၼ်ႈၵဵင်းမႆႇ ၸိုင်ႈထႆးပွတ်းႁွင်ႇ ။
ၸဝ်ႈၼႃႈတီႈပလိၵ်ႈလၢတ်ႈဝႃႈ – “ဢၼ်ႁဝ်းၶႃႈလူင်းၵူတ်ႇ ထတ်းလၢႆပိုၼ်ႉတီႈၼႆႉၵေႃႈ ထတ်းထၢမ်လွင်ႈဝတ်းလွင်ႈဝႂ် ပိူင်လူင်မၼ်းတႄႉယိူင်းၸူးၸုမ်းသႃႊမူႊရႆႊၶေႊတမ်ႊ၊ ၵူၼ်းၼုမ်ႇၸၢႆးလႄႈယိင်းၸႅတ်ႈထၢမ်လွင်ႈပိုၼ်းၵႅပ်ႈၶဝ်’’ ။
လိူဝ်သေၼၼ်ႉၸဝ်ႈၼႃႈတီႈၶဝ်ၺွပ်းဢဝ်ရူတ်ႉၶိူင်ႈ 4 လမ်း ဢၼ်ထၢင်ႇ ထိူမ်ဝႃႈၸၢင်ႈ ၽိတ်းမၢႆမီႈ- ဝႃႈၼႆ ။
ၸိူင်ႉၼၼ်ၼင်ႇၵဝ်ႇမိူဝ်ႈဝၼ်းတီႈ 17/11/2016 ၼၼ်ႉၵေႃႈ ၸဝ်ႈၼႃႈတီႈၾၢႆႇၸတ်းႁႃ ၵၢၼ်ငၢၼ်း၊ ပလိၵ်ႈ၊ သိုၵ်းႁူမ်ႈၵၼ်ၶဝ်ႈၵူတ်ႇထတ်း5 တီႈ ၼႂ်းဝဵင်းၵဵင်းမႆႇ ဢၼ်ႁႅင်းၵၢၼ် ယၢၼ်မိူင်းႁဵတ်းၵၢၼ်။ ၵူတ်ႇထတ်းပီႈၼွင်ႉႁႅင်းၵၢၼ်ယၢၼ်မိူင်း 200 ပၢႆ ၼႂ်းၼၼ်ႉမီး ႁႅင်းၵၢၼ်ၽိတ်းပၵ်းပိူင်မၢႆမီႈ 6 ၵေႃႉ – ဝႃႈၼႆ ။
လွင်ႈဢၼ်ၸဝ်ႈၼႃႈတီႈၶဝ် လူင်းၵူတ်ႇထတ်းၼႆႉ ယွၼ်ႉပိူဝ်ႈမိူဝ်ႈႁူဝ်လိူၼ်ပူၼ်ႉမႃးၼႆႉ မီးၶၢဝ်ႇဝႃႈ ၸုမ်းသႃႊမူႊရႆႊ ၶေႊတမ်ႊK Black ဢွၼ်ၵၼ်ႁဵတ်း လွင်ႈဢမ်ႇၼိမ်သဝ်းၼႂ်း ပိုၼ်ႉတီႈ ။


text:
ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး ဢၼ်ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ဢွၼ်ႁူဝ်ၶပ်းၶိုင်ယူႇၼၼ်ႉ ဢၢၼ်းတေၸတ်းႁဵတ်းတီႈတူၼ်ႈတီး။ ၵူၺ်းၵႃႈ ၾၢႆႇတပ်ႉသိုၵ်းမၢၼ်ႈ ၸႂ်ႉၵႂႃႇႁဵတ်းတီႈမိူင်းတေႃႉ မိူင်းထႃး မိူင်းပၼ်ႇ ၼႂ်းၼႃႈလိၼ် ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ၵုမ်းၵမ် ဝႃႈၼႆဝႆႉ။ ၵဵဝ်ႇၵပ်းလွင်ႈၼႆႉ ပႃႇတီႇသိူဝ်ၽိူၵ်ႇ ဢၼ်တူၵ်းၵမ်းတေလႆႈႁပ်ႉပဵၼ် ႁူဝ်ပဝ်ႈ CSSU ၼၼ်ႉႁၼ်ထိုင်ၸိူင်ႉႁိုဝ်။ ၼၢင်းသႅင်ၽူးတွင်ႈထၢမ် ၸၢႆးဢၢႆႈပဝ်း ႁူဝ်ပဝ်ႈပႃႇတီႇသိူဝ်ၽိူၵ်ႇဝႆႉၼင်ႇၼႆ။
ထၢမ်-ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး ဢၼ်ၺႃးႁၢမ်ႈႁဵတ်းတီႈတူၼ်ႈတီးလႄႈပၢင်လူင်ၼႆႉ ႁၼ်ထိုင်ၸိူင်ႉႁိုဝ်ၶႃႈ?။
တွပ်ႇ-ပၢင်ၵုမ်လူင်ၸၼ်ႉၸိူဝ်ႉၸၢတ်ႈတႆးၼႆႉ တီႈတႄႉတေလႆႈႁဵတ်းတီႈဝဵင်းတူၼ်ႈတီး၊ ၵွပ်ႈဝႃႈတူၼ်ႈတီးၼႆႉ ပဵၼ်ဝဵင်းလူင်ၸိုင်ႈတႆး။ ဢၼ်ၸႂ်ႉၵႂႃႇႁဵတ်းတီႈမိူင်းတေႃႉမိူင်းထႃးဢၼ်ဝႃႈၼၼ်ႉ မၼ်းၵႆၼႃႇၼႃႇ။ လွင်ႈယူႇလွင်ႈသဝ်းလွင်ႈၵႂႃႇၵႂႃႇမႃးမႃးမၼ်းၵေႃႈယၢပ်ႇတႄႉတႄႉ။ လွင်ႈၵိၼ်လွင်ႈယႅမ်ႉလွင်ႈတီႈလိုဝ်ႈ တေယၢပ်ႇၽိုတ်ႇမူတ်း။ ဢၼ်လီသေပိူၼ်ႈတႄႉႁဵတ်းတီႈတူၼ်ႈတီးၼၼ်ႉယဝ်ႉ။
ထၢမ်-ယွၼ်ႉသင်ၶႃႈ?။
တွပ်ႇ-ပေႃးႁဝ်းမႃးတူၺ်းယၢင်း ၶဝ်ႁဵတ်းပၢင်ၵုမ်ၸိူဝ်ႉၸၢတ်ႈယၢင်းတီႈၽႃဢၢင်ႇ။ ၽႃဢၢင်ႇၼႆႉ ပဵၼ်ဝဵင်းလူင်မိူင်းယၢင်း။ ၶဝ်လႆႈႁဵတ်းလွတ်ႈလွတ်ႈလႅဝ်းလႅဝ်း။ ပေႃးတူၺ်းတႆးႁဝ်းၼႆ RCSS ၵေႃႈ လူင်းလၢႆးမိုဝ်းၵိုတ်းတိုၵ်း NCA ယဝ်ႉ။ မိူၼ်ၼင်ႇယၢင်းၶဝ်လႆႈႁဵတ်းတီႈၽႃဢၢင်ႇၼၼ်ႉ ယူႇတီႈမူႇၸုမ်း ယိပ်းၵွင်ႈၵၢင်ႇ RCSS ၼႆႉလူင်းလၢႆးမိုဝ်းယဝ်ႉလႄႈ ၶဝ်ၶႂ်ႈႁဵတ်းတီႈတူၼ်ႈတီးၵေႃႈတၵ်းလႆႈပၼ်ႁဵတ်း၊ မၼ်းၸင်ႇတေၽဵင်ႇပဵင်းၵၼ်ယဝ်ႉ။ ပေႃးဢမ်ႇပၼ်ႁဵတ်းတီႈဝဵင်းတူၼ်ႈတီးၼႆ ဢမ်ႇၸႂ်ႈလၢႆးမၼ်းယဝ်ႉ။
ထၢမ်-ပေႃး CSSU ႁဵတ်းပၢင်ၵုမ်ၵမ်းတေမႃးၼႆႉ ပေႃးဝႃႈပုတ်ႈလၢႆႈႁူဝ်ပဝ်ႈ၊ တေပၼ်ပႃႇတီႇသိူဝ်ၽိူၵ်ႇႁဵတ်းႁူဝ်ပဝ်ႈၼႆ ၸွင်ႇတေႁပ်ႉၶႃႈ?။
တွပ်ႇ-ယူႇတီႈတူဝ်လုင်းတႄႉၶႂ်ႈႁပ်ႉပဵၼ်ႁူဝ်ပဝ်ႈယူႇ။ ၵူၺ်းၵႃႈပႃႇတီႇသိူဝ်ၽိူၵ်ႇၼႆႉ မၼ်းဢမ်ႇၸႂ်ႈၵေႃႉလဵဝ်ႁဵတ်းၵၢၼ်ၵူၺ်း။ ႁဝ်းတေလႆႈႁွင်ႉပၢင်ၵုမ်ၽူႈပွင်ၵၢၼ်ငဝ်ႈငုၼ်းယဝ်ႉသေ ႁဝ်းတေလႆႈတႅပ်းတတ်းၵၼ်ၼႂ်းပၢင်ၵုမ်၊ ဢုပ်ႇၵၼ်လူင်ႉလူင်ႉလႅင်းလႅင်းသေၸင်ႇတေတႅပ်းတတ်း။
ထၢမ်-ပၢင်ၵုမ်ငဝ်ႈငုၼ်းပႃႇတီႇသိူဝ်ၽိူၵ်ႇ သမ်ႉတေႁဵတ်းမိူဝ်ႈလႂ်ၶႃႈ?။
တွပ်ႇ-လႅပ်ႈတေပဵၼ်ၼႂ်းလိူၼ်ဢေႊပရိူဝ်ႊ (April) ။
ထၢမ်-ပေႃးပၢင်ၵုမ်ငဝ်ႈငုၼ်းသိူဝ်ၽိူၵ်ႇၼႆ တေတႅပ်းတတ်းတႃႇႁဵတ်းႁူဝ်ပဝ်ႈ CSSU ယဝ်ႉၶႃႈႁႃႉ?။
တွပ်ႇ- CSSU ၵေႃႈ ၶဝ်ဢွၵ်ႇလိၵ်ႈမႃးယဝ်ႉလူး ပၢင်ၵုမ်ၶဝ်ယင်းပႆႇပႃႈပဵၼ်ႁဵတ်းၼႆ။ ၸၢႆးၺုၼ်ႉလုၼ်ႇ သူင်ႇလိၵ်ႈမႃးတီႈႁဝ်းယူႇ လွင်ႈဝႃႈပႆႇပဵၼ်ႁဵတ်းၼႂ်းလိူၼ်မၢတ်ႊၶျ်ၼႆႉၼႆၼၼ်ႉ၊ ပွင်ႇဝႃႈတႃႇတေ ဢုပ်ႇၵုမ်ၵၼ်သေပၼ်သိူဝ်ၽိူၵ်ႇၼႆႉ ၶဝ်ပႆႇပဵၼ်လႆႈ။
ထၢမ်-ယူႇတီႈႁူဝ်ပဝ်ႈသေ လွင်ႈၶၢႆႉလိူၼ်ႈပၢင်ၵုမ်ၼႆႉႁၼ်ထိုင်ၸိူင်ႉႁိုဝ်ၶႃႈ?။
တွပ်ႇ-ဢမ်ႇမီးပၼ်ႁႃသင်၊ ဢမ်ႇလူဝ်ႇႁိပ်ႈၼႅတ်ႈၵေႃႈလႆႈပၢင်ၵုမ်ၼၼ်ႉ၊ ၵၢၼ်ဢၼ်ဝႃႈၼႆႉဢမ်ႇမီးပိူင်တၢႆလူး။
ထၢမ်-ပၢင်လိူၵ်ႈတင်ႈသွမ်ႈၵေႃႈ ၸမ်မႃးယဝ်ႉလႄႈ ပႃႇတီႇသိူဝ်ၽိူၵ်ႇ လူင်းသူၼ်းတုမ်တႃႇပၢင်လိူၵ်ႈတင်ႈသွမ်ႈၼႆႉ မီးၸိူင်ႉႁိုဝ်ၽွင်ႈၶႃႈ?။
တွပ်ႇ-ပႃႇတီႇသိူဝ်ၽိူၵ်ႇလူင်းသူၼ်းတုမ်ၼႆႉ ငဝ်းလၢႆးၶႅမ်ႉလႅပ်ႈယူႇ။ ၼိုင်ႈတီႈတီႈၼႆႉမီးၵူၼ်းဝၢၼ်ႈၵူၼ်းမိူင်း 400-500 ၵေႃႉမႃးၶဝ်ႈႁူမ်ႈထွမ်ႇၸွမ်း။
ထၢမ်-ငဝ်းလၢႆးမီးၸိူင်ႉႁိုဝ်?။
တွပ်ႇ-ႁဝ်းထၢင်ႇဝႃႈႁဝ်းတေပေႉၵူၺ်းၼႃ၊ ပေႃးဢမ်ႇမီးလွင်ႈတဵၵ်းတဵင်သင်။
ထၢမ်-ငဝ်းလၢႆးသူၼ်းတုမ်ၼႆႉထိုင်လႂ်ယဝ်ႉၶႃႈ၊ ၵႂႃႇတီႈလႂ်လၢႆလၢႆၶႃႈ?။
တွပ်ႇ-ၸမ်တေယဝ်ႉယဝ်ႉ၊ ပေႃးလိူၼ်မၢတ်ႊၶျ်ၼႆႉသဵင်ႈၵေႃႈ ယဝ်ႉတူဝ်ႈလီငၢမ်းယဝ်ႉ။ ၵႂႃႇတူင်ႇဝဵင်းမိူင်းသူႈ တူင်ႇဝဵင်းၵေးသီးတင်းသဵင်ႈယဝ်ႉ။
ထၢမ်-ၵူၼ်းမိူင်းပၼ်ႁႅင်းၸိူင်ႉႁိုဝ်ၽွင်ႈၶႃႈ?။
တွပ်ႇ-ပၼ်ႁႅင်းသိူဝ်ၽိူၵ်ႇဢိူဝ်ႈ၊ ၶဝ်ၵေႃႈမုင်ႈမွင်းသိူဝ်ၽိူၵ်ႇ တႄႉတႄႉ။
ပႃႇတီႇသိူဝ်ၽိူၵ်ႇ SNDP ၼႆႉ မိူဝ်ႈပၢင်လိူၵ်ႈတင်ႈ 2015 ၼၼ်ႉၵေႃႈ ၶဝ်ႈၶႅင်ႇၵၢၼ်လိူၵ်ႈတင်ႈ၊ လႆႈတီႈၼင်ႈ ၽွင်းတႅၼ်းသၽႃးၸႄႈမိူင်း 1 တီႈ။


text:
ဢိင်ၼိူဝ်ပဵၼ် ပၢင်ၵုမ်ၶွၼ်ႊၾရႅၼ်ႊ ၵဵဝ်ႇၵပ်းၾိင်ႈထုင်းၵထိၼ် ထေရဝႃတ ၵူႈမိူင်းမိူင်း ဢၼ်ၸတ်းႁဵတ်း တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း မိူဝ်ႈဝၼ်းတီႈ 5-6/11/2016 ၼႆႉသေ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်တူၼ်ၶူးၸဝ်ႈမႁေႃႇ ဝႆႉၼင်ႇၼႆ ။
ထၢမ်-သၢင်ႇၵၢၼ်းၵထိၼ်ၼႆႉ ပိုၼ်းၵႅပ်ႈမၼ်းမီးၸိူင်ႉႁိုဝ်ၽွင်ႈၶႃႈ? ။
တွပ်ႇ- သၢင်ႇၵၢၼ်းၵထိၼ်ၼႆႉ ပိုၼ်းၵႅပ်ႈမၼ်း မီးၵႂႃႇၶၢဝ်းတၢင်းႁိုင်မွၵ်ႈ 2,603 ပီၸိူဝ်းၼႆႉ။ မိူဝ်ႈပၢၼ်ၽြႃးပဵၼ်ၸဝ်ႈၼၼ်ႉ မီးၸဝ်ႈရႁၼ်းၶဝ် 30 တူၼ်၊ ၶဝ်ၸဝ်ႈလုၵ်ႉမိူင်းသႃၵေၸသေ တႃႇတေမႃး ဝႆႈသႃၽြႃးပဵၼ်ၸဝ်ႈ တီႈမိူင်းသႃဝတ်ႉထိ။ ၵူၺ်းၵႃႈ မိူဝ်ႈၽွင်းၼၼ်ႉ မၼ်းဢမ်ႇမိူၼ်ၸိူင်ႉၼင်ႇမိူဝ်ႈလဵဝ်၊ ၵၢပ်ႈပၢၼ်လူတ်ႉၵႃးလူတ်ႉၶိူင်ႈ ဢမ်ႇမီး။ ယွၼ်ႉၼၼ် ၸဝ်ႈၶဝ်လႆႈပႆၶၢဝ်းတၢင်းမႃး၊ ၽွင်းပႆၶၢဝ်းတၢင်းမႃးၼၼ်ႉ ယွၼ်ႉပိူဝ်ႈဝႃႈလႆႈပႆမႃးၶၢဝ်းယၢဝ်းၼႃႇလႄႈ သမ်ႉမႃးၺႃးမိူဝ်ႈတႃႇတေဢဝ်ဝႃႇသႃ ။
သင်ၶၶဝ်ၸဝ်ႈၼႆႉ ပေႃးဝႃႈပဵၼ်ဝၼ်းလိူၼ် 8 မူၼ်းယဝ်ႉ၊ တႄႇဢဝ်လိူၼ် 8 လွင်ႈၼိုင်ႈၶမ်ႈၼၼ်ႉ တေလႆႈဢဝ်ဝႃႇသႃၵူႈတူၼ်ၵူႈပႃး။ ၸဝ်ႈဢၼ်ယူႇၼိူဝ်ၵၢင်ႁၢဝ်ၵေႃႈလီ၊ ယူႇၼိူဝ်လိၼ်ၵေႃႈလီ၊ ယူႇတီႈၼႂ်း လုမ်ႈၾႃႉမိူင်းလႂ်ဝၢၼ်ႈလႂ်ၵေႃႈလီ တေလႆႈဢဝ်ဝႃႇသႃ။ ဢဝ်ဝႃႇဢၼ်ဝႃႈၼၼ်ႉ ပွင်ႇဝႃႈယူႇၶၢဝ်းတၢင်း ၼႂ်းၶၢဝ်းႁိုဝ်ႉၶၢဝ်းၾူၼ် 3 လိူၼ်၊ ဢမ်ႇၵႂႃႇတၢင်းလႂ်သေႁဵတ်းၵၢၼ်သႃသၼႃ၊ ၼၼ်ႉႁွင်ႉဝႃႈဢဝ်ဝႃႇသႃ။ ႁဵတ်းၼႆသေလႆႈဢဝ်ဝႃႇသႃ ။
ၽိူဝ်ႇဢဝ်ဝႃႇသႃ ဢွၵ်ႇဝႃႇသႃယဝ်ႉ ၶဝ်ၸဝ်ႈသိုပ်ႇလုၵ်ႉဢဝ်တီႈ ဢၼ်ဢဝ်ဝႃႇသႃၼၼ်ႉသေ သိုပ်ႇၶၢဝ်းတၢင်း မႃးၸူးၽြႃးပဵၼ်ၸဝ်ႈ။ မိူဝ်ႈမႃးၸွမ်းတၢင်းၼၼ်ႉ ပဵၼ်ဝၢႆးဢွၵ်ႇဝႃႇ လိူၼ် 11 လွင်ႈၵူၺ်းလႄႈၾူၼ်ၵေႃႈ ဢမ်ႇပႆႇဝၢႆး။ ယွၼ်ႉၾူၼ်ပႆႇဝၢႆးလႄႈၾူၼ်ၵေႃႈတူၵ်းၼမ်၊ ၶဝ်ၸဝ်ႈၵေႃႈလႆႈပႆၶၢဝ်းတၢင်း ပဵၼ်ဢုင်ပဵၼ်ၵူမ်ႇ ယမ်းတင်းၾူၼ်သေမႃး ။
ၵူၺ်းၵႃႈ ၽွင်းၼၼ်ႉ သၢင်ႇၵၢၼ်းၼႆႉ ၽြႃးပဵၼ်ၸဝ်ႈပႆႇလၢတ်ႈဝႃႈ ၼိုင်ႈတူၼ်ၼႆႉ ဢဝ် 1 ၸုမ်ႇၵေႃႈလႆႈ 2 ၸုမ်ႇၵေႃႈလႆႈ။ ပႆႇမီးဝႃႈၸိူင်ႉၼႆလႄႈ ၸဝ်ႈရႁၼ်းၶဝ်ၵေႃႈ ဢမ်ႇႁတ်းဢဝ်သၢင်ႇၵၢၼ်းဢၼ်လိူဝ်၊ တေႃႉတႄႉဝႃႈၼုင်ႈသၢင်ႇၵၢၼ်း ဢၼ်ၸပ်းတူဝ်ၸပ်းၶိင်းပိူင်လဵဝ်ၵူၺ်း ။
ႁဵတ်းၼႆသေ ၽိူဝ်ႇထိုင်မႃးတမ်ႈတီႈၽြႃးပဵၼ်ၸဝ်ႈယဝ်ႉ ၽြႃးပဵၼ်ၸဝ်ႈ ၸင်ႇတွင်ႈထၢမ်ၶဝ်ၸဝ်ႈ- “ၸဝ်ႈႁဝ်းၶဝ် ယူႇလီသုင်းဝၢၼ်ယူႇႁႃႉ၊ မီးတၢင်းယၢပ်ႇၽိုတ်ႇၸိူင်ႉႁိုဝ်”။ ၶဝ်ၸဝ်ႈတွပ်ႇဝႃႈ ဢေႃႈယူႇလီယူႇၶႃႈ၊ တၢင်းယၢပ်ႇၽိုတ်ႇတႄႉ ၸိူင်ႉၼင်ႇပုတ်ႉထမုၼ်သုင်ၶမ်းၽြႃးပဵၼ်ၸဝ်ႈႁဝ်း ႁၼ်ယူႇၼႆႉၶႃႈယဝ်ႉ၊ ၶႃႈပႄးၶဝ်ၼႆႉ ယွၼ်ႉပိူဝ်ႈဝႃႈၽြႃးပဵၼ်ၸဝ်ႈႁဝ်းဝႃႈ တေလႆႈမီးသၢင်ႇၵၢၼ်းၽိုၼ်လဵဝ်ၵူၺ်းၼႆလႄႈ ၶႃႈပႄးၶဝ်ၵေႃႈမီးၽိုၼ်လဵဝ်ၼႆႉသေ ၵူမ်ႇၵေႃႈလႆႈၼုင်ႈဢၼ်ၼႆႉ၊ ယမ်းၵေႃႈလႆႈၼုင်ႈဢၼ်ၼႆႉ၊ ႁိူဝ်ႇလႆၶႆးယွႆႉၵေႃႈ ယဝ်ႉဢၼ်ၼႆႉၵူၺ်းၶႃႈဢေႃႈ။ လၢတ်ႈၸိူင်ႉၼႆလႄႈ ပွင်ႇဝႃႈမီးတၢင်းယၢပ်ႇၽိုတ်ႇလွင်ႈၼုင်ႈဝႆ ။
ၽြႃးပဵၼ်ၸဝ်ႈၸင်ႇဝႃႈ ပေႃးၸိူင်ႉၼႆ ၼင်ႇႁိုဝ်သင်ၶရႁၼ်းၶဝ်ၸဝ်ႈပေႃးတေသၢၵ်ႈသႃႇ လူမ်ၸႂ်ၶႅမ်ႉလႅပ်ႈ လီငၢမ်းၼၼ်ႉ တႃႇၼုင်ႈတႃႇဝႆလႄႈသင်၊ တႃႇဢွၵ်ႇၶၢဝ်းတၢင်းၸိူဝ်းၼၼ်ႉလႄႈသင်၊ တႃႇယူသဝ်းႁဵတ်းသၢင်ႈ ၵၢၼ်သႃသၼႃ ငၢႆႈလူမ်ၸႂ်ၼၼ်ႉလႄႈသင်၊ ႁဝ်းၽြႃးပဵၼ်ၸဝ်ႈဢၼုၺၢတ်ႈပၼ် ႁႂ်ႈၸိူဝ်းပဵၼ်ၸဝ်ႈသင်ၶ ၶဝ်ၸဝ်ႈ၊ ရႁၼ်းၶဝ်ၸဝ်ႈဢွၼ်ၵၼ် သိူဝ်ႇၵထိၼ်ၼႃႈ။ တႄႇမႃးၸိူင်ႉၼၼ်သေ မီးလွင်ႈသိူဝ်ႇၵထိၼ်မႃး ။
ၵမ်းၼႆႉ လွင်ႈသိူဝ်ႇၵထိၼ်ႇဢၼ်ဝႃႈၼႆႉ ႁဵတ်းႁိုဝ်သိူဝ်ႇ၊ ဢဝ်သၢင်ႇၵၢၼ်းသိူဝ်ႇႁႃႉ၊ ဢမ်ႇၼၼ်ၵေႃႈ တၵ်ႉၵႃႇၶဝ်ဢဝ်သၢင်ႇၵၢၼ်းသေ မိူဝ်းလူႇတၢၼ်းတီႈဝတ်ႉၵျွင်းၼၼ်ႉ ပွင်ႇဝႃႈသိူဝ်ႇၵထိၼ်ယဝ်ႉႁႃႉ ၼႆၵေႃႈမီးၵႂၢမ်းထၢမ်။ ႁဝ်းတေလႆႈပွင်ႇၸႂ်ဝႃႈ လွင်ႈသိူဝ်ႇၵထိၼ်ၼႆႉ မၼ်းပွင်ႇဝႃႈဢဝ်ၽွၼ်းလီၵထိၼ်ၼႆႉ ႁႂ်ႈမၼ်းသိူဝ်ႇၵႂၢင်ႈၵႂၢင်ႈလႆႈ ။
ၽွၼ်းလီၵထိၼ်ၼႆႉ ႁႂ်ႈမၼ်းသိူဝ်ႇပၼ်သင်ၶၶဝ်ၸဝ်ႈ ဢၼ်ပဵၼ်သတ်ႉထႃးမၼ်းယဝ်ႉဢမ်ႇၵႃး ပေႃးဝႃႈၸဝ်ႈဢၼ်ႁပ်ႉလႆႈၽွၼ်းလီၵထိၼ်ၼႆ တႃႇၶၢဝ်းတၢင်း 5 လိူၼ်ၼႆႉ ပေႃးဝႃႈဢွၵ်ႇၶၢဝ်းတၢင်းၼႆ ဢၼ်ပဵၼ်သၢင်ႇၵၢၼ်း ဢုၵူၵ်ႈ ၼၼ်ႉ ဢမ်ႇပႃးၵႂႃႇၵေႃႈလႆႈ။ ဢမ်ႇၼၼ်ၵေႃႈ ပေႃးဝႃႈဢမ်ႇသၢင်ႇထုၵ်ႇ ပိူၼ်ႈပၢင်းၵၢပ်ႈသွမ်း ဢမ်ႇမႅၼ်ႈလွၵ်းလၢႆးမၼ်းၼႆၵေႃႈ သုင်းလႆႈယူႇ၊ မၢင်ပွၵ်ႈပေႃးဢမ်ႇလႆႈႁပ်ႉ ၽွၼ်းလီၵထိၼ် ဢမ်ႇမီးလွင်ႈသိူဝ်ႇၵထိၼ်ၼႆႉ မၼ်းမီးတၢင်းၽိတ်း တႃႇၸဝ်ႈသင်ၶရႁၼ်းၶဝ် ၸဵမ်ၸိူဝ်းၼႆႉၵႂႃႇ၊ မီးလွင်ႈပိုၼ်းမၼ်းၸိူင်ႉၼႆ ။
ၽွၼ်းလီမၼ်းတႄႉ မၼ်းပွင်ႇဝႃႈဢၼ်သိူဝ်ႇၵထိၼ်ၼႆႉ ၽြႃးပဵၼ်ၸဝ်ႈပိင်းၺၢတ်ႈဝႆႉ တႃႇၸဝ်ႈရႁၼ်းၶဝ် တေလႆႈၵျၢင်ႉတိုဝ်းၵမ် သိၵ်ႈၶႃႇပုၵ်ႈ 227 ။ ၵူၺ်းၵႃႈ ပေႃးဝႃႈလႆႈၽွၼ်းလီၵထိၼ်၊ လႆႈသိူဝ်ႇၵထိၼ်ၼႆႉ တႃႇ 5 ဢၼ်ၼႆႉ ဢမ်ႇတၢပ်ႈတိုဝ်းၵမ်ၵေႃႈလႆႈ။ ပွင်ႇဝႃႈၽြႃးပဵၼ်ၸဝ်ႈ ပၼ်ၻီႇမူဝ်ႊၶရေႊၸီႊၸဝ်ႈသင်ၶရႁၼ်းၶဝ် 5 ဢၼ်ယဝ်ႉ ။
(ၶႅၼ်းတေႃႈပႂ်ႉသိုပ်ႇဢၢၼ်ႇ လွင်ႈပၢင်ၵုမ်ၶွၼ်ႊၾရႅၼ်ႊ ၵဵဝ်ႇၵပ်းၾိင်ႈထုင်းၵထိၼ် ထေရဝႃတ ၵူႈမိူင်းမိူင်း တွၼ်ႈၼႃႈ 2)


text:
ပႃႇတီႇသိူဝ်ၽိူၵ်ႇ (SNDP) လူင်းႁူပ်ႉထူပ်းၵူၼ်းမိူင်းလႄႈ ႁႃသဵင်တွၼ်ႈတႃႇ ပၢင်လိူၵ်ႈတင်ႈသွမ်ႈ ၼႂ်းၸႄႈဝဵင်းၵေးသီး၊ သပ်းလႅင်းလၢတ်ႈၼႄ ၶေႃႈယိူင်းဢၢၼ်းပႃႇတီႇ၊ လၢႆးတွတ်ႈၶႅပ်းၵၢ င်ၸႂ်။ ဢွၼ်ၼႃႈၼႆႉၵေႃႈ လူင်းသူၼ်းတုမ်ႁႃသဵင် ၼႂ်းၸႄႈဝဵင်းမိူင်းသူႈ။
မိူဝ်ႈဝၼ်းတီႈ 16/03/2017 တင်ႈတႄႇၶၢဝ်းယၢမ်း 10 မူင်းၵၢင်ၼႂ်တေႃႇထိုင်ဝၢႆးဝၼ်းတၢမ်းၶမ်ႈ တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ (SNDP) လူင်းႁူပ်ႉထူပ်းၵူၼ်းမိူင်း ၼႂ်းဢိူင်ႇဝၢၼ်ႈၸၢမ် ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း။ သူၼ်းတုမ်ႁႃသဵင် ပိူဝ်ႈတႃႇပေႉၵၢၼ်လိူၵ်ႈတင်ႈသွမ်ႈ ဢၼ်တေၸတ်းႁဵတ်းၽွင်းႁူဝ်လိူၼ် ဢေႊပရိူဝ်ႊၼႆႉ-ၼႆယဝ်ႉ။
“ပၢင်ႁူပ်ႉထူပ်းၵူၼ်းမိူင်းၼႆႉ သပ်းလႅင်းၼႄ ၶေႃႈယိူင်းဢၢၼ်းပႃႇတီႇ၊ ၽွင်းတႅၼ်းလႄႈပၢင်လိူၵ်ႈတင်ႈ၊ လၢႆးတွတ်ႈၶႅပ်းၵၢင်ၸႂ် ၸိူဝ်းၼႆႉ။ လိူဝ်သေၼၼ်ႉ ပဵၼ်တွၼ်ႈတွင်ႈထၢမ်/တွပ်ႇ။ ၼႂ်းတွၼ်ႈတွင်ႈထၢမ်/တွပ်ႇၼၼ်ႉ ဢၼ်ၵၢင်ၸႂ်ၵူၼ်းမိူင်းၶႂ်ႈလႆႈၶႂ်ႈပဵၼ်ၼၼ်ႉမီး 1.ၶႂ်ႈႁႂ်ႈပႃႇတီႇတႆးပဵၼ်ဢၼ်လဵဝ်ၵၼ်။ 2.လွင်ႈၶႅပ်းမၢႆၾၢင် (မၢတ်ႈပူင်ႇတိၼ်ႇ)။ 3.လွင်ႈသဵၼ်ႈတႃႈသၢႆတၢင်း၊ လွင်ႈတိတ်းတေႃႇၵပ်းသိုပ်ႇၸိူဝ်းၼႆႉ ၶႂ်ႈႁႂ်ႈလီ”- ၸၢႆးသၢမ်မိူင်းထီး ၽူႈၶဝ်ႈၸုမ်းမူႇၸေႊ လၢတ်ႈ။
ပႃႇတီႇသိူဝ်ၽိူၵ်ႇ ပႃႇတီႇသိူဝ်ၽိူၵ်ႇ လူင်းသူၼ်းတုမ်ႁႃသဵင်ၼႂ်းၸႄႈဝဵင်းၵေးသီးၼႆႉ ဢွၼ်ၼႃႈၼႆႉမိူဝ်ႈဝၼ်းတီႈ 15/03/2017 လူင်းႁူပ်ႉထူပ်းသူၼ်းတုမ်ၵူၼ်းမိူင်း ၼႂ်းဢိူင်ႇၶွၵ်ႈၸၢင်ႉ။ ဝၼ်းတီႈ 14/03/2017 ႁူပ်ႉထူပ်းၵူၼ်းမိူင်းတီႈပွၵ်ႉလူင်ပူႉ ပွၵ်ႉဝၢၼ်ႈၵၢင်။ ဝၼ်းတီႈ 13/03/2017 ႁူပ်ႉထူပ်းၵူၼ်းမိူင်း တီႈပွၵ်ႉဝၢၼ်ႈပၢင်ႇ ဢိူင်ႇမိူင်းၵၢဝ် ၸိူဝ်းၼႆႉ။
ၼွၵ်ႈသေၼၼ်ႉ မိူဝ်ႈဝၼ်းတီႈ 10/03/2017 ၵေႃႈ လူင်းႁူပ်ႉထူပ်းသူၼ်းတုမ်ၵူၼ်းမိူင်း တႃႇပေႉၵၢၼ်လိူၵ်ႈတင်ႈသွမ်ႈ တီႈဝၢၼ်ႈၼႃးပေ ဢိူင်ႇၼမ်ႉတွင် ၼႂ်းၸႄႈဝဵင်းမိူင်းသူႈ၊ တွင်ႈထၢမ်သဵင်ႁူဝ်ၸႂ်ၵူၼ်းမိူင်း ၸိူဝ်းၼႆႉ။
ပႃႇတီႇသိူဝ်ၽိူၵ်ႇၼႆႉ ၽူႈတေၶဝ်ႈၶႅင်ႇသၽႃးၵူၼ်းမိူင်း ပဵၼ်ၼၢင်းၶမ်းယဵၼ်ႇဢွင်ႇ၊ ၸႄႈမိူင်းမၢႆ 1 ပဵၼ်ၸၢႆးပႃႉထုၼ်း၊ မၢႆ2 ၼၢင်းၸၢမ်ဢူး။ လိူဝ်သေၼၼ်ႉ ၼႂ်းၸႄႈဝဵင်းၵေးသီး ၽူႈတႅၼ်းသၽႃးၵူၼ်းမိူင်း ပဵၼ်ၼၢင်းတိၼ်ႇဢူး၊ ၸႄႈမိူင်းမၢႆ 1 ၼၢင်းၼူၺ်းၼူၺ်း၊ မၢႆ2 ၼၢင်းမွၼ်းဢွင်ႇ။ တီႈဝဵင်းၵဵင်းတုင် ၽူႈတႅၼ်းသၽႃးၶဵတ်ႇလိူၵ်ႈတင်ႈမၢႆ 2 ပဵၼ်ၻွၵ်ႊတိူဝ်ႊၸၢႆးယွတ်ႈႁွင်။
ၵၢၼ်လူင်းသူၼ်းတုမ် ၶွင်ပႃႇတီႇသိူဝ်ၽိူၵ်ႇ (SNDP) ၼႆႉ လုၵ်ႈၸုမ်းပႃႇတီႇသိူဝ်ၽိူၵ်ႇလၢႆလၢႆၸႄႈဝဵင်း မိူၼ်ၼင်ႇမူႇၸေႊ၊ ၵူတ်ႉၶၢႆ၊ ၵျွၵ်ႉမႄး၊ သီႇပေႃႉ/ၼမ်ႉလၼ်ႈ၊ တူၼ်ႈတီး၊ မိူင်းပၼ်ႇ၊ မိူင်းသၢတ်ႇ၊ မိူင်းၽျၢၵ်ႈ၊ တႃႈၶီႈလဵၵ်းၸိူဝ်းၼႆႉ ႁူမ်ႈၵၼ်လူင်းသူၼ်းတုမ်။
ပၢင်လိူၵ်ႈတင်ႈသွမ်ႈပွၵ်ႈၼႆႉ ပႃႇတီႇသိူဝ်ၽိူၵ်ႇ တေလႆႈၶႅင်ႇၵၼ်တင်းပႃႇတီႇႁူဝ်သိူဝ်ၵူၺ်းဢမ်ႇၵႃး ယင်းတေလႆႈၶႅင်ႇပႃး ပႃႇတီႇယႂ်ႇလူင် မိူၼ်ၼင်ႇပႃႇတီႇၼူၵ်ႉယုင်း၊ ပႃႇတီႇသၢင်ႇသီႈ ၸိူဝ်းၼႆႉထႅင်ႈၵွၼ်ႇ။


text:
ဢိင်ၼိူဝ်ပၢင်ပွႆးသွၼ်းၼမ်ႉ လိူၼ်ႁႃႈ မိူင်းၶွၼ်ပီၼႆႉ တၢင်းပီႈၼွင်ႉတႆးတႂ်ႈၶူင်း တေၸတ်းၶိုၵ်ႉယႂ်ႇသေ လႆႈဝွၵ်ႇၸိူၼ်းထိုင် ပီႈၼွင်ႉတႆးၵူႈတီႈၶဝ်ႈႁူမ်ႈ။ ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ ၵေႃႈလႆႈႁပ်ႉ ဝွၵ်ႇၸိူၼ်း။
ဝၼ်းတီႈ 13/03/2015 ယၢမ်းဝၢႆးဝၼ်း ၸုမ်းၵေႃလိၵ်ႈလၢႆး လႄႈၾိင်ႈငႄႈတႆး မိူင်းၶွၼ် (ၸႄႈမိူင်းယုၼ်ၼၼ် ၸိုင်ႈမိူင်းၶႄႇ) ဢၼ်ၸၢႆးဢၢႆႈသႅင်ထွၼ်း ႁူဝ်ပဝ်ႈလူင်ၵေႃလိၵ်ႈလၢႆး မိူင်းၶွၼ် ဢွၼ်ႁူဝ်ၵူၼ်း 16 ၵေႃႉ၊ ႁူမ်ႈတင်းၵႅမ်ႁူဝ်ပဝ်ႈ ၽူႈၼမ်းၼႂ်း ၶဝ်ႈႁူပ်ႉထူပ်းဢုပ်ႇဢူဝ်းၵၼ်တင်း ၵေႃလိၵ်ႈလၢႆး ၵဵင်းမႆႇ၊ ဢၼ်ၸၢႆးသႅင်ယ ပဵၼ်ႁူဝ်ပဝ်ႈ တီႈလုမ်းၵေႃလိၵ်ႈလၢႆး လႄႈၾိင်ႈငႄႈတႆး ၵဵင်းမႆႇ ၸိုင်ႈထႆး။ ၾၢႆႇၵေႃလိၵ်ႈလၢႆးလႄႈ ၾိင်ႈငႄႈတႆး မိူင်းၶွၼ်ၼၼ်ႉ ပႃးၸဝ်ႈၼႃႈတီႈၾၢႆႇႁူင်းပွႆႇသဵင် (Radio) ၊ ႁူင်းပွႆႇႁၢင်ႈသဵင် (TV) တီႈမိူင်းၶွၼ် ၸိူဝ်းၼႆႉ။
တွၼ်ႈၵၢင်ၶမ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ႁပ်ႉပဵၼ်ၸဝ်ႈတႃႇၼလဵင်ႉၶဝ်ႈၶမ်ႈ။ ယူႇတီႈၵေႃလိၵ်ႈလၢႆးလႄႈ ၾိင်ႈငႄႈတႆး မိူင်းၶွၼ်ၵေႃႈလႆႈ ႁွင်ႉဝွၵ်ႇၸိူၼ်းထိုင် ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ၊ ႁႂ်ႈမိူဝ်းၶဝ်ႈႁူမ်ႈ ပၢင်ပွႆးသွၼ်းၼမ်ႉ လိူၼ်ႁႃႈ တီႈမိူင်းၶွၼ် ဢၼ်တေၸတ်းၵိုၼ်းၶွၼ်ႈၶိုၵ်ႉယႂ်ႇၼႂ်းပီ 2015 ၼႆႉ။ ပၢင်ပွႆးသွၼ်းၼမ်ႉၼႆႉ ႁွင်ႉဝႃႈပၢင်ပွႆးသွၼ်းၼမ်ႉတႆးၵူႈၸိုင်ႈမိူင်း (Tai International Festival) – ၼႆယဝ်ႉ။
ပၢင်ပွႆးသွၼ်းၼမ်ႉမိူင်းၶွၼ်ပီၼႆႉ ဝွၵ်ႇၸိူၼ်းထိုင်ပီႈၼွင်ႉတႆး ၵူႈတီႈၵူႈလႅၼ် လၢႆဝၢၼ်ႈလၢႆမိူင်း၊ မိူၼ်ၼင်ႇပီႈၼွင်ႉတႆး ဝဵင်းတူၼ်ႈတီး ၸိုင်ႈတႆးပွတ်းၸၢၼ်း၊ ပီႈၼွင်ႉတႆးဢႃးႁူမ် ဢသ်ႉသမ်ႇ (မိူင်းဢိၼ်ႊၻီႊယိူဝ်ႊ)၊ ပီႈၼွင်ႉတႆးၼႂ်းမိူင်းလၢဝ်း လႄႈ ပီႈၼွင်ႉတႆးၼႂ်းမိူင်းဝႅတ်ႉၼၢမ်း လႄႈၼႂ်းမိူင်းထႆးၸိူဝ်းၼႆႉ- ၼႆယဝ်ႉ။
ၼႃႈလိၼ်ၽွင်းငမ်းတူဝ်ၵဝ်ႇတႆး တႂ်ႈၶူင်း (မိူင်းၶႄႇ)ၼႆႉ မီး 5 ၸႄႈဝဵင်း မိူၼ်ၼင်ႇမိူင်းၶွၼ်၊ မိူင်းၼႃႈၸၼ်းတႃ၊ မိူင်းမၢဝ်း၊ မိူင်းတီး၊ မိူင်းဝၼ်း ၸိူဝ်းၼႆႉ။ ႁူဝ်ၵူၼ်းမီးသီႇသိပ်းမိုၼ်ႇ (400,000)- ၼႆယဝ်ႉ။
ၵေႃလိၵ်ႈလၢႆးလႄႈၾိင်ႈငႄႈတႆး မိူင်းၶွၼ်ၼႆႉ ၶွတ်ႇၽွတ်ႈမႃးလႆႈ 4 ပီ။ ပၢင်ပွႆးသွၼ်းၼမ်ႉမိူင်းၶွၼ်ၼႆႉ 2 ပီ ၸတ်းယႂ်ႇၼိုင်ႈပီ ၾၢႆႇၽွင်းငမ်းၶွင်လူင်ပွင်ၸိုင်ႈပဵၼ်ၽူႈၼမ်းဢွၼ်ႁဵတ်း၊ ၵူၺ်းၵႃႈ ပီၼႆႉ တေၸတ်းယႂ်ႇလိူဝ်ၵူႈလႄႈ လႆႈဝွၵ်ႇၸိူၼ်းထိုင် ပီႈၼွင်ႉတႆး လၢႆဝၢၼ်ႈလၢႆမိူင်း။


text:
သင်ဝႃႈ ႁဝ်းလူင်း Windows-7 ဢမ်ႇၼၼ် Window-8/8.1ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂ်ႇ Progrem မႂ်ႇမႂ်ႇ တၢင်ႇလွင်ႈၸိူင်းၼႆႉ ဢမ်ႇလႆႈ၊ ပေႃးသဵင်ႈလိူၼ် ၶွမ်းၸၢင်ႈလပ်း( Windows ၸၢင်ႈတူၵ်း) ၵႂႃႇႁင်းၵူၺ်း ၸိူဝ်းၼႆႉလႄႈသင် Microsoft Office ႁဝ်း သႂၢင်းဢမ်ႇလႆႈ ၸိူဝ်းၼႆႉလႄႈသင် တေလႆႈႁၼ်မႃး၊ ၵမ်ႉၼမ်တေႉ တေလႆႈႁၼ်တီႈ Window-8 လႄႈ 8.1။
လွင်ႈဢၼ်လႆႈၵိူတ်ႇၶိုၼ်ႈ ပဵၼ်မႃး ပၼ်ႁႃၸိူဝ်းၼႆႉ ယွၼ်ႉပိူဝ်ႈဝႃႈ ႁဝ်းလူင်း Windows ၶွမ်းႁဝ်းယဝ်ႉသေ ပႆႇလႆႈ Activate ပၼ် Windows ၶွမ်းႁဝ်းလႄႈ မၼ်းပဵၼ်။
သင်ပႆႇလႆႈၵႄႈလိတ်ႈ ပၼ်ႁႃၸိူဝ်းၼႆႉၸိုင် ၸဝ်ႈၵဝ်ႇတေလႆႈႁၼ် ၼႂ်းၶွမ်းႁဝ်းတႅမ်ႈဝႆႉဝႃႈ Windows is not activated ၼႆယဝ်ႉ။
မိူၼ်ၼင်ႇ ၾၢင်ႁၢင်ႈ ဢၼ်ၼႄဝႆႉပၼ် သွင်ဢၼ်ၼႆႉ ယူႇယဝ်ႉ။
Software တႂ်ႈၼႆႉ မၼ်းၸွႆႈၵႄႈလိတ်ႈပၼ် ပၼ်ႁႃ Windows ၶွမ်းႁဝ်းသေဢမ်ႇၵႃး ၸွႆႈၵႄႈလိတ်ႈပၼ်ပႃး Microsoft Office ႁဝ်းၸိူဝ်းၼႆႉထႅင်ႈၵွၼ်ႇ Software ဢၼ်ၼႆႉ တႆးလွတ်ႈလႅဝ်း လူင်းဝႆႉပၼ် (5) ဢၼ်။
သင်ဢူၺ်းၵေႃႉ ပီႈၼွင်ႉလႄႈ ၽူႈပၼ်ႁႅင်း တႆးလွတ်ႈလႅဝ်း ႁဝ်းၶဝ်ၵူႈၵေႃႉ ၶႂ်ႈၵႄႈလိတ်ႈပၼ်ႁႃ Windows ၸိူဝ်းၼႆႉၸိုင် ၶႅၼ်းတေႃႈ ၸၼ်ႈဢဝ်တႂ်ႈၼႆႉၶႃႈတႃႉ။
(1)(1)ပုၼ်ႈတႃႇ Windows-7 ဢၼ်လဵဝ်ၶေႃၶေႃ
(2)(2)ပုၼ်ႈတႃႇ Window-8 ဢၼ်လဵဝ်ၶေႃၶေႃ
(3)(3)ပုၼ်ႈတႃႇ Window-7/8/8.1 တင်း (3)ဢၼ်
{Click to Download kmspico 9.2.3 final }
{Click to Download Microsoft Toolkit }
{Click to Download Windows Vista - 7 - 8 - 8.1 KMS Activator Ultimate 2014 v1.7 }
သင်ၵႄႈလိတ်ႈသဵင်ႈမူတ်းယဝ်ႉၸိုင် ၸဝ်ႈၵဝ်ႇတေလႆႈႁၼ် တီႈၼႂ်းၶွမ်းႁဝ်း တႅမ်ႈဝႆႉဝႃႈ Windows is activated ၼႆ။
မိူၼ်ၼင်ႇၼႄဝႆႉ ၾၢင်ႁၢင်ႈတီႈတႂ်ႈၼႆႉယူႇယဝ်ႉ။


text:
တၢင်းပွတ်းၵဵင်းတုင်ၼႆႉ ပေႃးဝႃႈပီႈၼွင်ႉဢႃးၶႃႇ လႃးႁူႇ တင်းမၢၼ်ႈႁူမ်ႈၵၼ် ႁူဝ်ၵူၼ်းၼမ်လိူဝ်တႆး။ မိူၼ်ၵၼ်တင်းဝဵင်းလူင်တူၼ်ႈတီး လႃႈသဵဝ်ႈ ပေႃးလိူၵ်ႈတင်ႈ တႆးဢမ်ႇပေႉလႆႈ၊ ပွၵ်ႈၼႆႉသုမ်းၵေႃႈ ပွၵ်ႈတေမႃးတေပေႉယူႇ။ ႁူဝ်ပဝ်ႈပႃႇတီႇသိူဝ်ၽိူၵ်ႇ ၸၢႆးဢၢႆႈပဝ်း တွပ်ႇလၢတ်ႈဝႆႉတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ႁူဝ်ပဝ်ႈပႃႇတီႇသိူဝ်ၽိူၵ်ႇ ၸၢႆးဢၢႆႈပဝ်း
ထၢမ် – ပၢင်လိူၵ်ႈတင်ႈသွမ်ႈၼႆႉ ယူႇတီႇပႃႇတီႇသိူဝ်ၽိူၵ်ႇသေၸွင်ႇပဵင်းပေႃးၸႂ်ၶႃႈ?။
တွပ်ႇ – ဢမ်ႇပဵင်းပေႃးၸႂ်၊ ယွၼ်ႉႁဝ်းဢမ်ႇပေႉ ႁဵတ်းႁိုဝ်ပဵင်းပေႃးၸႂ်လႃႇ။
ထၢမ် – ယွၼ်ႉသင်လႄႈပႃႇတီႇသိူဝ်ၽိူၵ်ႇဢမ်ႇပေႉ ပွတ်းတၢင်းမိူင်းသူႈ၊ ၵေးသီးၸိူဝ်းၼႆႉၶႃႈ?။
တွပ်ႇ – ၵေးသီးသေမိူင်းသူႈၼႆႉ မၼ်းပဵၼ်ၼႃႈလိၼ် SSPP/SSA ။ SSPP/SSA ၼႆႉ ၶဝ်ပဵၼ် SSJAC ၶဝ်တင်းႁူဝ်သိူဝ်ပဵၼ်ဢူၺ်းလီၵၼ်ဝႆႉ၊ SSJAC ၼႆႉဝၢၼ်ႈႁၢႆး၊ သိုၵ်းၵူၼ်းမိူင်းသႅင်ၵႅဝ်ႉ၊ ႁူဝ်သိူဝ်ၶဝ်ပဵၼ်ဢူၺ်းလီၵၼ်၊ သၽႃဝမၼ်းယဝ်ႉ ပေႃးပဵၼ်ဢူၺ်းလီၵၼ်ၼႆႉ ၼင်ႇႁိုဝ်ဢူၺ်းလီၶဝ်တေပေႉ ၶဝ်ၸွႆႈၵၼ်ဢိူဝ်ႈ၊ ႁဝ်းသမ်ႉဢမ်ႇမီးဢူၺ်းလီၼႃႇ၊ ဢၼ်တေမႃးၸွႆႈႁဝ်းသမ်ႉဢမ်ႇမီး၊ ဢၼ်ၼႆႉၵေႃႈပႃးဢၼ်ၼိုင်ႈ။
ထႅင်းဢၼ်ၼိုင်းသမ်ႉမိူဝ်ႈပီ 2010 ၼၼ်ႉ ႁဝ်းပေႉၵႂႃႇယဝ်ႉ တႅၼ်းၽွင်းႁဝ်းၵေႃႈ ပေႃးသွၼ်ႇမႃးတႄႉတႄႉၵေႃႈ ၶဝ်ဢမ်ႇပေႃးႁဵတ်းၵၢၼ်ပုၼ်ႈတႃႇတူင်ႇဝဵင်းၶဝ်လီလီ၊ ၵူၼ်းမိူင်းၵေႃႈဢမ်ႇပေႃးပဵင်းၸႂ်ဢၼ်ၼႆႉၵေႃႈပႃးဢၼ်ၼိုင်ႈ၊ မၼ်းတေမီးယူႇသွင်တွၼ်ႈၼႆႉ။
ထၢမ် – ယွၼ်ႉသင်ပႃႇတီႇတႆးတင်းသွင်ဢၼ် ဢမ်ႇပေႉတၢင်းပွတ်းၵဵင်းတုင်ၼႆႉၶႃႈ?။
တွပ်ႇ – ၵဵင်းတုင်ၼႆႉ မၼ်းယၢပ်ႇ၊ မၼ်းယၢပ်ႇၸိူင်ႉႁိုဝ်ၼႆ ၵဵင်းတုင်ၼႆႉ ၵူၼ်းတႆးၼႆႉ ပေႃးဝႃႈဢႃးၶႃႇ၊ လႃးႁူႇ၊ ပီႈၼွင်ႉမၢၼ်ႈတင်းပီႈၼွင်ႉတၢင်ႇၸိူဝ်းႁူမ်ႈၵၼ်ၼႆႉ ႁူဝ်ၵူၼ်းၶဝ်ၼမ်သေတႆး။ ဢၼ်ၼႆႉတႄႉ တွႆႇႁိင်ႇပၼ်သတိပီႈၼွင်ႉတႆးၵဵင်းတုင်သေဢမ်ႇၵႃး ပၼ်ပီႈၼွင်ႉတႆးတင်းသဵင်ႈယဝ်ႉ။
ၵဵင်းတုင်ၼႆႉ ပေႃးပဵၼ်ၼႆတႄႉ တႆးႁဝ်းတေဢမ်ႇပေႉလႆႈသေပွၵ်ႈယဝ်ႉ မၼ်းမိူၼ်တၢင်းလႃႈသဵဝ်ႈ၊ ၵဵင်းတုင်၊ တူၼ်ႈတီး ပီၼွင်ႉတႆးဢမ်ႇပေႉလႆႈ၊ ၵွပ်ႈႁူဝ်ၵူၼ်းတႆးဢေႇၼႃႇ၊ မိူၼ်တူၼ်ႈတီးၼႆႉ ႁူဝ်ၼပ်ႉၵူၼ်းမီးသၢမ်သႅၼ်ႁူၵ်းမိုၼ်ႇ (360,000) ပီႈၼွင်ႉတႆးသၢမ်မိုၼ်ႇ သမ်ႉဢမ်ႇမီး တေႁဵတ်းႁိုဝ်ပေႉလႆႈ။
ၵဵင်းတုင်ၼႆႉ မီးသႅၼ်မၼ်းႁူၵ်းမိုၼ်ႇ၊ တႆးႁဝ်းမီးႁူၵ်းမိုၼ်ႇပၢႆၵူၺ်း မၼ်းသမ်ႉတႅၵ်ႇၵၼ်ဝႆႉ မၼ်းႁဵတ်းႁိူဝ်ၵႂႃႇပေႉလႆႈလႃႇ၊ ယွၼ်းတူၺ်းႁူဝ်ၼပ်ႉၵူၼ်းတီႈလဝၵၶဝ်လေႃႇ ဢႃးၶႃႇတင်းလႃးႁူႇသေမၢၼ်ႈႁူမ်ႈၵၼ်ၼႆႉ ၼမ်သေတႆး၊ မိူင်းတႆးႁဝ်းမၼ်းယၢပ်ႇၸိူင်ႉၼႆ၊ မိူၼ်မိူင်းလူင်လႃႈသဵဝ်ႈ၊ တူၼ်ႈတီး၊ ၵဵင်းတုင် ၶႂ်ႈယၢပ်ႇမႃးလွႆးလွႆးယဝ်ႉ၊ လႃႈသဵဝ်ႈတင်းတူၼ်ႈတီး တႄႉယၢပ်ႇတႄႉတႄႉဝႃႈဝႃႈယဝ်ႉ။
ထၢမ် – ပေႃး 2020 မႃးၸွင်ႇတေၶဝ်ႈလိူၵ်ႈတင်ႈထႅင်ႈၶႃႈ?။
တွပ်ႇ – ၶဝ်ႈဢိူဝ်ႈ၊ ပႃႇတီႇပၢႆးမိူင်းၼႆႉ ၵမ်းၼႆႉႁဝ်းသုမ်းသေတႃႉၵေႃႈယႃႇ ပွၵ်ႈတေမႃးႁဝ်းတေပေႉၵႂႃႈ၊ တူၺ်းပႃႇတီႇၼူၵ်ႉယူင်းၶဝ်လေႃႇ ပူၼ်ႉမႃး 2015 ၼၼ်ႉ ၶဝ်ပေႉၼမ်ၼႅၼ်ႇ 80% ၶိုၼ်ႈၼႃ၊ ၵမ်းၼႆႉ 50 % သမ်ႉဢမ်ႇပေႉ၊ ၵူၼ်းမိူင်းၼႆႉ ၶႂ်ႈလႅၵ်ႈလၢႆႈ သၽႃဝမၼ်းယဝ်ႉ၊ ပေႃးၵူၼ်းမိူင်းဢမ်ႇပဵင်းပေႃးၸႂ်မႃးၼႆႉ ၶဝ်ၶႂ်းလႅၵ်ႈလၢႆႈ၊ လူင်ပွင်ၸိုင်ႈၼႆႉ ၶဝ်ၶႂ်းလႅၵ်ႈလၢႆႈတႃႇသေႇယဝ်ႉ။
ပၢင်လိူၵ်ႈတင်ႈသွမ်ႈ လိူၼ်ဢေႊပရိူဝ်ႊ ဝၼ်းတီႈ 1 တီႈၼႂ်းဝဵင်းၵဵင်းတုင် ၸိုင်ႈတႆးပွတ်းဢွၵ်ႇၼၼ်ႉ ပႃႇတီႇၵၢၼ်မိူင်း ၸိူဝ်းၶဝ်ႈၶႅင်ႇၵၼ် တင်းမူတ်းမီး 6 ပႃႇတီႇ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇဢႃးၶႃႇ၊ ပႃႇတီႇလႃးႁူႇ၊ ပႃႇတီႇၼူၵ်ႉယုင်းလႄႈ ပႃႇတီႇသၢင်ႇသီႈ။ ပႃႇတီႇဢၼ်လႆႈၶႅပ်းၵၢင်ၸႂ်ၼမ်သုတ်းသေ ပေႉၵႂႃႇပဵၼ် ပႃႇတီႇသၢင်ႇသီႈ (USDP) ။


text:
ထိုင်
ၸုမ်းၶၢဝ်ႇၽူႈတွႆႇႁွၵ်ႈ
ဢိင်ၼိူဝ် ၵူၼ်းဝၢၼ်ႈၵူၼ်းမိူင်းၼႂ်းပိုၼ်ႉတီႈ ပွတ်းပၢင်လူင် ဝၢၼ်ႈၸၢမ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ ထူပ်းတၢင်းယၢပ်ႇၽိုတ်ႇ၊ ထုၵ်ႇသိုၵ်းလွႆ (တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း TNLA) တီႉၺွပ်း ယွၼ်းငိုၼ်းသေ ယူႇတီႈၵူၼ်းမိူင်းၵေႃႉၼိုင်ႈ လႆႈတၢင်ႇလၢတ်ႈမႃးၼင်ႇၼႆ။
မိူဝ်ႈဝၼ်းတီႈ 17/03/2015 ယင်းပႆႇထိုင်ၵၢင်ၼႂ် 10 မူင်း၊ သိုၵ်းလွႆ (တပ်ႉသိုၵ်းပူတ်းပွႆႇၸိူဝ်ႉၸၢတ်ႈတဢၢင်း TNLA) ၶဝ် ၶဝ်ႈမႃးၼႂ်းဝၢၼ်ႈၸၢမ် (ဝၢၼ်ႈၸၢမ်-မိူင်းမု)သေ ဢဝ်ၵႂႃႇၵူၼ်းၼႂ်းဝၢၼ်ႈၸၢမ် 10 ပၢႆ။ ၶဝ်ဢၢင်ႈဝႃႈ ပဵၼ်ၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ် ၸိူဝ်းၼႆႉ။
ၵဵဝ်ႇၵပ်းလွင်ႈၼႆႉ မိူဝ်ႈၼႂ်းလိူၼ်ၻီႊသႅမ်ႊၿိူဝ်ႊ 2014 ၶဝ်ၵႂႃႇဢဝ် ၵူၼ်းပၢင်လူင် ၸိုဝ်ႈဝႃႈ ဢူးသုၼၼ်ႇတႃႇ၊ ၶဝ်ၸီႉၼႄးမၼ်းဝႃႈ ၸႂ်ႉတိုဝ်းယႃႈ၊ ၵူၺ်းၵႃႈ ၼႂ်းမိုဝ်းမၼ်းဢမ်ႇလႆႈသင်၊ မၼ်းလႆႈပၼ်ငိုၼ်း 19 သႅၼ်သေ လႆႈဢွၵ်ႇမႃး။
တီႈဝၢၼ်ႈၸၢမ် ၸိုဝ်ႈဢႃးၵျူဝ်း (ၸၢဝ်းၶိူဝ်းၶႄႇ) ၼၼ်ႉၵေႃႈလႆႈၵႂႃႇထုတ်ႇဢဝ် 50 သႅၼ်။ ၶႄႇဝၢၼ်ႈၸၢမ်ၼႆႉ မီး 3 ၵေႃႉ၊ လႆႈဢဝ်ငိုၼ်းၵႂႃႇထုတ်ႇဢဝ် ၼိုင်ႈၵေႃႉ 20 သႅၼ်ထိုင် 50 သႅၼ်ၸိူဝ်းၼႆႉ။
မိူဝ်ႈဝၼ်းတီႈ 14/01/2015 တီႈပၢင်လူင်ၼႆႉ လုင်းသၢင်ႇယူင်ႇ၊ မၼ်းပဵၼ်ၸဝ်ႈယႃႈ၊ လႆႈၵႂႃႇဢဝ်ငိုၼ်းထုၵ်ႇဢွၵ်ႇမႃး 8 သႅၼ်။ ၵူၼ်းပၢင်လူင်ၼင်ႇၵဝ်ႇ ဢူးထၢႆးၶိၼ်ႇ 5 သႅၼ်၊ ဢူးဢွင်ႇလႃႉ 100 သႅၼ်။ ၶဝ်ၼႆႉ လႆႈၵႂႃႇထုတ်ႇဢွၵ်ႇမႃးၵူၺ်းပႆႇပေႃး လႆႈထုၵ်ႇသိုၵ်းလွႆၶဝ် ဢဝ်ၶွၼ်ႉပေႃႉထုပ်ႉပႃး။
ၽိူဝ်ႇထိုင်မႃး ဝၼ်းတီႈ 01/02/2015 ဢူးသုၼၼ်ႇတႃႇ ဢၼ်ဝႃႈၼႆႉ ပူႇၵႄႇၶဝ်ၸႂ်ႉမၼ်းၵႂႃႇလၢတ်ႈ လွင်ႈသိုၵ်းလွႆၶဝ်ၸႂ်ႉဢိုတ်းပိၵ်ႉႁူင်းၸၢၵ်ႈလိူဝ်ႈမႆႉ ၸိူဝ်းၼႆႉ၊ မၼ်းၵေႃႈၵႂႃႇလၢတ်ႈတီႈႁူင်းၸၢၵ်ႈ ႁႂ်ႈပိၵ်ႉဢိုတ်းႁူင်းၸၢၵ်ႈ၊ ၽိူဝ်ႇမၼ်းၵႂႃႇလၢတ်ႈသေဢွၵ်ႇမႃး မႃးၺႃးသိုၵ်းလွႆၶဝ်၊ ၶဝ်ဝႃႈမႂ်းမႃးၸႂ်ႉပိူၼ်ႈသိူင်ႇသိမ်းယႃႈ၊ ၵူဝ်ႁဝ်းတီႉၺွပ်းယႃႈဢမ်ႇၸႂ်ႈႁႃႉ၊ ၼႆသေသမ်ႉၶိုၼ်းတီႉၺွပ်းမၼ်းၵႂႃႇထႅင်ႈ။ ၼႂ်းမိုဝ်းမၼ်းၵေႃႈ ဢမ်ႇလႆႈသင်၊ လုင်းသုၼၼ်ႇတႃႇၼႆႉ ၺႃးသွင်ပွၵ်ႈ၊ လႆႈဢဝ်ငိုၼ်းထုတ်ႇထႅင်ႈ 25 သႅၼ်။ မိူဝ်ႈဝၼ်းပႆႇဢဝ်ငိုၼ်းထုတ်ႇဢွၵ်ႇမႃးၼၼ်ႉ သိုၵ်းမၢၼ်ႈတင်းသိုၵ်းလွႆၶဝ် သမ်ႉပဵၼ်ပၢင်တိုၵ်းၵၼ် ၼႂ်းၵၢင်ယေႇဢူဝ်းလႄႈ လေႇလူႉ၊ သိုၵ်းမၢၼ်ႈသမ်ႉတၢႆ 3 ၵေႃႉ။
မိူဝ်ႈဝၼ်းတီႈ 11/02/2015 တီႈဝၢၼ်ႈသႃႇ ဢိူင်ႇပၢင်လူင်၊ ပေႃႈဢၢႆႈလႅင်း (ၸၢဝ်းလွႆ) ဢၼ်ဝႃႈၼၼ်ႉ မၼ်းထုၵ်ႇၼီႈ ထုၼ်းၼၢႆႇ (ၸၢဝ်းၶိူဝ်းမၢၼ်ႈ) တႃႇငိုၼ်း 5 မိုၼ်ႇ၊ ထုၼ်းၼၢႆႇၵေႃႈယွၼ်းၼီႈသေ ၶဝ်လၢတ်ႈဝႃႈ ႁႂ်ႈၵႂႃႇဢဝ်ၵၢင်ၶမ်ႈ။ ၽိူဝ်ႇမၼ်းၵႂႃႇဢဝ် ထုၵ်ႇၵူၼ်းဝၢၼ်ႈၸၢဝ်းလွႆၶဝ် ပေႃႉထုပ်ႉႁႅမ်မၼ်းသေ မတ်ႉဝႆႉတင်းၶိုၼ်း။ လွႆမၢၼ်ႈသႃႇ ဢၢႆႈၼီႇ၊ ဢၢႆႈမွင်ႇဝိၼ်း၊ ဢၢႆႈလႃႉ၊ ဢၢႆႈၵူမ်း သမ်ႉလုၵ်ႈပူႇၵႄႇၶဝ် 2 ၵေႃႉ၊ ဢၢႆႈၼေႇ ၶဝ်ၸိူဝ်းၼႆႉတီႉၺွပ်းမၼ်းသေ ဢဝ်ၵႂႃႇသူင်ႇပၼ်တီႈသိုၵ်းလွႆ။ ၽိူဝ်ႇၵႂႃႇၽႅဝ်တီႈသိုၵ်းလွႆယဝ်ႉ လူတ်ႉၶိူင်ႈဢၼ်ထုၼ်းၼၢႆႇ ၶီႇၵႂႃႇယွၼ်းၼီႈၶဝ်ၼၼ်ႉၵေႃႈ ၶဝ်ဢဝ်ဝႆႉ၊ သၢႆၶေႃးမၼ်းၵေႃႈႁၢႆဝႆႉ။
ၵမ်းၼႆႉ လုၵ်ႈမေးထုၼ်းၼၢႆႇ တင်းပူႇၵႄႇၶဝ်ၵေႃႈ မႃးတၢင်ႇလၢတ်ႈပလိၵ်ႈ တီႈႁူင်းပလိၵ်ႈဝၢၼ်ႈၸၢမ်၊ ပလိၵ်ႈသမ်ႉဝႃႈ ႁဝ်းဢမ်ႇၸၢင်ႈႁဵတ်းႁိုဝ်ၵႂႃႇတီႉၺွပ်းပၼ်။ လွႆၶဝ်ၵေႃႈႁႅင်းဝႆႉ ပလိၵ်ႈသမ်ႉႁႅင်းဢေႇ ၶဝ်ၵေႃႈဢမ်ႇႁတ်းၵႂႃႇ၊ ပလိၵ်ႈၵေႃႈ ၶိုၼ်းလၢတ်ႈတီႈၶဝ်ဝႃႈ သူၵႂႃႇၸွပ်ႇသေ ၶိုၼ်းမႃးလၢတ်ႈတီႈႁဝ်းၼႃႈ။ ၶဝ်ပွၵ်ႈၶိုၼ်းမိူဝ်းႁိူၼ်းသေ ႁွင်ႉၵူၼ်းလူင်ၶဝ် ဢၢင်ႈၵႂႃႇတၢင်ႇတီႈပလိၵ်ႈၼမ်ႉတူႈ၊ ၵူၺ်းၵႃႈ သမ်ႉငိၼ်းၶၢဝ်ႇဝႃႈ ဢၢႆႈထုၼ်းၼၢႆႇၼႆႉ ၵႂႃႇမီးတၢင်းပၢင်ၵုတ်ႇ၊ ၵႂႃႇမီးတီႈသိုၵ်းလွႆၶဝ်၊ သိုၵ်းလွႆၶဝ်တီႉမတ်ႉဝႆႉ။
ဢၢႆႈမူၼ်း တင်းၵူၼ်းဝၢၼ်ႈၵမ်ႈၽွင်ႈ ၸွမ်းၵႂႃႇတီႈသိုၵ်းလွႆၶဝ် ဢၼ်မီးတီႈဝၢၼ်ႈပၢင်ၵုတ်ႇ၊ လႆႈၵႂႃႇပၼ်တီႈသိုၵ်းလွႆၶဝ်ငိုၼ်းသွင်သႅၼ်ႁႃႈ (250,000)သေ ႁပ်ႉႁွင်းဢဝ်၊ ဝၼ်းတီႈ 15/02/2015 ယၢမ်း 6 မူင်း ၶဝ်ၶိုၼ်းပွႆႇထုၼ်းၼၢႆႇ ဢွၵ်ႇ မႃး။ ၽိူဝ်ႇၶဝ်ပွႆႇဢွၵ်ႇမႃးယဝ်ႉ ထုၼ်းၼၢႆႇၼႆႉ ႁူဝ်မၼ်းၵေႃႈပဵၼ်လိူတ်ႈ၊ ၼႂ်းႁူမၼ်းၵေႃႈပဵၼ်လိူတ်ႈ၊ ၸွမ်းတိၼ်မၼ်း ႁွႆးမတ်ႉမၼ်းၸိူဝ်းၼႆႉၵေႃႈ လိူတ်ႈလွၵ်ႈမူတ်း။ ထုၼ်းၼၢႆႇ လၢတ်ႈၼႄလွင်ႈၵူၼ်းဝၢၼ်ႈတီႉမတ်ႉမၼ်းသေ ၵႂႃႇသူင်ႇပၼ်သိုၵ်း၊ ဢမ်ႇၸႂ်ႈသိုၵ်းလွႆတီႉၺွပ်းမၼ်း။ ထုၼ်းၼၢႆႇ လၢတ်ႈၼႄဝႃႈ သၢႆၶေႃႈမၼ်းၵေႃႈႁၢႆ လူတ်ႉၶိူင်ႈမၼ်းၵေႃႈၶဝ်ဢမ်ႇသူင်ႇၶိုၼ်း၊ ၵၢင်ၸႂ်မၼ်းတႄႉ ၶႂ်ႈတၢင်ႇလၢတ်ႈပလိၵ်ႈ- ဝႃႈၼႆ။
ထိုင်မႃးဝၼ်းတီႈ 19/02/2015 ဢူးဢၢႆႈမူၼ်း တင်းထုၼ်းၼၢႆႇ တင်းၵူၼ်းၸၢဝ်းလွႆ ၶဝ်ၶိုၼ်းၵႂႃႇတီႈပၢင်လူင်၊ ၵႂႃႇတီႈႁိူၼ်းႁူဝ်ၼႃႈပီႇတုၸိတ်ႉ ပၢင်လူင် ဢူးၽူဝ်းၺၢၼ်ႇ။ ၵႂႃႇဢုပ်ႇၵၼ်သေ ႁဵတ်းလိၵ်ႈၵိၼ်ၵႅၼ်ႇၵၼ်ဝႃႈ ၸၢဝ်းလွႆမၢၼ်ႈသႃႇၶဝ် တေသၢႆႈတႅၼ်းပၼ် 12 သႅၼ်။ ၵူၼ်းဝၢၼ်ႈ ဢၢႆႈလႃႉ သမ်ႉၶိုၼ်းသိုပ်ႇၾူၼ်ႊႁွင်ႉ သိုၵ်းလွႆ၊ သိုၵ်းလွႆၵေႃႈၶဝ်ႈမႃးၼႂ်းဝၢၼ်ႈပၢင်လူင်သေ ၽွင်းယၢမ်းၵၢင်ဝၼ်းၼၼ်ႉ ဢွၼ်ၵၼ်မႃးယိုဝ်းၵွင်ႈလွၵ်ႇ၊ ဢဝ်သေႃးမိုဝ်းသႂ်ႇ ဢၢႆႈထုၼ်းၼၢႆႇ၊ ပီႈဢၢႆႈမၼ်း တင်း ဢူးဢၢႆႈမူၼ်း၊ ဢူးၽူဝ်ႇၺၢၼ်ႇၵေႃႈ တီႉၺွပ်းၵႂႃႇၸွမ်း။
ၼွၵ်ႈၼၼ်ႉၵူၺ်းပႆႇပေႃး ဝၼ်းတီႈ 25/02/2015 ၵၢင်ၶမ်ႈယၢမ်း 8 မူင်းပၢႆ သိုၵ်းလွႆၶဝ်မႃးၼႂ်းဝၢၼ်ႈၸၢမ်၊ မႃးယိုဝ်းၵွင်ႈသေ မႃးတီႉၺွပ်းၵူၼ်းၶၢႆယႃႈၵႂႃႇထႅင်ႈ။ ဝၼ်းတီႈ 26/02/201 သိုၵ်းလွႆမႃးတီႉၺွပ်းၵႂႃႇ ၵေႃႉပဵၼ်ၶႃႈႁၢပ်ႇၵၢၼ်ၶုၼ် လုမ်းပၢႆးယူႇလီဝၢၼ်ႈၸၢမ် သြႃႇမတေႃႇၵျီးၼၢႆႇ ၸၢဝ်းၶိူဝ်းၶၢင်။ လွင်ႈၼႆႉ ၽူဝ်မၼ်းၼၢင်းၸိုဝ်ႈလႃႇၵျိၼ်ႇ၊ ၼႄးၽူဝ်မၼ်းၼၢင်းၶၢႆယႃႈ၊ ၵၢင်ၶမ်ႈ 6 မူင်း သိုၵ်းလွႆၶဝ်မႃးသွၵ်ႈတီႈႁိူၼ်း လႃႇၵျိၼ်ႇသမ်ႉလႅၼ်ႈပၢႆႈ၊ သိုၵ်းလွႆၶဝ်ၵေႃႈ တီႉၺွပ်းၼၢႆးသြႃႇမၵႂႃႇပႅတ်ႈ၊ ထႅင်ႈဝၼ်းၼိုင်ႈၸင်ႇပွႆႇပၼ်။ ဝၼ်းတီႈ 08/03/2015 ၶဝ်မႃးယိုဝ်းသႂ်ႇတီႈ ၵူၼ်းဢၼ်ၶၢႆယႃႈၼႂ်းဝၢၼ်ႈ၊ တၢႆၵေႃႉၼိုင်ႈ၊ ဝၢတ်ႇၸဵပ်းၵေႃႉၼိုင်ႈ။
မိူဝ်ႈဝၼ်းတီႈ 17/03/2015 ၼႆႉၵေႃႈ မႃးတီႉၺွပ်းၵူၼ်းဝၢၼ်ႈ တီႈဝၢၼ်ႈၸၢမ်သေ ဢဝ်ဢွၵ်ႇၵႂႃႇၼွၵ်ႈဝၢၼ်ႈ။ တီႈဝၢၼ်ႈဝၢၼ်ႈၸၢမ်ၼႆႉ ပလိၵ်ႈၵေႃႈမီး၊ သိုၵ်းၵေႃႈမီး၊ ၵူၺ်းၵႃႈ ပလိၵ်ႈလႄႈသိုၵ်းၸိူဝ်းၼႆႉ ၶဝ်ဢမ်ႇဢဝ်ႁူမ်ႇလူမ်ႈ ပၼ်ၵူၼ်းဝၢၼ်ႈလႆႈ၊ ဢမ်ႇလူင်းၵူတ်ႇထတ်းတွင်ႈထၢမ် ဢမ်ႇလူင်းတူၺ်းသင်၊ ႁဝ်းၵူၼ်းဝၢၼ်ႈၵူၼ်းမိူင်း ပေႃးၶႂ်ႈထၢမ်ဝႃႈ မၢၼ်ႈၶဝ်ၸႂ်ႉႁဵတ်းႁႃႉ၊ သိုၵ်းလွႆ တင်းသိုၵ်းမၢၼ်ႈ မီးလွင်ႈလမ်ၼမ်ႉယၵ်းမိုဝ်းၵၼ်ႁႃႉ၊ ပေႃးၼႆ လူင်ပွင်ၸိုင်ႈ ၵႅတ်ႇၶႄႁႄႉၵင်ႈဝၢၼ်ႈမိူင်းဢၼ်ဝႃႈၼၼ်ႉ မၼ်းပွင်ႇသင်။ လွင်ႈၼႆႉ သိုၵ်းတႆး ၵေႃႈဢမ်ႇႁဵတ်းသင်၊ ဢၼ်ႇၵႅတ်ႇၵင်ႈပၼ်ၵူၼ်းဝၢၼ်ႈၸၢဝ်းတႆးသေဢိတ်း။ ၵူၼ်းမိူင်းဢမ်ႇမီးလွင်ႈႁူမ်ႇလူမ်ႈ/ ပဵၼ်ထမ်း၊ ဝၢၼ်ႈမိူင်းၵေႃႈ ဢမ်ႇမီးပၵ်းမီးပိူင်သင်ယဝ်ႉ။
မိူဝ်ႈဝၼ်းတီႈ 14/03/2015 ၼႂ်းပၢင်လူင်ၼႆႉ သိုၵ်းလွႆၶဝ်မႃးယူႇၼႂ်းဝၢၼ်ႈပၢင်လူင်သေ ပႂ်ႉႁႄႉၵႃးသေယွၼ်းငိုၼ်းၵူၼ်းမိူင်း၊ ၸိူဝ်းဢၼ်မီးၸၢၵ်ႈလိူဝ်ႈပႅၼ်ႈ ၵေႃႈယွၼ်းငိုၼ်း၊ မိူဝ်ႈလဵဝ်ၼႆႉ ၶဝ်ၶဝ်ႈယွၼ်းၼႂ်းႁိူၼ်းပိူၼ်ႈတိၵ်းတိၵ်း၊ မၢၼ်ႈၵေႃႈပွႆႇဝႆႉယူႇၸိူင်ႉၼႆ။


text:
ၸဝ်ႈၼႃႈတီႈထႆးတင်းမၢၼ်ႈ ႁူပ်ႉထူပ်းဢုပ်ႇဢူဝ်းၵၼ် တႃႇပိုတ်ႇလၢၼ်ႇလႅၼ်လိၼ် လႄႈ သၢင်ႈလွင်ႈမိုတ်ႈၵိုဝ်းၸမ်ၸႂ် ၵၼ်တီႈလၢၼ်ႇလၵ်းတႅင်ႇ ဢိူင်ႇပဵင်းလူင် ၸႄႈဝဵင်း ဝဵင်းႁဵင် ၸႄႈတွၼ်ႈၵဵင်းမႆႇ ။
ဝၼ်းတီႈ 21/02/2016 ၶၢဝ်းယၢမ်း 13:00-14:00 မူင်း ၽူႈၵွၼ်း ၸႄႈဝဵင်း ဝဵင်းႁႅင်ဢွၼ်ႁူဝ် ၽူႈမီးၸၼ်ႉၼႂ်းႁွင်ႈၵၢၼ် လူင်ပွင်ၸိုင်ႈၼႂ်းဝဵင်းႁႅင် လၢႆလၢႆႁွင်ႈၵၢၼ် ႁူပ်ႉထူပ်း ၽူႈၼမ်းၽႂ်မၢၼ်ႈ ဢၼ်မီးၽူႈၵွၼ်းတပ်ႉပိဝ်ႇႁႃႇ မိူင်းတေႃႉ / မိူင်းထႃး မိၼ်းသေႃႇလိၼ်း ဢွၼ်ႁူဝ် ၽူႈမီးၸၼ်ႉၼႂ်းတပ်ႉ လၢႆလၢႆၵေႃႉသေ ဢုပ်ႇဢူဝ်းၵၼ် တႃႇသၢင်ႈ လွင်ႈၸမ်ၸႂ်ၵၼ်တင်းသွင်မိူင်းလႄႈ တႃႇပိုတ်ႇလၢၼ်ႇၸွမ်း လႅၼ်လိၼ် မိူင်းမၢၼ်ႈလႄႈမိူင်းထႆး 4 တီႈ ၼႆယဝ်ႉ ။
မိၼ်းသေႃႇလိၼ်း “ ႁဝ်းၶႃႈတႄႉၶႂ်ႈပိုတ်ႇယူႇ ယွၼ်ႉဝႃႈ မၼ်းမီးၽွၼ်းလီ တႃႇၵူၼ်းမိူင်းႁဝ်းၶႃႈ တင်းသွင်ၾၢႆႇတႄႉတႄႉ ၼင်ႇႁိုဝ် မိူင်းႁဝ်းတင်းသွင်မိူင်းၵေႃႈ ပေႃးတေလႆႈမီးလွင်ႈ မိုတ်ႈၵိုဝ်းၸမ်ၸႂ်ၵၼ် တေၶိုၼ်ႈယႂ်ႇ မၼ်ႈၵိုမ်း။ ႁဝ်းၶႃႈ ဢၼ်မႃးပၵ်းတပ်ႉယူႇတီႈၼႆႈတႄႉ ၼင်ႇႁိုဝ် ပေႃးတေမီးလွင်ႈႁူမ်ႇလူမ်ႈလႄႈ ၵတ်းယဵၼ်ၼႂ်းမိူင်းႁဝ်းၵူၺ်း ၊ ပေႃးဝႃႈတႃႇတေပိုတ်ႇလၢၼ်ႇ ဢၼ်ဝႃႈၼၼ်ႉ ၶႃႈႁဝ်းၶဝ် ဢမ်ႇမီးၶႂၢင်ႉတႃႇတေပိုတ်ႇလႆႈ ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ “ ၼင်ႇႁိုဝ် ပေႃးပဵၼ်တၢင်းၵၢၼ် ပိုတ်ႇလၢၼ်ႇၵႂႃႇၸိုင် ယူႇတီႈ လုမ်းၽွင်းတၢင်မိူင်းမၢၼ်ႈ ဢၼ်ပၵ်းဝႆႉတီႈ ၵဵင်းမႆႇလႄႈသင် ၊ ၵမ်မၵၢၼ် ၾၢႆႇလႅၼ်လိၼ်ႁဝ်းၸိူဝ်းၼႆႉလႄႈသင် ၶဝ်ၸိူဝ်းၼႆႉ တေဢဝ်ၶေႃႈမုၼ်းၸိူဝ်းၼႆႉသေ တၢင်ႇၶိုၼ်ႈပၼ်တင်းၼိူဝ်ၵွၼ်ႇ ယူႇတီႈလူင်ပွင်ၸိုင်ႈ သင်ႇလူင်းမႃးၸိုင် ၸင်ႇတေပိုတ်ႇလၢၼ်ႇလႆႈ ” ။
ၾၢႆႇတၢင်းထႆးတႄႉ တၢင်ႇလၢတ်ႈၼႄလၢႆလၢႆလွင်ႈ မိူၼ်ၼင်ႇ ၵၢၼ်ပိုတ်ႇလၢၼ်ႇၼႆႉ ၼင်ႇႁိုဝ် ၵူၼ်းမိူင်းတင်းသွင်မိူင်း ႁူမ်ႈၵၼ်သေ ႁႂ်ႈမီးၵၢၼ်လူႇ ၵၢၼ်တၢၼ်း ၵၢၼ်လဵၼ်ႈဢဵၼ်ႁႅင်း ၊ မီးၵၢၼ်ၵႃႉၶၢႆ ၵၼ်လဵၵ်ႉလဵၵ်ႉၼွႆႉၼွႆႉလႄႈ ၼႄၾိင်ႈငႄႈၾိင်ႈထုင်း ။ ထႅင်ႈဢၼ်ၼိုင်ႈသမ်ႉ ၾၢႆႇသိုၵ်းၼင်ႇၵၼ် ႁႂ်ႈမီးတၢင်းႁူမ်ႈမိုဝ်းၵၼ်ယႃႇၽဝ်ၾႆး ၊ ပႃႇမႆႉ ပႃႇထိူၼ်ႇၵေႃႈႁႂ်ႈၸွႆႈၵၼ်တူၺ်း ၊ လွင်ႈယႃႈမဝ်းၵမ်လႄႈ လွင်ႈၵူၼ်းၶဝ်ႈ / ဢွၵ်ႇ ၸဵမ်ၸိူဝ်းၼႆႉ ၼႆသေ တင်းသွင်ၾၢႆႇႁႂ်ႈလႆႈႁူမ်ႈမိုဝ်းၵၼ်ႁဵတ်းၵၢၼ်ၵႂႃႇ ။
ဝၼ်းတီႈ 23/02/2016 ၼႆႉ ယူႇတီႈလုမ်းၽွင်းတၢင် မိူင်းထႆးလႄႈ လုမ်းၽွင်းတၢင် မိူင်းမၢၼ်ႈ ဢၼ်ပၵ်းဝႆႉတီႈၵဵင်းမႆႇ တေလူင်းပိုၼ်ႉတီႈ ထတ်းသၢင်တူၺ်း လၢၼ်ႇလႅၼ်လိၼ် 4 တီႈ ။
1. လၢၼ်ႇၶုၼ်ယူမ်း မႄႈႁွင်ႈသွၼ် ၊ 2. လၢၼ်ႇလၵ်းတႅင်ႇ ၊ 3. လၢၼ်ႇၼွင်ဢုၵ်း / ပူင်ႇပႃႇၶႅမ်၊ 4. လၢၼ်ႇသျၢႆးပရႃႊၵၢၼ်ႊ ၸဵမ်ၸိူဝ်းၼႆႉ ။
လုင်းသိူဝ်လမ် ၽူႈၼမ်းပွၵ်ႉဝၢၼ်ႈလွႆပဵင်းလူင် လၢတ်ႈဝႃႈ “ ၼင်ႇႁိုဝ် ပေႃးတေပိုတ်ႇလၢၼ်ႇ ပဵၼ်တၢင်းၵၢၼ်ၼၼ်ႉ တႆးတင်းထႆးၼႆႉ ၾၢႆႇထႆး လႆႈၶတ်းၸႂ်မႃးလၢႆလၢႆၵမ်းယဝ်ႉ မိူၼ်ၼင်ႇ ၵႂႃႇႁူမ်ႈလူႇတၢၼ်းၽြႃးဝႃႈ ၊ ႁူမ်ႈလူႇတၢၼ်း သွင်းၾႃႉပႃႇ တီႈမိူင်းတေႃႉမိူင်းထႃး ၸဵမ်ၸိူဝ်းၼၼ်ႉ တင်းၾၢႆႇထႆးၵေႃႈ ၵႂႃႇႁူမ်ႈမႃးတင်းၼမ်ယဝ်ႉ ” ဝႃႈၼႆ ။
မိူဝ်ႈပူၼ်ႉမႃး ယင်းယၢမ်ႈမီးၵၢတ်ႇႁူမ်ႈၵၼ် (ဢၼ်ႁွင်ႉဝႃႈၵၢတ်ႉၼတ်း) ၼိုင်ႈဝူင်ႈလႂ် ၼိုင်ႈပွၵ်ႈ ။ တီႈလၢၼ်ႇလၵ်းတႅင်ႇ ။ ၵူၺ်းၵႃႈ မီးလွင်ႈပၼ်ႁႃၼႆလႄႈ လႆႈဢိုတ်းၵႂႃႇ ။


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
ဢွၼ်ႇယိင်း ဝဵင်းသီႇပေႃႉ ၵေႃႉၼိုင်ႈ ၺႃးၶႃႈတၢႆ
- Details
- Created on 14 June 2017
- Written by တႆးလွတ်ႈလႅဝ်း
ဢွၼ်ႇယိင်း ဢႃႇယု 9-ၶူပ်ႇ ၵေႃႉၼိုင်ႈ ဢၼ်ယူႇတီႈ ဝၢၼ်ႈၵုင်းၺွင်ႇ ၼႂ်းပိုၼ်ႉတီႈ သႅင်ၵႅဝ်ႈ ၸႄႈဝဵင်းသီႇပေႃႉ မိူင်းတႆးပွတ်းႁွင်ႇ သေလႆႈႁၢႆတူဝ်ၵႂႃႇၼၼ်ႉ ႁိုင်သီႇဝၼ်းယဝ်ႉ ၵူၼ်းဝၢၼ်ႈၶဝ် ၸင်ႇၵႂႃႇထူပ်းႁၼ် ၶၢပ်ႈတူဝ်တၢႆမၼ်း တီႈၼႂ်းယုမ်း ဝႃႈၼႆ။
မိူဝ်ႈဝၼ်းထီႉ 07 June 2017 ယၢမ်းၵၢင်ၼႂ်ၼၼ်ႉ ယွၼ်ႉၼႂ်းဝၢၼ်ႈ မီးပွႆးပၢင်ၶႅၵ်ႇသေ ၵေႃႉပဵၼ် ဢွၼ်ႇယိင်း ၸိုဝ်ႈႁွင်ႉ ၼၢင်းလႃး (ႁွင်ႉ) ၼၢင်းသိုဝ်ႉ ဢႃႇယု 9-ၶူပ်ႇ ပဵၼ်လုၵ်ႈယိင်း လုင်းၸၢႆးတွမ်ႇ + ပႃးမွၼ်း တီႈယူႇဝၢၼ်ႈၵုင်းၺွင်ႇ လႆႈၵႂႃႇၸွမ်းတီႈပၢင်ၶႅၵ်ႇသေ ၵႂႃႇၼွၼ်းႁိူၼ်းပီႈၼွင်ႉ၊ ထိုင်ယၢမ်းၵၢင်ၼႂ်မွၵ်ႈ 03:00-မူင်း ၼင်းလႃး ၶႂ်ႈလႄႇပၢင်ႇ(ၶိုၼ်ႈထၢင်)လႄႈ ဢွၵ်ႇႁိူၼ်းၵႂႃႇၼႂ်းသူၼ်သေ လႆႈႁၢႆတူဝ်ၵႂႃႇ ဢမ်ႇႁၼ်ပွၵ်ႈၶိုၼ်းႁိူၼ်း ၼႆယဝ်ႉ။
ၵဵဝ်ႇၵပ်းလွင်ႈၼႆႉသေ ၸၢႆးႁၢၼ်ၶိူဝ်း ၽူႈဢွၼ်ႁူဝ် ၵူၼ်းၼုမ်ႇ ၼႂ်းဝၢၼ်ႈၵုင်းၺွင်ႇ လၢတ်ႈၼႄတီႈ DVB လွင်ႈဝႃႈ- မၼ်းလူင်းႁိူၼ်းၵႂႃႇ လႄႇပၢင်ႇ ၼႂ်းသူၼ်သေယဝ်ႉ ထၢင်ႇဝႃႈမၼ်းၶိုၼ်းၶဝ်ႈမႃးၼွၼ်း၊ ထိုင်ၾႃႉပၢင်ႇမိူင်းလႅင်းမႃး ဢမ်ႇႁၼ်မၼ်းလႄႈ ၸင်ႇဢွၼ်ၵၼ်သွၵ်ႈႁႃ ၼႂ်းသူၼ် ပေႃးၸွတ်ႇၵေႃႈ ဢမ်ႇထူပ်း၊ တင်းၵူၼ်းဝၢၼ်ႈ ၸင်ႇၶိုၼ်းဢွၼ်ၵၼ် ၸွမ်းႁႃ ၼႂ်းထိူၼ်ႇၵူႈတီႈ၊ ႁႃၵူႈဝၼ်းယဝ်ႉ၊ ထိုင်မႃးဝၼ်းထီႉ-11 ၸင်ႇၵႂႃႇထူပ်ႁၢၼ် တူဝ်တၢႆမၼ်း တီႈၼႂ်းယုမ်း ဢၼ်ယၢၼ်ၵႆတင်း ၽၢႆႇၸၢၼ်း ဝၢၼ်ႈၵုင်းၺွင်ႇ မွၵ်ႈၶိုင်ႈလၵ်း၊ ႁၼ်ထွတ်ႇသိူဝ်ႈမၼ်း ဢဝ်လိမ်ႇလိဝ်သေ မတ်ႉၶေႃႈမၼ်းလႄႈပွတ်းမႆႉ ၵိုၵ်းၵၼ်ဝႆႉ၊ ပေႃးယဝ်ႉ ဢၼ်ဢဝ်ၶိူဝ်းမႆႉသေ မတ်ႉဝႆႉတီႈဝၢင်ႈၶႃမၼ်း၊ သိၼ်ႈမၼ်းတႄႉ တိုၵ်ႉႁၼ်ၼုင်ႈဝႆႉယူႇ၊ တီႈႁူၽၢႆႇၶႂႃသမ်ႉ မီးႁွႆးမၢတ်ႇၸဵပ်းဝႆႉ၊ တီႈလင်ၵေႃႈ ႁၼ်ပွင်ႇပဵၼ်ႁူးဝႆႉ ၼိုင်ႈႁူးသေ မီးၼွၼ်ပေႃးတဵမ်ၵႂႃႇမူတ်း တူၺ်းပေႃးဢမ်ႇႁၢင်ႈလီသေဢိတ်းယဝ်ႉ၊ ၶၢပ်ႈတူဝ်မၼ်းတႄႉ ၼဝ်ႈၵႂႃႇမူတ်းယဝ်ႉ၊ လႆႈၽဝ်ပႅတ်ႈၶိုၼ်း တီႈၼၼ်ႉၵူၺ်း ၼႆယဝ်ႉ။
ယွၼ်ႉၵူၼ်းဝၢၼ်ႈၶဝ် လႆႈငိၼ်းဢၢႆႈတူႇၼဝ်ႈသေ ၸင်ႇၵႂႃႇႁႃႁၼ်တူဝ်တၢႆ မၼ်းၼၢင်း ၼႂ်းဝၼ်းထီႉ 11 June 2017 ယၢမ်းၵၢင်ၶမ်ႈမွၵ်ႈ 5-မူင်း၊ ပိူဝ်ႈယွၼ်ႉတူဝ်မၼ်း တူႇၼဝ်ႈမူတ်း ထိုင်တီႈဢမ်ႇၸၢင်ႈဢဝ်ၵႂႃႇ ထတ်းတူၺ်းႁူင်းယႃယဝ်ႉလႄႈ တႃႇတေဢဝ်မိူဝ်းလုမ်းလႃးၵေႃႈ ဢမ်ႇၸၢင်ႈသေ ၸင်ႇလႆႈၽဝ်ပႅတ်ႈ တီႈၼၼ်ႉၵမ်းသိုဝ်ႈ ၼႆယဝ်ႉ။
ၼၢင်းလႃး ၼႆႉ ပဵၼ်လုၵ်ႈႁဵၼ်း တီႈႁူင်းႁဵၼ်းထမ်ႇမ ဝတ်ႉတိုဝ်ႉမွၼ်း ဝဵင်းသီႇပေႃႉ ၵေႃႉၼိုင်ႈ၊ ပေႃႈမၼ်းၼၢင်းၵေႃႈ ပဵၼ်ၵူၼ်းယူဝ်းယူဝ်းၵေႃႉၼိုင်ႈလႄႈ မီးၵူၼ်းႁၵ်ႉၵူၼ်းႁွမ်ၼမ်သေ ဢမ်ႇယၢမ်ႈမီးႁၢင်ႁွႆးတေႃႇၽႂ် ဝႃႈၼႆ။
ယွၼ်ႉဝႃႈ ၼႂ်းၼႃႈတီႈၼၼ်ႉ ပဵၼ်ပိုၼ်ႉတီႈ ၸုမ်းပျီႇတုၸိတ်ႉ သႅင်ၵႅဝ်ႈ ၵုမ်းၵမ်ဝႆႉလႄႈ ၵဵဝ်ႇၵၢၼ်တၢႆၼႆႉၵေႃႈ ဢမ်ႇၵႂႃႇတိူင်ႇထိုင်တီႈ ၽၢႆႇပလိၵ်ႈမၢၼ်ႈ ႁႂ်ႈၸတ်းၵၢၼ်၊ ပိူဝ်ႈတႃႇတေဢဝ်လိူင်ႈ ႁႃလႆႈၵူၼ်းႁၢႆႉၼၼ်ႉ ယူႇတီႈ ၽူႈမီးပုၼ်ႈၽွၼ်း ၸုမ်းပျီႇတုၸိတ်ႉ သႅင်ၵဝ်ႈ ၶဝ်ၵေႃႈ လႆႈမီးလွင်ႈထတ်းထွင် ၵူၼ်းၸိူဝ်းလီထၢင်ႇထိူမ် ဝႆႉၼၼ်ႉယူႇ ဝႃႈၼႆ။
တႆးလွတ်ႈလႅဝ်း


text:
ၶၢဝ်ႇသုၼ်ႇလႆႈသုၼ်ႇပဵၼ်ၵူၼ်း
သိုၵ်းပလွင်ႈ TNLA တွႆႇယႃႉႁိူၼ်းသေ တီႉမတ်ႉဢွၼ်ႇၸၢႆး ၼမ်ႉၶမ်းၵႂႃႇ
- Details
- Created on 24 June 2017
- Written by တႆးလွတ်ႈလႅဝ်း
ၸုမ်းသိုပ်းပလွင်ႈ TNLA ဢဝ်သဵမ်(ၶူဝ်) တွႆယႃႉၽၵ်းတူႁိူၼ်း ၵူၼ်းဝၢၼ်ႈပွၵ်ႉၵၢတ်ႇၵဝ်ႇ ဢိူင်ႇမိူင်းဝုၺ်း ၸႄႈဝဵင်းၼမ်ႉၶမ်း မိူင်းတႆးပွတ်းႁွင်ႇ ယၢမ်းၵၢင်ၶိုၼ်းလိုၵ်းသေ ထတ်းထၢမ်ပေႃႉထုပ်ႉ ဢွၼ်ႇၸၢႆးဢၼ်ယူႇၼႂ်းႁိူၼ်းယဝ်ႉ တီႉမတ်ႉတူဝ်မၼ်းၵႂႃႇ ဢမ်ႇၵႃး ဢဝ်ပႃးၶူဝ်းငိုၼ်းၶူဝ်းၶမ်းထႅင်ႈ ၼႆယဝ်ႉ။
လွင်ႈၼႆႉ ပဵၼ်ၼႂ်းဝၼ်းထီႉ 24 June 2017 ယၢမ်း 00:30-မူင်း မိူဝ်ႈၼႆႉ ၽွင်းတိုၵ်ႉမိုတ်းသိင်ႇ ၼႃႈမိူင်းပႆႇလႅင်းၼၼ်ႉ မီးသိုၵ်း TNLA ယိပ်းၵွင်ႈၵၢင်ႇ ဢဝ်တင်းသဵမ်(ၶူဝ်) တွႆႇယႃႉၽၵ်းတူႁိူၼ်း ၼၢႆးသူၺ်ႇမီႉသေ သွၵ်ႈႁႃၵေႃႉပဵၼ်လုၵ်ႈၸၢႆးမၼ်း ၸိုဝ်ႈႁွင်ႉ ၸၢႆးပီး၊ ၵူၺ်းဢမ်ႇထူပ်းလႄႈ မတ်ႉဢဝ်တူဝ် ၸၢႆးဢၢႆႈယဵၼ်ႇ ဢႃႇယု 16-ပီႊ ၵေႃႉပဵၼ်လုၵ်ႈၸၢႆး ၸၢႆးပီးသေ ထတ်းထၢမ်ပေႃႉထုပ်ႉ ၼႆယဝ်ႉ။
မိူဝ်ႈၽွင်းၼၢႆးသူၺ်ႇမီႉ ငိၼ်းသဵင် မီးၵူၼ်းၵႂႃႇတွႆႇယႃႉၽၵ်းတူၼၼ်ႉ လႆႈႁွင်ႉပၢဝ်ႇႁွင်ႉႁႃ လွင်ႈၸွႆႈထႅမ် ၵူၼ်းႁိမ်းႁွမ်းသေတႃႉၵေႃႈ ၵူၺ်းၽႂ်ဢမ်ႇႁတ်းငွၵ်ႈႁူဝ်ဢွၵ်ႇႁိူၼ်း ယွၼ်ႉပိူၼ်ႈဢွၼ်ၵၼ်ၵူဝ် သိုၵ်း TNLA ၼႆယဝ်ႉ။
ၵဵဝ်ႇၵပ်းလွင်ႈၼႆႉသေ ၼၢႆးသူၺ်ႇမီႉ ၸဝ်ႈၶွင်ႁိူၼ်း ႁွင်ႉႁႆႈသေ လၢတ်ႈၼႄတီႈ Nam Kham News ဢၼ်ပဵၼ်လႅင်ႇၶၢဝ်ႇ ၼႂ်းပိုၼ်ႉတီႈ ဝဵင်းၼမ်ႉၶမ်း ၵႂႃႇဝႃႈ- တွႆႇယႃႉၽၵ်းတူလဵၵ်းလူင်ယဝ်ႉ ၶဝ်ႈၵႂႃႇၼႂ်းႁိူၼ်းသေ သွၵ်ႈႁႃၸၢႆးပီး၊ ၵူၺ်းလုၵ်ႈၸၢႆးဢမ်ႇယူႇႁိူၼ်း၊ ၵမ်းၼႆႉ ၸင်ႇမႃးၺွပ်းဢဝ် လုၵ်ႈၸၢႆးပီး/ လၢၼ်ယႃႈ(မႄႈထဝ်ႈ)ႁဝ်း မတ်ႉဝႆႉသေပေႃႉမင်၊ ယဝ်ႉထၢမ်ဝႃႈ ၸွင်ႇမႂ်းၸႂ်ႈလုၵ်ႈၸၢႆးပီး၊ လၢၼ်သမ်ႉဝႃႈၸႂ်ႈဢိူဝ်ႈၼႆလႄႈ ၺႃးပေႃႉမင်ထႅင်ႈ၊ ပေႃးယဝ်ႉ မတ်ႉဢဝ် လၢၼ်ယႃႈႁဝ်း ၸၢႆးဢၢႆႈယဵၼ်ႇၵႂႃႇၸွမ်းၶဝ်၊ ယႃႈႁဝ်းဢၢင်ႈၼုင်ႈပၼ် သိူဝ်ႈသွၼ်ႉ(သိူဝ်ႈၼႃ)ၵေႃႈ ၶဝ်ဢမ်ႇၽွမ်ႉ ၼႆယဝ်ႉ။
လိူဝ်သေတိမတ်ႉ ၸၢႆးဢၢႆႈယဵၼ်ႇ ၵႂႃႇယဝ်ႉ လႆႈမီးလွင်ႈ သွၵ်ႈတဝ်ၵဝ်းယႃႉပႃးၶူဝ်းႁိူၼ်းသေ ဢဝ်ၵႂႃႇငိုၼ်းမၢၼ်ႈ 800,000-ပျႃး၊ ငိုၼ်းၶႄႇ 500-ယွၼ်ႇ၊ သၢႆၶေႃးၶမ်း 1-သဵၼ်ႈ၊ ဝႅၼ်ၶမ်း လႄႈ ႁၢင်ႈၸွပ်ႇ (မူင်းၵူၺ်း) ၸိူဝ်းၼႆႉၵေႃႈဢဝ်ၵႂႃႇသေ ၵေႃႉပဵၼ်ၸဝ်ႈႁိူၼ်း ၼၢႆးသူၺ်ႇမီႉ လႆႈမီးလွင်ႈတိူဝ်ႉမၢတ်ႇၸဵပ်းတီႈတူဝ် ဢိတ်းဢွတ်း ၼႆယဝ်ႉ။
ၼွၵ်ႈသေၼၼ်ႉ သိုၵ်း TNLA ယိုဝ်းၵွင်ႈၶိုၼ်ႈၾႃႉယဝ်ႉ ၵဝ်းယႃႉလၢၼ်ႉၶၢႆ တၢင်းၵိၼ်ယွႆႈ ဢၼ်မီးႁိမ်းႁိူၼ်း ၼၢႆးသူၺ်ႇမီႉသေ ဢဝ်ၵႂႃႇတၢင်းၵိၼ် တင်းၼမ် ဝႃႈၼႆ။
ၸၢႆးဢၢႆႈယဵၼ်ႇ ၵေႃႉထုၵ်ႇၸုမ်းသိုၵ်း TNLA တီႉၺွပ်းၵႂႃႇၼႆႉ တိုၵ်ႉႁႃဢွင်ႇပူၼ်ႉၸၼ်ႉသိပ်း ပႆႇႁိုင်သေ တိုၵ်ႉပွၵ်ႈၶိုၼ်ႈႁဵၼ်း တီႈၸၼ်ႉၸွမ်ဢႃးၵႃႇ ၽၢႆႇပၢႆးသၢႆႊ (Science) ၼႂ်းဝဵင်းလူင်တူၼ်ႈတီးမႃးၵူၺ်း ၼႆယဝ်ႉ၊ ၸၢႆးပီး ဢၼ် TNLA ၸွမ်းသွၵ်ႈႁႃတူဝ်ၼၼ်ႉသမ်ႉ ပဵၼ်ၵူၼ်းဝၢၼ်ႈမိူင်းဝုၺ်း ယူႇသေတႃႉ ၵူၺ်းၵႃႈ မၼ်းလႆႈၶၢႆႉၵႂႃႇႁဵတ်းၵၢၼ် ဝႆႉယူႇ တၢင်ႇတီႈႁိုင်ယဝ်ႉ ဝႃႈၼႆ။
ၵဵဝ်ႇၵပ်းလွင်ႈၼႆႉသေ ၵူၼ်းဝၢၼ်ႈ ၼႂ်းပိုၼ်ႉတီႈဝႃႈ လၢႆးႁဵတ်း TNLA ၶဝ်ၼႆႉ ပဵၼ်ၵၢၼ်တင်ႈၸႂ် ပူၼ်ႉပႅၼ်သုၼ်ႇလႆႈၵူၼ်း လႄႈ ႁဵတ်းႁႂ်ႈပီႈၼွင်ႉ သွင်ၸၢဝ်းၶိူဝ်းတႅၵ်ႇငၢၵ်ႈၵၼ်၊ ပဵၼ်လၢႆးႁဵတ်း ၵေႃႇၵၢၼ်ႁၢႆႉၵမ်းသိုဝ်ႈလႄႈ တင်ႈၸႂ်ႁဵတ်းႁႂ်ႈၵူၼ်းမိူင်းတႆး ၵူဝ်ၶဝ်လူၺ်ႈလၢႆး လွၵ်ႇငိူတ်ႈ၊ ႁဵတ်းမိူၼ်ၼင်ႇ ႁႂ်ႈပိူၼ်ႈၸၢၼ်ႈၸင်းတေႃႇၶဝ်၊ လွင်ႈဢၼ် TNLA ႁဵတ်းၵႂႃႇပွၵ်ႈၼႆႉ ၽႂ်သမ်ႉတေမႃးၵႅတ်ႇၶႄပၼ်ႁဝ်း၊ TNLA ၶဝ် သမ်ႉတေပွႆႇပၼ် ၸၢႆးဢၢႆႈယဵၼ်ႇ မိူဝ်ႈလႂ်ၼႆ လႆႈမီးသဵင်ပွင်ႉၶၢင်း တူင်ႇဝူင်းၵူၼ်းဝၢၼ်ႈ ဢွၵ်ႇမႃးတင်းၼမ် ၼႆယဝ်ႉ။
တီႈဢွင်ႈဢၼ်ပဵၼ်ယူႇၼႆႉ ပဵၼ်ႁိမ်းတပ်ႉတင်ႈသဝ်း သိုၵ်းလူင်ပွင်ၸိုင်ႈမၢၼ်ႈ တပ်ႉမ-88 လႄႈ တပ်ႉမ-33 သေ လွင်ႈၸိူင်ႉၼႆၼႆႉ ဢမ်ႇထုၵ်ႇလီပဵၼ် ၼႆ လႆႈႁၼ်ၼႂ်းၶၢဝ်ႇ ပိုၼ်ႉတီႈ ဝဵင်းၼမ်ႉၶမ်း ဢွၵ်ႇဝႆႉ။
တႆးလွတ်ႈလႅဝ်း


text:
ၵူၼ်းၼုမ်ႇတႆး ၸေႊလၢၼ်ႉ ဢွၼ်ႁူဝ်ၸတ်းႁဵတ်း ပၢင်ပွႆးပိုတ်ႇႁူင်းႁဵၼ်းၸၼ်ႉဢွၼ်သေ တေ ၸတ်းႁဵတ်းပႃး ပၢင်ဢုပ်ႇၶႆႈ လွင်ႈပိုၼ်ႉႁူႉ လိၵ်ႈလၢႆး ပၢႆးႁၼ် တီႈဝဵင်းၸေႊလၢၼ်ႉ ၸႄႈဝဵင်းမူႇၸေႊ ၸိုင်ႈတႆး ပွတ်းႁွင်ႇ ဝႃႈၼႆ ။
ဝၼ်းတီႈ 19/01/2017 ၼႆႉယူႇတီႈၸုမ်းၵူၼ်း ၼုမ်ႇတႆး ၸေႊလၢၼ်ႉ ဢွၼ်ႁူဝ်ၼမ်းၼႃႈသေ တေၸတ်းႁဵတ်းပၢင်ပွႆးပိုတ်ႇႁူင်းႁဵၼ်း ၸၼ်ႉဢွၼ် သိူဝ်ၶၢၼ်ႇၾႃႉလႄႈ ပၢင်ဢုပ်ႇၶႆႈ တီႈႁူင်းႁဵၼ်း ၸၼ်ႉဢွၼ် သိူဝ်ၶၢၼ်ႇၾႃႉ၊ ပွၵ်ႉၼိူဝ်ၵၢတ်ႇ၊ ၸေႊလၢၼ်ႉ၊ ၸႄႈတွၼ်ႈမူႇၸေႊ ၸိုင်ႈတႆး ပွတ်းႁွင်ႇ။ တေမီးၽူႈလူင်ႉလႅၼ်ႇၾၢႆႇပိုၼ်းၸိူဝ်းၼႆႉ မႃးၶဝ်ႈႁူမ်ႈမွၵ်ႇလၢတ်ႈ တၢၼ်ႈၶႆႈၵႂႃႇ- ဝႃႈၼႆ ။
ၸၢႆးမၢဝ်းဢွၼ်ႇ ၽူႈၼမ်းၼႂ်း 1 ၾၢႆႇၵေႃႇမတီႇ ႁူင်းႁဵၼ်းၸၼ်ႉဢွၼ် သိူဝ်ၶၢၼ်ႇၾႃႉ လၢတ်ႈဝႃႈ “ ဢၼ်ႁဝ်းၶႃႈပိုတ်ႇႁူင်းႁဵၼ်းၸၼ်ႉဢွၼ်ၼႆႉ မီးယိူင်းဢၢၼ်းဝႆႉ 2 ၶေႃႈ။ ၶေႃႈတီႈၼိုင်ႈသမ်ႉ ဢၼ်ႁဝ်းၶႃႈၸတ်းႁဵတ်းပၢင်တၢၼ်ႈၶႆႈၼႆႉ တေမီးၽူႈယႂ်ႇၵူၼ်းလူင် တေဢုပ်ႇလၢတ်ႈၶႆႈၼႄ လွင်ႈလိၵ်ႈလၢႆး၊ ပၢႆးႁူႉႁၼ်၊ ၶႂ်ႈႁႂ်ႈပီႈၼွင်ႉႁဝ်းၶဝ်လႆႈႁပ်ႉႁူႉ ႁၼ်ၵႂၢင်ႈတိူဝ်းၼမ်မႃးထႅင်ႈ” ဝႃႈၼႆ ။
သိုပ်ႇလၢတ်ႈထႅင်ႈဝႃႈ ထႅင်ႈၶေႃႈတီႈသွင်သမ်ႉ ယူႇတီႈၵူၼ်းၼုမ်ႇတႆးႁဝ်းၶႃႈ ၸေႊလၢၼ်ႉ ဢၼ်လႆႈ မႃးပူၵ်းပွင်ႁူင်းႁဵၼ်းၼႆႉ မီးယိူင်းဢၢၼ်း 3 ၶေႃႈ။ ပူၵ်းပွင်၊ ၵမ်ႉၸွႆႈလႄႈ ၽွမ်ႉႁူမ်ႈ ၸဵမ်ၸိူဝ်းၼႆႉ။ မိူၼ်ၼင်ႇ လွင်ႈပူၵ်းပွင် ဢၼ်ဝႃႈၼၼ်ႉ ႁဝ်းၶႃႈတေပူၵ်းပွင်လုၵ်ႈဢွၼ်ႇႁဝ်း၊ ၵူၼ်းၼုမ်ႇႁဝ်း ၼင်ႇႁိုဝ်တေမီး တင်းႁူႉတင်းႁၼ်ၼမ်။ လွင်ႈၵမ်ႉၸွႆႈဢၼ်ဝႃႈၼၼ်ႉ ယူႇတီႈၸုမ်းၵူၼ်း ၼုမ်ႇႁဝ်း ၶႃႈသေ တေၵမ်ႉၸွႆႈ ပၢႆးပၺ်ၺႃ။ လွင်ႈၽွမ်ႉႁူမ်ႈဢၼ်ဝႃႈၼၼ်ႉ ၵူၼ်းလူင်၊ ၵူၼ်းၼုမ်ႇ တင်းမူတ်း ပေႃးၽွမ်ႉ ႁူမ်ႈၵၼ်သေ ႁဵတ်းၵၢၼ်ၼႆႉ မၼ်းတေထိုင်တီႈ။ ၼႂ်းပၢင်ဢုပ်ႇၶႆႈ ႁဝ်းၶႃႈ ၼႂ်းဝၼ်း မိူဝ်ႈ ၽုၵ်ႈၼႆႉ လႆႈမွၵ်ႇဝႆႉ ၽူႈတေမႃးၶဝ်ႈႁူမ်ႈ တင်းမူတ်း 350 ၵေႃႉ ဝႃႈၼႆ ။
ပၢင်ဢုပ်ႇၶႆႈ ပိုၼ်ႉႁူႉ လိၵ်ႈလၢႆး ပၢႆးႁၼ် တီႈႁူင်းႁဵၼ်းၸၼ်ႉဢွၼ်ၼႆႉၽူႈလူင်ႉလႅၼ်ႇလိၵ်ႈလၢႆး တေမႃးဢုပ်ႇၶႆႈ ၶူးပူင်သွၼ် လုင်းၸၢႆးၾႃႈ၊ ႁိုၼ်း (ၵႃယၢင်း)၊ ၸၢႆး ဢူးၶမ်း၊ ႁၢၼ်လဵတ်း၊ ၶုၼ်ယုင်း ၶဵဝ်လႄႈ ၼၢင်းဢေမီ ၸဵမ်ၸိူဝ်းၼႆႉ ဝႃႈၼႆ ။
ႁူင်းႁဵၼ်းၸၼ်ႉဢွၼ်သိူဝ်ၶၢၼ်ႇၾႃႉၼႆႉ ဢၼ်လႆႈၵေႃႇသၢင်ႈႁဵတ်းမႃး တင်းမူတ်း တူၵ်းမႅၼ်ႈ ငိုၼ်းမၢၼ်ႈၵျၢတ်ႉ 200 သႅၼ်ပၢႆ၊ ၶူးတေပူင်သွၼ် ပၼ်မီး 2 ၵေႃႉ၊ တေပူင်သွၼ်လုၵ်ႈႁဵၼ်း ၽႃသႃ လၢႆလၢႆၽႃသႃ ဝႃႈၼႆ ။


text:
ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA သုင်ႇလိၵ်ႈယိုၼ်ႈထိုင် ၼႂ်းဝၼ်းပၢင်ၵႅဝ်ႈ ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ ( 70 )တဵမ် ဝဵင်းသီႇပေႃႉ ၸိုင်ႈတႆးပွတ်းႁွင်ႇ ။
ဝၼ်းတီႈ 07/02/2017 ယူႇတီႈ ၵေႃပွင်ၵၢၼ် လႄႈ ၽူႈယႂ်ႇၵူၼ်းလူင် ဝဵင်းသီႇပေႃႉ ဢွၼ်ႁူဝ် ၸတ်းႁဵတ်း ဝၼ်းၸိူဝ်ႉၸၢတ်ႈၸိုင်ႈတႆး ၸွမ်းၼင်ႇဢၼ်ယၢမ်ႈႁဵတ်းမႃးၵူႈပီသေ ၊ ၼႂ်းဝၼ်းၸိူဝ်ႉ ၸၢတ်ႈၼၼ်ႉၵေႃႈ မီးပႃးပၢင်ႈၵႅဝ်ႈလႄႈ မီးၽူႈယႂ်ႇၵူၼ်းလူင် လူဢၢၼ်ႇၼႄ ၽိုၼ်လိၵ်ႈယိုၼ်ႈထိုင် ၸိူဝ်းၼၼ်ႉ လၢႆၸဝ်ႈလၢႆၵေႃႉ ဝႃႈၼႆ။
ၽိုၼ်လိၵ်ႈဢၼ် ပႃႇတီႇမႂ်ႇသုင်ၸိုင်ႈတႆး သူင်ႇယိုၼ်ႈထိုင် ဝၼ်းၸိူဝ်ႉၸၢတ်ႈၸိုင်ႈတႆး တႄႉလၢတ်ႈ ဝႃႈ – ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇထိုင်မႃး (70) တဵမ် လႄႈ ပီႈၼွင်ႉတႆးႁဝ်းၶႃႈ ၵူႈတီႈၵူႈတၢင်း ၸဵမ်ၼႂ်းမိူင်း ၼွၵ်ႈမိူင်း ဢွၼ်ၵၼ် ႁၢင်ႈႁႅၼ်းႁူမ်ၸူမ်းႁပ်ႉတွၼ်ႈ ဢဝ်ၵုင်မုၼ်ၼူိဝ် ဝၼ်းၸိူဝ်ႉၸၢတ်ႈ – တူၵ်ႇတၵ်ႉၶိုၼ်း ပိုၼ်းဝၼ်းၸိူဝ်ႉၸၢတ်ႈ ၶၢဝ်းတၢင်း 70 ပီ။
တႄႇမႃးၸဵမ်မိူဝ်ႈ – 07-februeary -1947 ၽွင်းလႆႈယူႇႁူမ်ႈၵိုၵ်း ဢိင်းၵလဵတ်ႈ၊ ၸိူဝ်းၽူႈဢွၼ်ႁူဝ်ၵူႈၸိူဝ်ႉၸၢတ်ႈၸၢဝ်းၶိူဝ်း ၼႂ်းၸိုင်ႈတႆး ၽွမ်ႉႁူမ်ႈၵၼ် ဢွၵ်ႇပဵၼ်သဵင်လဵဝ် တႅပ်းတတ်း၊ ၶွတ်ႇၽွတ်ႈၶွင်ႇသီႇၸိုင်ႈတႆး ၊ မၵ်းမၼ်ႈတုင်းၸိူဝ်ႉၸၢတ်ႈၸိုင်ႈတႆး၊ ၼႄလွင်ႈ ၶွတ်ႇလိူတ်ႈၽွမ်ႉႁူမ်ႈၵၼ်မႃး။
ၼႂ်းလိၵ်ႈယိုၼ်ႈထိုင်ၼၼ်ႉ ပိူင်ယႂ်ႇမီး 4 ၶေႃႈ-
1) 07/02/1947 ပဵၼ်ဝၼ်း တူဝ်တႅၼ်းၸဝ်ႈၾႃႉ/တူဝ်တႅၼ်းၵူၼ်းမိူင်းလႆႈၸႂ် ၶွတ်ႇၽွတ်ႈၶွင်ႇ သီႇၸိုင်ႈတႆးသေ ၽိုၼ်ႉဝၢႆႇၶုၼ်ဢိင်းၵလဵတ်ႈ၊ ပေႃးဢမ်ႇမီး 07/02/1947 ၼႆႉၵေႃႈ တေ ဢမ်ႇမီး 12/02/1947 ဝၼ်း မိူင်းႁူမ်ႈတုမ်။
2) ၶႂ်ႈႁႂ်ႈၵူၼ်းၸုပ်ႈလင် တွင်းၵုိမ်း သုိပ်ႇတႅမ်ႈပိုၼ်းဝႃႈ 07/02/1947 ၼႆႉ ပဵၼ်ဝၼ်း တူၵ်းသုမ်းၵၢၼ်မိူင်း မႃးလႄႈ ၸင်ႈလႆႈပဵၼ်သိုၵ်းပဵၼ်သိူဝ်၊ ၵူၼ်းမိူင်းတႆးတုၵ်ႉယၢၵ်ႈမႃး ဝႃႈၼႆ။
3) ၶႂ်ႈႁႂ်ႈၵူၼ်းမိူင်းတႆး တူင်ႉတိုၼ်ႇ ႁူမ်ႈၵၼ်တုၵ်းယွၼ်းသုၼ်ႇလႆႈ ယႃႇႁႂ်ႈပဵၼ် ၵႆႇၼိုင်ႈတူဝ် ၶၼ်ၼိုင်ႈငွၼ်ႈ။
4) ႁႂ်ႈၸွႆႈၵၼ် ဝူၼ်ႉသၢင်ႈၶိုင်ပွင် ယႃႈႁႂ်ႈၸိူဝ်ႉၸၢတ်ႈတူၵ်းလႃႈ တူၵ်းလိုၼ်း။
လိူဝ်သေၼၼ်ႉ ၼႂ်းၽိုၼ်လိၵ်ႈယိုၼ်ႈထိုင်ၼၼ်ႉ ၵေႃႈ တူၵ်ႇလၢတ်ႈပႃး ၵဵဝ်ႇၵပ်းလူၺ်ႈလွင်ႈ လိၵ်ႈႁူမ်ႈမၢႆပၢင်လူင် ဢၼ်ၽူႈၼမ်းမိူင်းသၼ်လွႆတႆး၊ ၶၢင်၊ ၶျၢင်းသေ တူၵ်းလူင်း တင်းၸွမ် ႁၢၼ်ဢွင်ႇသၢၼ်း မီးယူႇ 9 ၶေႃႈ ၸိူဝ်းၼၼ်ႉဝႃႈၼႆ ။
ၸွမ်ၸိုင်ႈ ဢူးထိၼ်ႇေၵျႃႇၵေႃႈ ယိုၼ်ႈလိၵ်ႈယေႃးမုၼ် ၼႂ်းတိုဝ်ႉတၢင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈတဵမ် 70 ပီ၊ တူၵ်ႇတၵ်ႉ ႁႂ်ႈသၢၼ်မိုဝ်းၵၼ် သၢင်ႈလွင်ႈငမ်းယဵၼ်၊ တႃႇႁႂ်ႈမီးသုၼ်ႇလႆႈသုၼ်ႇပဵၼ် ၽဵင်ႇပဵင်း ဝႃႈၼႆ။


text:
သင်ၶၸဝ်ႈၼႂ်းဢိူင်ႇမိူင်းၼုင်း ဢွၼ်ႁူဝ်ၼမ်းၼႃႈ ၸတ်းႁဵတ်းပွႆးလူင်းပၢင်သွၼ် လိၵ်ႈၽႃသႃၶိုၼ် ပိုၼ်ႉမိူင်း/ လိၵ်ႈတႆးၶိုၼ် ပဵၼ်ပွၵ်ႈၵမ်းႁႅၵ်ႈ တီႈဝတ်ႉၽရႃးၸဝ်ႈတိပ်ႉဢိၼ်းသၢၼ် ဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ ၸႄႈတွၼ်ႈၵဵင်းတုင် မီးပေႃႈမႄႈပီႈၼွင်း ၵူၼ်းမိူင်းလႄႈ လုၵ်ႈႁဵၼ်းၶဝ်ႈႁူမ်ႈ တင်းၼမ်လၢႆ။
ဝၼ်းတီႈ 18/05/2017 ယၢမ်းၵၢင်ၼႂ် 09:00-15:00 မူင်းဝၢႆးဝၼ်း သင်ၶၸဝ်ႈ ဢွၼ်ႁူဝ်ၸတ်း ႁဵတ်း ပွႆးလူင်း ပၢင်သွၼ်လိၵ်ႈတႆးၶိုၼ် တီႈဝတ်ႉၽရႃးၸဝ်ႈတိပ်ႉဢိၼ်းသၢၼ် ဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ လုၵ်ႈႁဵၼ်းၸိူဝ်းမႃးၶဝ်ႈႁူမ်ႈ ႁပ်ႉသူးရၢင်းဝလ်း မီး 152 ၵေႃႉ။ ပီၼႆႉ ၸတ်းႁဵတ်း ပၢင်သွၼ်လႄႈ ပွႆးလူင်းပၢင် ပဵၼ်ပွၵ်ႈၵမ်းႁႅၵ်ႈ။ ၼင်ႇႁိုဝ် လုၵ်ႈဢွၼ်ႇပေႃးတေမီးတၢင်းၶတ်းၸႂ်၊ ပေႃးတေၶဝ်ႈဢွၵ်ႇ ဝတ်ႉဝႃးလႄႈ ႁပ်ႉႁူႉလွင်ႈ ၾိင်ႈငႄႈႁိတ်ႈႁွႆးတူဝ်ၸဝ်ႈၵဝ်ႇ ၸဵမ်ၸိူဝ်းၼႆႉ ဝႃႈၼႆ။
ၶူးသွၼ်တူႉယီႈ ၽူႈၸတ်းၵၢၼ် ပၢင်သွၼ်လိၵ်ႈတႆးၶိုၼ် ၶၢဝ်းမႆႈ လၢတ်ႈဝႃႈ “ ယိူင်းဢၢၼ်း ဢၼ်လႆႈ ၸတ်းႁဵတ်း ပၢင်သွၼ်ၼႆႉ ၶႂ်ႈၾိုၵ်းသွၼ်ပၼ်လုၵ်ႈဢွၼ်ႇတႆးႁဝ်း ၸဵမ်လဵၵ်ႉ၊ ၾိုၵ်းၶဝ်ၸဵမ်လဵၵ်ႉယဝ်ႉ ၶဝ်ၵေႃႈတေႁူႉ လိၵ်ႈႁဝ်းသေ တေႁူႉၵၢၼ်ၶဝ်ႈဝတ်ႉၶဝ်ႈဝႃး၊ ႁႂ်ႈႁူႉလွင်ႈ ၾိင်ႈႁိတ်ႈႁွႆးၶွင်ႁဝ်း၊ လိၵ်ႈလၢႆးႁဝ်း ႁႂ်ႈမေႃဢၢၼ်ႇလႆႈ တႅမ်ႈလႆႈလႄႈ ႁႂ်ႈမေႃႁၵ်ႉသႃပႂ်ႉပႃးလိၵ်ႈႁဝ်း ၸဵမ်ၸိူဝ်းၼႆႉ” ဝႃႈၼႆ။
ၼႂ်းပွႆးလူင်းပၢင်သွၼ်လိၵ်ႈတႆးၶိုၼ် တီႈၼႂ်းဢိူင်ႇမိူင်းၼုင်း ပွၵ်ႈၵမ်းၼႆႉ မီးသင်ၶၸဝ်ႈ၊ ၽူႈယႂ်ႇၵူၼ်းလူင်ၼႂ်းဝၢၼ်ႈ ၼႂ်းဢိူင်ႇလႄႈ ၶူးသွၼ် မွၵ်ႇလၢတ်ႈၶေႃႈၵႂၢမ်းပၼ်ႁႅင်း လုၵ်ႈႁဵၼ်းလႄႈ တွၼ်ႈသူး ယွင်ႈၼမ်ႉၸႂ် လုၵ်ႈႁဵၼ်းၵႂႃႇ ဝႃႈၼႆ။
ပၢင်သွၼ်လိၵ်ႈတႆးၶိုၼ်ၼႆႉ တႄႇပိုတ်ႇပူင်သွၼ်ပၼ် လုၵ်ႈဢွၼ်ႇ မိူဝ်ႈဝၼ်းတီႈ 20/03/2017 ပိုတ်ႇသွၼ်ပၼ်တႃႇ 7 ဝၢၼ်ႈ မိူၼ်ၼင်ႇ ဝၢၼ်ႈပၢၵ်ႇၵၢင်၊ ဝၢၼ်ႈၵမ်ႉမႂ်ႇ၊ ဝၢၼ်ႈၶမ်းၼွႆႉ၊ ဝၢၼ်ႈဢၢင်ႈ၊ ဝၢၼ်ႈယၢင်းလူင်၊ ဝၢၼ်ႈၸူင်လႄႈ ဝၢၼ်ႈ ၸႅင်ႈ။ ၶူးပူင်သွၼ်ပၼ် တင်းမူတ်းမီး 13 တူၼ် ဝႃႈၼႆ။
ပၢင်တွပ်ႇလိၵ်ႈသမ်ႉ ဝၼ်းတီႈ 16/05/2017 တီႈဝတ်ႉၽရႃးၸဝ်ႈတိပ်ႉဢိၼ်းသၢၼ်၊ ထိုင်မႃး ဝၼ်းတီႈ 18/05/2017 တွၼ်ႈသူးရၢင်းဝလ်းယွင်ႈၼမ်ႉၸႂ် လုၵ်ႈႁဵၼ်း။


text:
လုင်းႁဵင်သူၺ်ႇမူဝ်း ၽူႈႁၢပ်ႇၵၢၼ်ပဵၼ် ၽူႈၼမ်းၼႃႈ ၼႂ်းငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး တင်ႈတႄႇၶွတ်ႇၽွတ်ႈပႃႇတီႇမႃး။ လုင်းႁဵင်သူၺ်ႇမူဝ်းၼႆႉ လႆႈလူႉသဵင်ႈၵမ်ႇသုတ်းမုၼ်ၵႂႃႇ လူၺ်ႈ တၢင်းပဵၼ်ၵူၼ်းထဝ်ႈ တီႈႁိူၼ်းမၼ်းၸဝ်ႈ ၼႂ်းၸႄႈဝဵင်းမၢတ်ႉတယႃႇ ၼႂ်းတိူင်းဝဵင်းလိူဝ်ႇ (မၢၼ်း တလေး) ၼႆယဝ်ႉ။
လုင်းႁဵင်သူၺ်ႇမူဝ်း
ဝၼ်းတီႈ 06/04/2017 လုင်းႁဵင်သူၺ်ႇမူဝ်း လူႉသဵင်ႈသုတ်းမုၼ် ဢႃယု 91 ပီ တီႈၸႄႈဝဵင်းမၢတ်ႉ တယႃႇ ၼႂ်းတိူင်းဝဵင်းလိူဝ်ႇ၊ တေပူၼ်ႉၶၢပ်ႈတူဝ် ႁွပ်ႇႁူဝ်ၶဝ်ႈႁဵဝ်ႈ ၼႂ်းဝၼ်းတီႈ 08/04/2017 ၼႆယဝ်ႉ။
ၸၢႆးလဵၵ်ႉၽူႈၶၢၼ်ပၢၵ်ႇ ပႃႇတီႇႁူဝ်သိူဝ်လၢတ်ႈဝႃႈ “ လုင်းႁဵင်သူၺ်ႇမူဝ်းၼႆႉ ပဵၼ်ၵူၼ်းၸႃတိ ၼမ်ႉသၼ်ႇ၊ ပဵၼ်ၸၢဝ်းၶိူဝ်းတဢၢင်း(ပလွင်ႈ)၊ ၵူပ်ႉၵူႈပၢင်ၶႅၵ်ႇ တႄႇၼႃႈႁိူၼ်းၵိုၵ်းၸွမ်း ၼၢင်းဢီႇ ၶမ်းလႅင် ပဵၼ်ၵူၼ်းမူႇၸေႊ၊ မီးလုၵ်ႈလၢၼ်ၸွမ်းၵၼ် 6 ၵေႃႉ။ ၼၢင်းဢီႇၶမ်းလႅင်ၼႆႉ လူႉသဵင်ႈၵႂႃႇ မိူဝ်ႈပူၼ်ႉမႃး ၶၢဝ်းတၢင်း 10 ပီပၢႆယဝ်ႉ။ လုင်းႁဵင်သူၺ်ႇမူဝ်းၼႆႉ ယူႇၸွမ်းလုၵ်ႈယိင်း မၼ်းၸဝ်ႈ ၼၢင်းၶမ်းဢိင်ႇတင်းလုၵ်ႈၶူၺ်မၼ်းၸဝ်ႈ တွၵ်ႊတိူဝ်ႊၸၢႆးၶမ်းဢွၼ်ႇ တေႃႇထိုင်ပေႃးလူႉ သဵင်ႈ သုတ်းမုၼ်။ ႁၢပ်ႇၵၢၼ်ၽူႈၼမ်းၼႃႈပႃႇတီႇႁူဝ်သိူဝ်၊ ႁဵတ်းၵၢၼ်ၵႃႉၶၢႆၼဵင်ႈႁႅင်ႈလႄႈ ပိုတ်ႇႁွင်ႈ ၵၢၼ်ၶၢႆၵႃႇၾီႇ” ဝႃႈၼႆ။
သိုပ်ႇလၢတ်ႈထႅင်ႈဝႃႈ ပေႃႈထဝ်ႈလုင်းႁဵင်သူၺ်ႇမူဝ်းၼႆႉ ပဵၼ်ၵူၼ်းႁဵတ်းၵၢၼ်ႁၢပ်ႇႁၢမ်ပုၼ်ႈပၢင်ႈၸိူဝ်ႉ ၶိူဝ်းတႆး ၵေႃႉၼိုင်ႈ၊ မိူဝ်ႈပီ 1988 ၼၼ်ႉ ပႃႇတီႇႁူဝ်သိူဝ် SNLD လႆႈၶွတ်ႇၽွတ်ႈ ပႃႇတီႇတီႈ ယၢၼ်ႇ ၵုင်ႇ မိူဝ်ႈၼၼ်ႉ ႁူဝ်ပဝ်ႈမၼ်းပဵၼ် ဢူးတႅတ်ႉဝိၼ်း/ လုင်းၸၢႆးတႅတ်ႉဝိၼ်း (ၵမ်ႇပေႃးၸ)။ ဝၢႆးလင် ၼၼ်ႉမႃး ၶႂ်ႈႁႂ်ႈပီႈၼွင်ႉတႆး တၢင်းတႃႈၵုင်ႈ၊ ဝဵင်းလိူဝ်ႇ ၵူႈတီႈတီႈတေလႆႈၶဝ်ႈပႃးၸွမ်းၼႆ ထိုင်မႃး ပီ 1989 ၸင်ႇလႆႈၵႂႃႇႁဵတ်းပၢင်ၵုမ်ၵၼ်တီႈဝဵင်းလိူဝ်ႇထႅင်ႈၵမ်းၼိုင်ႈ မိူဝ်ႈၽွင်းၼၼ်ႉ လုင်းႁဵင်သူၺ်ႇ မူဝ်းၵေႃႈ ၶဝ်ႈမႃးၼႂ်းပႃႇတီႇသေ တႄႇမိူဝ်ႈၼၼ်ႉမႃး တႄႇႁၢပ်ႇၵၢၼ်ပဵၼ် ၽူႈၼမ်း ၼႃႈပႃႇတီႇ။ ပီၼၼ်ႉၵူၺ်းၼင်ႇၵဝ်ႇ ၸဝ်ႈၶုၼ်ထုၼ်းဢူးၵေႃႈ ၶိုၼ်ႈမႃးႁၢပ်ႇ ၵၢၼ်ပဵၼ် ႁူဝ်ပဝ်ႈပႃႇတီႇ ဝႃႈ ၼႆ။
လုင်းႁဵင်သူၺ်ႇမူဝ်းၼႆႉ ၾၢႆႇၼိုင်ႈၵေႃႈႁၢပ်ႇၵၢၼ်ၽူႈၼမ်းၼႃႈပႃႇတီ ႇႁူဝ်သိူဝ်သေ ၾၢႆႇၼိုင်ႈၵေႃႈ လႆႈၶဝ်ႈပႃးၶွတ်ႇၽွတ်ႈၸုမ်းၶႅၵ်ႇလီပၢင်ၸႃႉသေ ပဵၼ်ႁူပဝ်ႈၸုမ်းၶႅၵ်ႇလီပၢင်ၸႃႉ ဝဵင်းလိူဝ်ႇထႅင်ႈ လူးၵွၼ်ႇ၊ မၼ်းၸဝ်ႈၼႆႉ ၸွႆႈထႅမ်ပၼ်ၶႅၵ်ႇလီပၢင်ၸႃႉ၊ ယူႇတီႈပီႈၼွင်ႉတႆးၵမ်ႈပႃႈၼမ် လႆႈပိုင်ႈဢိင် ၸႂ်ယႂ်ႇ ပေႃႈထဝ်ႈလုင်းႁဵင် သူၺ်ႇမူဝ်းၼႆႉ တႄႉတႄႉဝႃႈဝႃႈ။
ၸၢႆးလဵၵ်ႉသိုပ်ႇလၢတ်ႈထႅင်ႈဝႃႈ ပေႃႈထဝ်ႈလုင်းႁဵင်သူၺ်ႇမူဝ်းၼႆႉ ပဵၼ်ၵူၼ်းလၢတ်ႈသိုဝ်ႈ ပဵၼ်ၵူၼ်းၸွႆႈထႅမ်ပႃရႁိတ ပဵၼ်ၵူၼ်းၸွႆႈထႅမ်ပုၼ်ႈပၢင်ႈၵူၼ်းတင်းၼမ်မႃးတႃႇသေႇ ပေႃးဝႃႈ ၸွႆႈထႅမ်ပိူၼ်ႈၵေႃႈ ဝႆႉၸႂ်ၸေႇတၼႃႇတဵမ်တဵမ်ထူၼ်ႈထူၼ်ႈသေ သႂ်ႇဢဵၼ်သႂ်ႇႁႅင်း ၸွႆႈထႅမ် တႄႉတႄႉဝႃႈဝႃႈ ပဵၼ်ၵူၼ်းၸႂ်လီ ဢမ်ႇလိူၵ်ႈၼႃႈလဵၵ်ႉၼႃႈယႂ်ႇ။ ၵွပ်ႈၼၼ်လႄႈ ပဵၼ်တီႈၵူၼ်းမိူင်းတႆးလႆႈၸႂ်ယႂ်ႇတႄႉတႄႉ ဝႃႈၼႆ။
လုင်းႁဵင်သူၺ်ႇမူဝ်းၼႆႉ ပဵၼ်ၵူၼ်းၸၢဝ်းၶိူဝ်းတဢၢင်းၵေႃႉၼိုင်ႈ မိူဝ်ႈတေသႂ်ႇၸိုဝ်ႈပႃႇတီႇ SNLD ၵေႃႈ မၼ်းၸဝ်ႈပၼ်တၢင်းၶႆႈၸႂ်ဝႃႈ ႁႂ်ႈမၼ်းပေႃးတၢင်တူဝ်လႆႈ ၸၢဝ်းၶိူဝ်းၼႂ်းမိူင်းတႆး တင်းမူတ်းတင်း သဵင်ႈ ၼႆသေ ၸင်ႇၸႂ်ႉသႂ်ႇဝႃႈ ငဝ်ႈငုၼ်းတီႇမူဝ်ႇၶရေၸီႇ ၸိူဝ်ႉၶိူဝ်းတႆး ႁႂ်ႈပေႃးႁူမ်ႈပႃး ပီႈၼွင်ႉၸၢဝ်း ၶိူဝ်းၼႂ်းမိူင်းတႆးၼႆ မၼ်းၸဝ်ႈပၼ်တၢင်းၶႆႈၸႂ်ၵႂႃႇၸိူင်ႉၼႆ။
ၸၢႆးၺုၼ်ႉလုၼ်ႇ ၽူႈၼမ်းၼႂ်းၵူႈလွင်ႈလွင်ႈပႃႇတီႇႁူဝ်သိူဝ် လၢတ်ႈဝႃႈ လုင်းႁဵင်သူၺ်ႇမူဝ်းၼႆႉ ပဵၼ်တီႈ ပႃႇတီႇ ႁူဝ်သိူဝ် လႆႈၸႂ်ယႂ်ႇတႄႉတႄႉဝႃႈဝႃႈ၊ ပေႃႈထဝ်ႈလုင်းႁဵင်သူၺ်ႇမူဝ်း လႆႈလူႉသဵင်ႈၵႂႃႇၼႆႉၵေႃႈ ယူႇတီႈပႃႇတီႇႁူဝ်သိူဝ် လႆႈသေလၢႆမွင်ၸႂ်ၸွမ်းတႄႉတႄႉဝႃႈဝႃႈ။


text:
ဢၢႆႊထီႊ တႃႇပုၼ်ႈ Computer
Software ပုၼ်ႈတႃႇၵႄႈလိတ်ႈပၼ်ႁႃ Windows Features ၼႂ်းၶိူင်ႈ Windows-8/8.1
- Details
- Created on 08 August 2014
- Written by တႆးလွတ်ႈလႅဝ်း
သင်ဝႃႈ ႁဝ်းလူင်း Window-8 ဢမ်ႇၼၼ် Windows-8.1 ၸိူဝ်းၼႆႉယဝ်ႉၸိုင် ၸဝ်ႈၵဝ်ႇတေၵႆႉလႆႈႁၼ်ပၼ်ႁႃ မိူၼ်ၼင်ႇသႂၢင်း Progrem မႂ်ႇမႂ်ႇ တၢင်ႇလွင်ႈၸိူဝ်းၼႆႉ ဢမ်ႇလႆႈ၊ ၸႂ်ႉၸိူင်ႉႁိုဝ်ၵေႃႈ ဢမ်ႇမိူၼ်ၸႂ်ၸဝ်ႈၵဝ်ႇ၊ ၸဝ်ႈၵဝ်ႇၵႆႉၸႂ်ၸႃႉသေ ၵႆႉလူင်း Windows မႂ်ႇထႅင်ႈ
ပၼ်ႁႃၼႆႉ ၵမ်ႉၼမ် ၽူႈၸိူဝ်းၵႆႉလူင်း Windows ၶွမ်းႁဝ်း ဢမ်ႇၼၼ် လူဝ်ႇသႂၢင်း လွၵ်းမိုဝ်း KeyMagic ဢမ်ႇလႆႈၼၼ်ႉ တေၵႆႉၵႆႉလႆႈႁၼ်၊ ယွၼ်ႉဝႃႈ Code မၼ်းႁၢႆ ဢမ်ႇၼၼ် Windows Features မၼ်းပႆႇလႆႈပိုတ်ႇဝႆႉ ၸိူဝ်းၼႆႉယူႇယဝ်ႉ။
သင်ဢူၺ်းၵေႃႉ ပီႈၼွင်ႉ ၽူႈပၼ်ႁႅင်း တႆးလွတ်ႈလႅဝ်း ႁဝ်းၶဝ်ၵူႈၵေႃႉ ၶႂ်ႈၵႄႈလိတ်ႈပၼ်ႁႃ Windows Features ၼႆႉၸိုင် ၶဝ်ႈၸၼ်ဢဝ် တႂ်ႈၼႆႉၶႃႈတႃႉ။
{Click to Download .NET Framework }
Software ၼႆႉ ၸႂ်ႉလႆႈ ၼႂ်းWindows-8/8.1 x86-Bit လႄႈ x64-Bit
ၸဝ်ႈၵဝ်ႇ ၸၢင်ႈၸႂ်ႉတိုဝ်းလႆႈငၢႆႈငႅမ်ႈသ တေလႆႈၸႂ်ႉ .NET Framework ၼႆႉဢၼ်လဵဝ် ႁဵတ်းၵႂႃႇၸွမ်းၶၵ်ႉတွၼ်ႈ ဢၼ်မၼ်းယွၼ်းဝႆႉ ၼင်ႇတႂ်ႉၼႆႉၵူၺ်း။
ပေႃးထိုင်ၶၵ်ႉတွၼ်ႈ Successfully ၼႆႉယဝ်ႉၸိုင် သိုပ်ႇၼဵၵ်းပၼ်ထႅင်ႈ တူဝ် Exit
တီႈၶီးပွတ်ႇႁဝ်း ၼႆႉၶႃႈတႃႉ၊ ပေႃးယဝ်ႉသိုပ်ႇပႂ်ႉဝႆႉ ထႅင်ႈၵႅပ်ႉၼိုင်ႈသေ မၼ်တေၸႂ်ႉႁဝ်း ၼဵၵ်းပၼ်ထႅင်ႈ finish ပေႃးႁဝ်း ၼဵၵ်းပၼ်ယဝ်ႉၵေႃႈ ဢူၺ်းၵေႃႉ ပီႈၼွင်ႉ ၽူႈပၼ်ႁႅင်း တႆးလွတ်ႈလႅဝ်း ႁဝ်းၶဝ်ၵူႈၵေႃႉ ၸႂ်ႉလႆႈမိူၼ်ၼင်ႇၸႂ် ယဝ်ႉၶႃႈ။


text:
ၶႅပ်းႁၢင်ႈ
ၸဝ်ႈၼႃႈတီႈ ဢွၼ်ၵေႃႉသိုၵ်းၵေႃႉႁၢၼ် RCSS/SSA ၵႂႃႇၸွႆႈၵူၼ်းမိူင်း ထူၺ်ႈၽၵ်းမီႇ
- Details
- Created on 31 March 2017
- Written by တႆးလွတ်ႈလႅဝ်း
ၶႅပ်းႁၢင်ႈၶၢဝ်ႇ
ၽူႈၵွၼ်းၼႃႈတီႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ဢွၼ်ႁူဝ် ၵေႃႉသိုၵ်းၵေႃႉႁၢၼ် ၼႂ်းတပ်ႉၸုမ်း ၵႂႃႇၸွႆႈထူၺ်ႈၽၵ်းမီႇပၼ် ပေႃႈမႄးၵူၼ်းမိူင်း တီႈၵိင်ႇၸႄႈဝဵင်းၽႄ ပုင်ႇပႃႇၶႅမ် ၸႄႈဝဵင်းမိူင်းတူၼ်၊ ၵူၼ်းမိူင်းႁပ်ႉႁူမ်ၸူမ်းတွၼ်ႈ ယဝ်ႉယွၵ်ႇယုမ်ႉၶူဝ် သဵင်ႁုၼ်ႉၼူဝ်မူၼ်ႈပၼ်း ႁူမ်ႈၵိၼ်ၶဝ်ႈဝၼ်းၸွမ်းၵၼ် ၼႂ်းသူၼ်ၽၵ်းမီႇ ဝၼ်းထီႉ 22 March 2017 ပူၼ်ႉမႃး။
တႆးလွတ်ႈလႅဝ်း


text:
ပီႈၼွင်ႉတႆး ၼႂ်းတိူင်းပႃႇၵိူဝ် ဢွၼ်ၵၼ်ၸတ်းႁဵတ်းပၢင်ၾိုၵ်းၽွၼ်ႉယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ၊ ပိုၼ်ႉႁူႉ၊ လိၵ်ႈလၢႆး ပၢႆးႁၼ်၊ တၢင်းၵႃႈၼူၵ်ႉ/တူဝ်းလႄႈ လၢႆးႁႆႇၵွင် ၸဵမ်ၸိူဝ်းၼႆႉ တင်းမူတ်း ၽူႈၶဝ်ႈ ႁူမ်ႈလဵပ်ႈႁဵၼ်း ႁိမ်း 130 ၵေႃႉ။
Photo : Ying Lao Tai
ဝၼ်းတီႈ 15-21/03/2017 ယၢမ်းၸဝ်ႉထိုင် တၢမ်းၶမ်ႈ ၵေႃလိၵ်ႈလၢႆးလႄႈၾိင်ႈငႄႈတႆး တိူင်းပႃႇၵိူဝ် တွၼ်ႈၾၢႆႇပွတ်းဢွၵ်ႇၼမ်ႉၵဵဝ် ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ၾိုၵ်း ၾွၼ်ႉယုၵ်ႉမုၼ်း ၼမ်ႉၵတ်ႉၵူၼ်းၼုမ်ႇတႆး တီႈဝၢၼ်ႈသပေႇတၼ်း ၸႄႈဝဵင်းၵျွၵ်ႉတတႃး တိူင်းပႃႇၵိူဝ် ၼင်ႇႁိုဝ် လိၵ်ႈလၢႆးတႆး၊ ၵႂၢမ်းလၢတ်ႈလႄႈ ၾိင်ႈငႄႈႁိတ်ႈႁွႆးတႆး ပေႃးတေဢမ်ႇႁူင်ႈႁၢႆၼၼ်ႉ တိုၵ်းသူၼ်း ထိုင်ပၼ် ၵူၼ်းၼုမ်ႇတႆး ႁႂ်ႈသိုပ်ႇပိုၼ်ၽႄႈႁၵ်ႉသႃၵႂႃႇ ဝႃႈၼႆ။
Photo : Ying Lao Tai
ၸၢႆးမိၼ်ႉတဵင်း ၾၢႆႇၵပ်းသၢၼ်(တိတ်းတေႃႇ) ၵေႃလိၵ်ႈလၢႆးလႄႈၾိင်ႈငႄႈတႆး တိူင်းပႃႇၵိူဝ် လၢတ်ႈ ဝႃႈ “ ယိူင်းဢၢၼ်းဢၼ်ႁဝ်းၶႃႈ ၸတ်းႁဵတ်းပၢင်ၾိုၵ်းၽွၼ်ႉၼႆႉ ယွၼ်ႉဝႃႈတႆးႁဝ်းၶႃႈ လႆႈယူႇ ၼႂ်းၵႄႈ တၢင်ႇၸၢဝ်းၶိူဝ်း မိူၼ်ၼင်ႇ မၢၼ်ႈ၊ ယၢင်း၊ ပဢူဝ်းလႄႈ ၶျၢင်း။ ၵွပ်ႈၼႆလႄႈ ၼင်ႇႁိုဝ် တႆးႁဝ်း တေဢမ်ႇႁၢႆ တႆးႁဝ်းတေဢမ်ႇယဵၼ်းပဵၼ်ပိူၼ်ႈၼၼ်ႉ ပေႃးႁဝ်းၶႃႈဢမ်ႇႁဵတ်းသၢင်ႈႁၢင်ႈ ပွင်ဝႆႉဢမ်ႇ လႆႈ။ ယွၼ်ႉၼၼ် ႁဝ်းၶႃႈ ၸင်ႇလႆႈၾိုၵ်းလႆႈသွၼ်လႆႈလၢတ်ႈလွင်ႈႁဝ်းၶိုၼ်း ၼင်ႇႁိုဝ်ၾိင်ႈ၊ ၵႂၢမ်းလၢတ်ႈ၊ ၸိူဝ်ႉၶိူဝ်းႁဝ်းတေ ဢမ်ႇႁၢႆ၊ တေဢမ်ႇယဵၼ်းပဵၼ်ပိူၼ်ႈၵႂႃႇ” ဝႃႈၼႆ။
Photo : Ying Lao Tai
ပၢင်ၾိုၵ်းၽွၼ်ႉယုၵ်ႉမုၼ်းၼမ်ႉၵတ်ႉၵူၼ်းၼုမ်ႇၼႆႉ ၾိုၵ်းၽွၼ်ႉသွၼ်ပၼ် လိၵ်ႈလၢႆးတႆး၊ လွင်ႈတၢင်းႁူႉၼမ်/တၢင်းႁၼ်ၵႂၢင်ႈ၊ လွင်ႈၵႃႈၼူၵ်ႉ/တူဝ်း၊ လႆးႁႆႇၵွင်မွင်း၊ ပၢႆးမိူင်း/ ပၢႆးပိုၼ်း ဢိၵ်ႇထႅင်ႈ တၢင်းႁူႉၵူႈလွင်ႈလွင်ႈ ၸဵမ်ၸိူဝ်းၼႆႉ ဝႃႈၼႆ။
Photo : Ying Lao Tai
ၼၢင်းသႅင်လၢဝ် ၽူႈပွင်ၵၢၼ်ဢွၼ်ႁူဝ် ၼႂ်းၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး TYN လၢတ်ႈဝႃႈ “ ယူႇတီႈၸုမ်း TYN လႆႈမႃးၶဝ်ႈႁူမ်ႈပၼ်ပိုၼ်ႉႁူႉ မီးသွင်ပွၵ်ႈယဝ်ႉ မိူဝ်ႈပီ 2016 ၵမ်းၼိုင်ႈ၊ ယဝ်ႉၵေႃႈ ပီ 2017 ၼႆႉထႅင်ႈၵမ်းၼိုင်ႈ။
Photo : Ying Lao Tai
ၼႂ်းပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇတႆးလႄႈ ပၢင်ၾိုၵ်းၾွၼ်ႉမေႃသွၼ်ၼႆႉ ပီႈၼွင်ႉတႆး ၼႂ်းတိူင်းပႃႇၵိူဝ် ထုင်ႉလိၼ်ပဵင်းမႃးႁဵၼ်းဢဝ်ႁိမ်း 130 ၵေႃႉ။ ၼွၵ်ႈလိူဝ်ၼၼ်ႉ မေႃသွၼ် ဢၼ်တေလူင်းပိုၼ်ႉတီႈသွၼ် ပၼ်လိၵ်ႈတႆးၶၢဝ်း မႆႈ သမ်ႉ တေမီး 60 ပၢႆ၊ ပၢင်ပိုတ်ႇသွၼ်လိၵ်ႈ တႆးၶၢဝ်းမႆႈသမ်ႉ တေလူင်းပိုၼ်ႉတီႈပူင်သွၼ် တႄႇဝၼ်းတီႈ 23/03/2017 ၵႂႃႇ ဝႃႈၼႆ။
Photo : Ying Lao Tai
ၸၢႆးမိၼ်ႉတဵင်း သိုပ်ႇလၢတ်ႈထႅင်ႈဝႃႈ သင်ဝႃႈ ႁဝ်းၶႃႈ ဢမ်ႇလူင်းသွၼ်ပၼ်လိၵ်ႈတႆး ၸွမ်းဝၢၼ်ႈ ဢိူင်ႇတႆးႁဝ်းၶႃႈၸိုင် ဝၢႆးမႃး ၵူဝ်ၵူၼ်းတႆးႁဝ်းၶႃႈ ၸိူဝ်းယူႇၼႂ်းတိူင်းပႃႇၵိူဝ်ၼႆႉ ႁၢႆ/ယဵၼ်းပဵၼ် ပိူၼ်ႈၵႂႃႇ။ မိူဝ်ႈပီ 1983 ၼၼ်ႉ ႁူဝ်ၵူၼ်းတႆးႁဝ်း ဢၼ်ယူႇၼႂ်းတိူင်းပႃႇၵိူဝ်မီးယူႇ 77000 ပၢႆ၊ ထိုင်မႃး ၼႂ်းပီ 2014 သမ်ႉ ယွမ်းလူင်း ၵႂႃႇဝႃႈ မီး 32500 ပၢႆၵူၺ်း။ မၼ်းဢမ်ႇၵိုင်ႇလီပဵၼ်၊ ပေႃးတူၺ်းၼႂ်းမၢႆၾၢင်(မၢတ်ႉပူင်ႇတိၼ်) ပီႈၼွင်ႉတႆးႁဝ်းၸိုင် ပိူၼ်ႈသႂ်ႇပၼ်ႁဝ်းၶႃႈ ပမႃႇ/ပုတ်ႉထ ႁဵတ်းၼၼ်ဝႆႉ။ ၵမ်ႉၼႆႉ ယူႇတီႈႁဝ်းၶႃႈ တုၵ်းယွၼ်းလဝၵ(ၾၢႆႇၵူတ်ႇ ထတ်းၵူၼ်းၶဝ်ႈမိူင်း) ၶိုၼ်း မူၼ်ႉမႄးပၼ်ၶိုၼ်း ႁႂ်ႈသႂ်ႇ သျၢမ်း/ပုတ်ႉထ။ ယွၼ်ႉၼၼ် သင်ႁဝ်းၶႃႈ ဢမ်ႇၶတ်းၸႂ်ႁဵတ်း သၢင်ႈ တႄႉတႄႉ ၵမ်းလိုၼ်းမႃး ၵူဝ်ပဵၼ်ၶွင် ပိူၼ်ႈၵႂႃႇမူတ်း၊ ထႅင်ႈၾၢႆႇၼိုင်ႈၵေႃႈ တၢင်ႇၸၢဝ်းၶိူဝ်း ၵေႃႈႁိပ်ႇ ႁဝ်းတိၵ်းတိၵ်း ဝႃႈၼႆ။


text:
ပီႈၼွင်ႉတႆး ၸိူဝ်းႁွတ်ႈၽႅဝ် မိူင်းထႆး ႁူမ်ႈၵၼ်ႁဵတ်းၻွၵ်ႇမႆႉၸၼ် (ဢၼ်ၼႂ်းဝၢင်းႁေႃႁွင်ႉဝႃႈ ၻွၵ်ႇမႆႉ ၻႃႊရႃႊရတ်ႉ) ဢမ်ႇၼၼ် မွၵ်ႇမွင်ၸႂ် ဢၼ်ဝၢင်းၸွမ်းၵူၼ်းတၢႆ ၼႂ်းပၢင်ၸႃပၼၼိုင်ႈ မိုၼ်ႇလူင်ႇ တႃႇလူႇတၢၼ်း ၼႂ်းဝၼ်းပူၼ်ႉၶၢပ်ႈတူဝ် ၸဝ်ႈမုၼ်ယႂ်ႇၶုၼ် ႁေႃၶမ်းထႆး တူၼ်တီႈ 9 ။
ပူၼ်ႉမႃး ဝၼ်းတီႈ 07/05/2017 ယၢမ်းၵၢင်ၼႂ် 10:00-16:00 မူင်းဝၢႆးဝၼ်း ပီႈၼွင်ႉတႆး ၸိူဝ်းယူႇ သဝ်း ၼႂ်းၵဵင်းမႆႇ ႁူမ်ႈၵၼ်တႄႇႁဵတ်းမွၵ်ႇမႆႉၸၼ် ဢမ်ႇၼၼ်လူင်ႇမွၵ်ႇမွင်ၸႂ် တႃႇလူႇတၢၼ်း ၼႂ်းဝၼ်း ပူၼ်ႉၶၢပ်ႈတူဝ် ၸဝ်ႈမုၼ်ယႂ်ႇၶုၼ်ႁေႃၶမ်းထႆး ၼႂ်းဝၼ်းတီႈ 26 လိူၼ်ဢွၵ်ႊထူဝ်ႊပိူဝ်ႊ ပီ 2017 တေထိုင်မႃးၼႆႉ။ ဢွင်ႈတီႈပီႈၼွင်ႉတႆး ႁူမ်ႈၵၼ်ႁဵတ်းမွၵ်ႇမႆႉၸၼ်သမ်ႉ ပဵၼ်တီႈ သုၼ်လဵပ်ႈႁဵၼ်း ၵဵဝ်ႇလူၺ်း ပၢႆးယူႇလီ တႃႇပီႈၼွင်ႉႁႅင်းၵၢၼ်ယၢၼ်မိူင်း ၾၢႆႇလင်လူဝ်ႊတတ်ႊ (Lotus) ၶမ်းတဵင်ႈ ဝဵင်းၵဵင်းမႆႇ ၸိုင်ႈထႆး။
ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် Radio FM 99.00 MHZ လၢတ်ႈဝႃႈ “ ၸွမ်းၼင်ႇလူင် ပွင်ၸိုင်ႈထႆး ပိုၼ်ၽၢဝ်ႇဝႃႈ တေႁႂ်ႈၵူႈမူႇၵူႈၸုမ်း ၼႂ်းၸိုင်ႈထႆး ၽႂ်သေဢမ်ႇဝႃႈ ႁႂ်ႈလႆႈမီးသုၼ်ႇႁူမ်ႈပႃး ဢၼ်တေႁဵတ်းမွၵ်ႇမွင်ၸႂ် လူႇတၢၼ်းပၼ်ၸဝ်ႈမုၼ်ယႂ်ႇၶုၼ်ႁေႃၶမ်းထႆး။ ၵွပ်ႈၼႆလႄႈ ႁဝ်းၶႃႈၵေႃႈပဵၼ်တႆး ဢၼ်မႃးပိုင်ႈဢိင်ပႃႇရႃႇမီႇၸဝ်ႈမုၼ်ယႂ်ႇၶုၼ်ႁေႃၶမ်းသေ ၸင်ႇလႆႈႁွင်ႉၽိတ်ႈမွၵ်ႇပီႈၼွင်ႉတႆး ၵူႈမူႇၵူႈ ၸုမ်း ၼႂ်းမိူင်းထႆး မႃးႁူမ်ႈႁဵတ်းၻွၵ်ႇမႆႉ/မွၵ်ႇမွင်ၸႂ် ႁဝ်းၶႃႈယိူင်းဢၢၼ်း တေလူႇမွၵ်ႇမႆႉမွင်ၸႂ် ၸွမ်းၸဝ်ႈ မုၼ်ယႂ်ႇၶုၼ်ႁေႃႈၶမ်း” ဝႃႈၼႆ။
ပေႃးထိုင်မႃး ၼႂ်းဝၼ်းတီႈ 17 လိူၼ်ဢွၵ်ႊထူဝ်ႊပိူဝ်ႊ ပီ 2017 ၼႆႉ ပီႈၼွင်ႉတႆး ၸိူဝ်းယူႇသဝ်း ၼႂ်းၵဵင်းမႆႇ တေႁူမ်ႈၵၼ်ဢဝ် မွၵ်ႇမႆႉမွင်ၸႂ်ၼႆႉ ၵႂႃႇလူႇတၢၼ်းမွပ်ႈယိုၼ်ႈပၼ်တီႈ ၽူႈၵွၼ်းၸႄႈ တွၼ်ႈဝဵင်းၵဵင်းမႆႇ ၸိုင်ႈထႆး ဝႃႈၼႆ။
ၵဵဝ်ႇၵပ်းလွင်ႈႁဵတ်းမွၵ်ႇမႆႉၸၼ်ၼႆႉသေ သင်ဝႃႈ ပီႈၼွင်ႉတႆး/ ပီႈၼွင်ႉႁႅင်းၵၢၼ်ယၢၼ်မိူင်း ၵေႃႉလႂ် သေဢမ်ႇဝႃႈ ၶႂ်ႈႁူမ်ႈၸွႆႈလူႇတၢၼ်းဢမ်ႇၼၼ် ၶဝ်ႈႁူမ်ႈၸွႆႈႁဵတ်းၸိုင် ၵပ်းသိုပ်ႇမႃးလႆႈတီႈ မၢႆၾူၼ်း 088-1373630၊ 089-7589837 သေၵမ်း-ဝႃႈၼႆ။
ၸဝ်ႈမုၼ်ယႂ်ႇၶုၼ်ႁေႃၶမ်းထႆး ၽူးမိၽူလ်း ဢၻုလ်းယၻဵတ်ႇၼႆႉ ၼွၼ်းၽႄးသဵင်ႈမုၼ်ၵႂႃႇ မိူဝ်ႈဝၼ်းတီႈ 13/10/2016 ၶၢဝ်းယၢမ်း 15:52 မူင်း၊ တီႈႁူင်းယႃလူင်သီရိရၢတ်ႉ ဝဵင်းလူင်မိူင်းၵွၵ်ႇ (ၵုင်းထဵပ်ႈ) ၸိုင်ႈထႆး။ ၽွင်းဢႃယုၸဝ်ႈလႆႈ 89 ပီ၊ ဢႃယုၽိသိၵ်ႈၶိုၼ်ႈႁၢင်ႈၸၢမ်ႇ ႁေႃ ၽွင်းငမ်းဝၢၼ်ႈမိူင်း လႆႈ 70 ပီ။ တေလုမ်းလႃးသၢင်းၵဵဝ်ႇ ၼႂ်းဝၼ်းတီႈ 26/10/2017 ၼႆယဝ်ႉ။


text:
ဝၼ်းတီႈ 8/11/2015 ပၢင်လိူၵ်ႈတင်ႈ ၸႄႈဝဵင်းမိူင်းၽျၢၵ်ႈ ၸႄႈတွၼ်ႈၵဵင်းတုင် ၸိုင်ႈတႆး ပွတ်းဢွၵ်ႇၶူင်း ပႃႊတီႊသၢင်ႇသီႈ ပေႉပုၼ်ႈၵိၼ်ၶၢတ်ႇ ။
ၼႂ်းၸႄႈဝဵင်းမိူင်းၽျၢၵ်ႈၼႆႉ ႁူင်းတွတ်ႈၶႅပ်းၵၢင်ၸႂ် တင်းမူတ်းမီး 41 တီႈ ။ ၸိုဝ်ႈသဵၼ်ႈသၢႆမၢႆ ၵူၼ်းဢၼ်မီးသုၼ်ႇတွတ်ႈၶႅပ်းၵၢင်ၸႂ် တင်းမူတ်း မီး 18856 ၵေႃႉ ၼႆယဝ်ႉ ။
ၼေႃႇၽူႈတႅၼ်းပႃႊတီႊသၢင်ႇသီႈ ဢၼ်ပေႉပုၼ်ႈၵိၼ်ၶၢတ်ႇ ၼႂ်းၸႄႈဝဵင်းမိူင်းၽျၢၵ်ႈ ၼေႃႇၽူႈတႅၼ်းသၽႃးၵူၼ်းမိူင်း ဢူးလိၼ်းသေႃႇထုၼ်း ၊ ၼေႃႇၽူႈတႅၼ်းၶဵတ်ႇလိူၵ်ႈတင်ႈ မၢႆ (1) ၸၢႆးၵႅဝ်ႈ ၊ ၼေႃႇၽူႈတႅၼ်းၶဵတ်ႇလိူၵ်ႈတင်ႈ မၢႆ (2) ဢူးဢႃးၵူဝ်ႇ ၸဵမ်ၸိူဝ်ႉၼႆႉ ။


text:
Welcome to Tai freedom
ၸုမ်းလူင်းလၢႆးမိုဝ်း NCA သွင်ၸုမ်း ယၢင်း လႄႈ မွၼ်း တိုၵ်းယိုဝ်းၵၼ်
- Created on 05 March 2018
- Written by တႆးလွတ်ႈလႅဝ်း
ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း NCA ပၢၼ်လူင်ပွင်ၸိုင်ႈၵဝ်ႇ သၢင်ႇသီႈ လႄႈ ပၢၼ်လူင်ပွင်ၸိုင်ႈမႂ်ႇ ၼူၵ်ႉယုင်း သွင်ၸုမ်းဢၼ်ပဵၼ် ႁူမ်ႈတုမ်ၸိူဝ်ႉၸၢတ်ႈယၢင်း (KNU) လႄႈ ပႃႇတီႇမိူင်းမွၼ်းမႂ်ႇ (NMSP) မီးလွင်ႈတိုမ်ႉတိူဝ်ႉ လႆႈပဵၼ်ပၢင်တိုၵ်း မီးပၼ်ႁႃၵၢၼ်သိုၵ်းၵၼ်ဝႆႉ ၼႆယဝ်ႉ။
ၸဝ်ႈၶွင် သူးပူတ်းပွႆႇဝဵင်းလူင်တၼ်းတီး တေႁုပ်ႈယိုတ်းၶိုၼ်းသူး ဢၼ်လႆႈပၼ်ဝႆႉတီႈ တေႃႇဢွင်ႇသၢၼ်းသုၵျီႇ
- Created on 05 March 2018
- Written by တႆးလွတ်ႈလႅဝ်း
ၽွင်းတႅၼ်းသၽႃး Chris Law ဝဵင်းတၼ်းတီး (Dundee) ၸိုင်ႈမိူင်းသၵွတ်ႉလႅၼ်း (Scotland) လၢတ်ႈဝႃႈ ထိုင်ၶၢဝ်းယၢမ်းမၼ်းယဝ်ႉ တႃႇတေႁုပ်ႈယိုတ်းၶိုၼ်း သူးပူတ်းပွႆႇဝဵင်းလူင် တၼ်းတီး ဢၼ်လႆႈမွပ်ႈဢၢပ်ႈပၼ်ဝႆႉတီႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ၼႆယူႇယဝ်ႉ။
ယွၼ်ႉၽေးယႃႈမဝ်းၵမ်သေ ၵေႃႉပဵၼ်ပေႃႈ ထုၵ်ႇလုၵ်ႈၸၢႆး ဢဝ်ၽႃႉလမ်းၽၼ်း
- Created on 03 March 2018
- Written by တႆးလွတ်ႈလႅဝ်း
ၼႃႈႁိူၼ်းလင်ၼိုင်ႈ ဢၼ်ယူႇတီႈၼႂ်းဝၢၼ်ႈလုၵ်း ဢိူင်ႇဝၢၼ်ႈတပ်ႉ ၸႄႈဝဵင်းမိူင်းယွင်း ၸႄႈတွၼ်ႈမိူင်းၽျၢၵ်ႈ ၵေႃႉပဵၼ်လုၵ်ႈၸၢႆး ၸပ်းယိၼ်ႉၵိၼ်ယႃႈမႃႉ ၼမ်လူၼ်ႉပူၼ်ႉတီႈ ဢမ်ႇထိင်းလႆႈၶိုၼ်း တူဝ်ၸႂ်ၸဝ်ႈၵဝ်ႇသေ လႆႈဢဝ်ၽႃႉ လမ်းၽၼ်း ၵေႃႉပဵၼ်ပေႃႈတူဝ်ၵဝ်ႇၶိုၼ်း ဝႃႈၼႆ။
ၵူၼ်းဝၢၼ်ႈ မိူင်းပဵင်း လႆႈပၢႆႈၽေးဢွၵ်ႇဝၢၼ်ႈ 2-ဝၢၼ်ႈ ယွၼ်ႉၵူဝ် သိုၵ်းမၢၼ်ႈ ပိုတ်ႇပၢင်တိုၵ်းၸူး RCSS
- Created on 03 March 2018
- Written by တႆးလွတ်ႈလႅဝ်း
သိုၵ်းမၢၼ်ႈလႆႈမီးလွင်ႈ ၸတ်းသိုၵ်း ဢဵၼ်ႁႅင်းပၢၵ်ႇပၢႆသေ ၶဝ်ႈသွၵ်ႈတဝ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸွမ်းဝၢၼ်ႈသူၼ်ၵူၼ်းမိူင်း ၼႂ်းဢိူင်ႇမိူင်းပူး ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇ ႁၢဝ်ႈႁႅင်းဝႆႉလႄႈ ႁဵတ်းႁႂ်ႈၵူၼ်းမိူင်း တႃႇသွင်ဝၢၼ်ႈ လႆႈပၢႆႈဢွၵ်ႇဝၢၼ်ႈ ယွၼ်ႉၵူဝ်သိုၵ်းမၢၼ်ႈ ပိုတ်ႇပၢင်တိုၵ်း။
TNLA ဢဝ်ယႃႈပူဝ်ႉသႂ်ႇႁူဝ်ၵူၼ်းဝၢၼ်ႈ ၵေႃႉပဵၼ်ၽူဝ်သေ တဵၵ်းယွၼ်းငိုၼ်းဢမ်ႇလႆႈလႄႈ ၶိုၼ်းတီႉၺွပ်းဢဝ် ၵေႃႉပဵၼ်မေး ယွၼ်းၵႃႈထုတ်ႇ တေႃႇပေႃးလႆႈ
- Created on 03 March 2018
- Written by တႆးလွတ်ႈလႅဝ်း
ၸုမ်းသိုၵ်းပလွင်ႈ (TNLA) ၸတ်းသိုၵ်း ယိပ်းၵွင်ႈၵၢင်ႇၸေးမိုဝ်း ၶဝ်ႈၵႂႃႇၼႂ်းဝၢၼ်ႈပျွင်းပျႅၼ်ႇ ဢိူင်ႇဝၢၼ်ႈပၢတ်ႈ ၸႄႈဝဵင်းမိူင်းမိတ်ႈ ၸႄႈတွၼ်ႈၵျွၵ်းမႄးသေ ၸႂ်ႉယႃႈမဝ်းၵမ်ႁဵတ်းၶိူင်ႈမိုဝ်း ပူဝ်ႉသႂ်ႇႁူဝ် ၵေႃႉပဵၼ်ၽူဝ် ၼႂ်းၼႃႈႁိူၼ်းၼိုင်ႈသေ ဢၢင်ႈပေႃႉတၢမ်ႇငိုၼ်း 10-သႅၼ် ၵူၺ်းဢမ်ႇလႆႈလႄႈ ၶိုၼ်းတီႉၺွပ်းဢဝ် ၵေႃႉပဵၼ်မေးၼၢင်း ၵႂႃႇယွၼ်းၵႃႈထုတ်ႇတူဝ် တေႃႇပေႃးလႆႈငိုၼ်း ၼႆယူႇယဝ်ႉ။
More Articles...
- ALP တုၵ်းယွၼ်းၸတ်းပၢင်ႁူပ်ႉထူပ်း ၵူၼ်းမိူင်းၸိူဝ်ႉၶိူဝ်းရၶႅင်ႇ လူင်ႈၼႃႈဝႆႉသေတႃႉ ၵူၺ်းၽၢႆႇၸုမ်း လူင်ပွင်ၸိုင်ႈမၢၼ်ႈ ပႆႇတုမ်ႉတွပ်ႇပၼ်သင်
- ၾႆးမႆႈဝတ်ႉၵျွင်းၵဝ်ႇမွၼ်ႇ ၼႂ်းၸႄႈဝဵင်းသီႇပေႃႉ မူၺ်ႉပဵၼ်ၽဝ်ႇတင်းလင်
- ၸုမ်းလူင်ပွင်ၸိုင်ႈမၢၼ်ႈ လႄႈ KNPP တေႁူပ်ႉဢုပ်ႇၵၼ် သုၼ်ႇတူဝ် တႃႇၸၢင်ႈလူင်းလႆႈ လၢႆးမိုဝ်း NCA
- ၽၢႆႇသိုၵ်းမၢၼ်ႈဝႃႈ RCSS ဢမ်ႇၵႂႃႇႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ တီႈလၢင်းၶိူဝ်း သေ သမ်ႉၵႂႃႇႁဵတ်း ပၢင်ဢုပ်ႇဢူဝ်းလူင်ႈၼႃႈ တၢင်ႇဢွင်ႈတီႈ
- ၵူၼ်းမိူင်းၼမ်ႉၶမ်း ၸွႆႈငိုၼ်းၵမ်ႉထႅမ် ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး


text:
ၶၢဝ်ႇၵူႈလွင်ႈ
လုၵ်ႈမေး ပီႈၼွင်ႉ သိုၵ်းမၢၼ်ႈ 100-ပၢႆ ႁၢႆလၢႆၵႂႃႇၸွမ်းႁိူဝ်းမိၼ်
- Details
- Created on 08 June 2017
- Written by တႆးလွတ်ႈလႅဝ်း
ႁိူဝ်းမိၼ် Y-8 ၶွင်သိုၵ်းမၢၼ်ႈ လမ်းၼိုင်ႈ ဢၼ်လုၵ်ႉတီႈ ဝဵင်းမျဵၵ်ႉ တိူင်းတၼိၼ်းသႃႇရီႇ - မိၼ်ၵႂႃႇ ဝဵင်းတႃႈၵုင်ႈ ၼၼ်ႉ လႆႈၶၢတ်ႇလွင်ႈၵပ်းသိုပ်ႇသေ ႁၢႆလၢႆၵႂႃႇ၊ ၼႂ်းၼၼ်ႉပႃး လုၵ်ႈမေး ပီႈၼွင်ႉ သိုၵ်းမၢၼ်ႈ တင်းမူတ်း 122-ၵေႃႉ၊ ၵဵဝ်ႇလွင်ႈၼႆႉသေ လႆႈထူပ်းႁၢၼ် ၶၢပ်ႈတူဝ် ၵူၼ်းတၢႆ 3-ၵေႃႉ လႄႈ ယူင်ႉၶၢပ်ႈ ပိတ်းပွတ်း ၵမ်ႈၽွင်ႈ ဢၼ်ထၢင်ႇပဵၼ် ၶိူင်ႈၶွင် ႁိူဝ်းမိၼ်လမ်းၼႆႉ တီႈၼႂ်းပၢင်ႇလၢႆႇ။
မိူဝ်ႈဝႃး ဝၼ်းထီႉ 07 June 2017 ယၢမ်းဝၢႆးဝၼ်း 13:06-မူင်း ႁိူဝ်းမိၼ် သႅၼ်း Y-8 200-F မၢႆ-5820 ၶွင်သိုၵ်းမၢၼ်ႈ လမ်းၼိုင်ႈ လႆႈလုၵ်ႉတီႈဝဵင်းမျဵၵ်ႉသေ မိၼ်ဢွၵ်ႇၵႂႃႇ တၢင်းသုင်မွၵ်ႈ 18,000-ပေႇ ၽိူဝ်ႇထိုင် ယၢမ်းဝၢႆးဝၼ်းမွၵ်ႈ 13:35-မူင်း ၽွင်းႁွတ်ႈ ၼိူဝ်ပၢင်ႇလၢႆႇ မုၵ်ႉတမ ၼႂ်းၶဵတ်ႇဝဵင်းလွင်းလူင်ႇ ယၢၼ်ၵႆ ၽၢႆႇတၢင်းတူၵ်း ဝဵင်းထႃးဝႄႇ မွၵ်ႈ 43-လၵ်း ၼၼ်ႉ လႆႈၵိုင်ႉၵၢင်ႉ ၶၢတ်ႇလွင်ႈၵပ်းသိုပ်ႇသေ ႁၢႆလၢႆၵႂႃႇ ၼႆယဝ်ႉ။
ၸဝ်ႈသိုၵ်း ငဵင်းၶျၢၼ်း (ၽူႈၵုမ်းႁေႃႈ ႁိူဝ်းမိၼ် ၸူဝ်ႈၶၢဝ်း၊ မီးတူဝ်ထူပ်းၼမ် ၽၢႆႇၵၢၼ်မိၼ်)၊ ၸဝ်ႈသိုၵ်း ၸူဝ်းတူႇဝိၼ်း (ၵႅမ်-1 ၽူႈၵုမ်းႁေႃႈၵၢၼ်မိၼ် ၸူဝ်ႈၶၢဝ်း)၊ ၸဝ်ႈႁၢၼ် တၢၼ်ႉၸိၼ်ႇထေး (ၵႅမ်-2 ၽူႈၵုမ်းႁေႃႈၵၢၼ်မိၼ်)၊ ၶုၼ်သိုၵ်းလူင် ၵျေႃႇၸူဝ်း (ၽၢႆႇၶိူင်ႈၸၢၵ်ႈ သၢႆၵၢၼ်မိၼ်) ၶဝ် 4-ၵေႃႉၼႆႉ ဢဝ်ပုၼ်ႈၽွၼ်း ၶပ်းႁေႃႈ ၼႆယဝ်ႉ။
ၼႂ်းၼၼ်ႉမီးထႅင်ႈ ၵူၼ်းႁဵတ်းၵၢၼ် ၼိူဝ်ႁိူဝ်းမိၼ် 14-ၵေႃႉ၊ ၽူႈမီးၸၼ်ႉ ၼႂ်းတပ်ႉသိုၵ်းမၢၼ်ႈ 6-ၵေႃႉ၊ ၽူႈမီးၸၼ်ႉဢွၼ်ႇ 29-ၵေႃႉ လႄႈ လုၵ်ႈမေး ပီႈၼွင်ႉ သိုၵ်းမၢၼ်ႈ ၵူၼ်းလူင် 58-ၵေႃႉ၊ လုၵ်ႈဢွၼ်ႇ 15-ၵေႃႉ ႁူမ်ႈတင်းမူတ်း 122-ၵေႃႉ၊ ဢိၵ်ႇတင်း ၶဝ်ႈၼမ်ႉတၢင်းၵိၼ် ၸိူဝ်းၼႆႉ လႆႈပႃးၵႂႃႇၸွမ်းႁိူဝ်းမိၼ် ဢၼ်တၢင်ႇဝႆႉ မီးတင်းၼၵ်းမွၵ်ႈ 2.4-တၢၼ်ႇ ၼႆယဝ်ႉ။
ဝၢႆးသေၶၢတ်ႇလွင်ႈၵပ်းသိုပ်ႇ ႁၢႆလၢႆၵႂႃႇယဝ်ႉၼၼ်ႉ တႄႇယၢမ်းဝၢႆးဝၼ်း 14:00-မူင်း ၽၢႆႇသိုၵ်းမၢၼ်ႈ တပ်ႉၼမ်ႉ လႆႈဢဝ်ႁိူဝ်း 9-လမ်း၊ တပ်ႉၵၢင်ႁၢဝ် ဢဝ်ႁိူဝ်းမိၼ် 7-လမ်း (helicopter 2-လမ်း) လႆႈႁူမ်ႈမိုဝ်းတင်း ၸုမ်းၽၢႆႇၶႄၾႆး လႄႈ ၵူၼ်းမိူင်းၼႂ်းပိုၼ်ႉတီႈသေ ၶတ်းၸႂ်ၶဝ်ႈသွၵ်ႈႁႃ ၸွမ်းပိုၼ်ႉတီႈတူင်ႇဝိူင်း ဢွင်ႈႁိူဝ်းမိၼ်ႈ Y-8 200-F လႆႈၶၢတ်ႇလွင်ႈၵပ်းသိုပ်ႇ ၵႂႃႇၼၼ်ႉ။
ထိုင်မိူဝ်ႈၼႆႉ ဝၼ်းထီႉ 08 June 2017 ယၢမ်းၵၢင်ၼႂ် 08:18-မူင်း လႆႈၵႂႃႇထူပ်းႁၢၼ် ၼင်မၢင်ႇလေႃႉ 1-လုၵ်ႈ ဢၼ်ထၢင်ႇပဵၼ် မၢၵ်ႇလေႃႉႁိူဝ်းမိၼ် လႄႈ ၶၢပ်ႈတူဝ်တၢႆ ၽူႈၸၢႆး 1-ၵေႃႉ၊ ၽူႈယိင်း 1-ၵေႃႉ လႄႈ လုၵ်ႈဢွၼ်ႇ 1-ၵေႃႉ ဢိၵ်ႇတင်း သိူဝ်ႈၸွႆႈဢသၢၵ်ႈ 2-ၽိုၼ်၊ ထူင်သႂ်ႇၶူဝ်းၵမ်ႈၽွင်ႈ တီႈၼႂ်းပၢင်ႇလၢႆ ဢၼ်မီး ယၢၼ်ၵႆတင်း ၽၢႆႇတူၵ်း မူႇဝၢၼ်ႈၵျွၵ်ႉၼီႇ 14-လၵ်းသေ ယၢၼ်ၵႆ ၽၢႆႇတူၵ်း ဝဵင်းလွင်းလူင်ႇ 22-လၵ်း ၼၼ်ႉ လႄႈ တေႃႇထိုင် မိူဝ်ႈလဵဝ် တိုၵ်ႉသိုပ်ႇသွၵ်ႈႁႃဝႆႉယူႇ ၼႆယဝ်ႉ။
ႁိူဝ်းမိၼ် သႅၼ်း Y-8 200-F ၼႆႉ လႆႈလုၵ်ႉတီႈၼႂ်း မိူင်းၶႄႇသေ ဢဝ်ၵႂႃႇတီႈ တႃႈႁိူဝ်းမိၼ် ဝဵင်းတႃႈၵုင်ႈ မိူဝ်ႈပီႊ-2016 ၼႂ်းလိူၼ်-March ၊ တေႃႇထိုင်မိူဝ်ႈလဵဝ် ၽၢႆႇတပ်ႉၵၢင်ႁၢဝ် သိုၵ်းမၢၼ်ႈ လႆႈၸႂ်ႉၵၢၼ်ဝႆႉ တႃႇၶၢဝ်းယၢမ်း ၵၢၼ်မိၼ် တင်းၼမ် 809-ၸူဝ်ႈမူင်းယဝ်ႉ ဝႃႈၼႆ လုမ်းၽၢႆႇၵႅတ်ႇၶႄ သိုၵ်းမၢၼ်ႈ ပိုၼ်ၽၢဝ်ႇဝႆႉၼင်ႇၼႆ။တႆးလွတ်ႈလႅဝ်း


text:
Welcome to Tai freedom
ALP တုၵ်းယွၼ်းၸတ်းပၢင်ႁူပ်ႉထူပ်း ၵူၼ်းမိူင်းၸိူဝ်ႉၶိူဝ်းရၶႅင်ႇ လူင်ႈၼႃႈဝႆႉသေတႃႉ ၵူၺ်းၽၢႆႇၸုမ်း လူင်ပွင်ၸိုင်ႈမၢၼ်ႈ ပႆႇတုမ်ႉတွပ်ႇပၼ်သင်
- Created on 03 March 2018
- Written by တႆးလွတ်ႈလႅဝ်း
ပႃႇတီႇပူတ်းပွႆႇ မိူင်းရၶႅင်ႇ (ALP) ဢၼ်ပဵၼ်ၸုမ်းလူင်းလၢႆးမိုဝ်း NCA လႆႈဢုပ်ႇဢူဝ်းတုၵ်းယွၼ်း ၼႂ်းပၢင်ၵုမ် JICM ဝႃႈ ပႅၵ်ႉသမ်ႉတိူၵ်ႈတီႈ ဢမ်ႇလႆႈၶႂၢင်ႉၸတ်းႁဵတ်း ပၢင်ဢုပ်ႇဢူဝ်း ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းရၶႅင်ႇ လႃးလႃးသေတႃႉ ၵူၺ်းၵႃႈ ထုၵ်ႇလီလႆႈပၼ်ၶႂၢင်ႉၸတ်းႁဵတ်း ပၢင်ႁူပ်ႉထူပ်း ၵူၼ်းမိူင်း လူင်ႈၼႃႈ ယူႇၼႆသေတႃႉ ၵူၺ်းၵႃႈ ၽၢႆႇၸုမ်းလူင်ပွင်ၸိုင်ႈမၢၼ်ႈ (ပႃးတပ်ႉသိုၵ်းမၢၼ်ႈ) သမ်ႉဢမ်ႇပႆႇ မီးလွင်ႈတုမ်ႉတွပ်ႇ ပၼ်သင်ၶိုၼ်းၼႆယဝ်ႉ။
ၾႆးမႆႈဝတ်ႉၵျွင်းၵဝ်ႇမွၼ်ႇ ၼႂ်းၸႄႈဝဵင်းသီႇပေႃႉ မူၺ်ႉပဵၼ်ၽဝ်ႇတင်းလင်
- Created on 03 March 2018
- Written by တႆးလွတ်ႈလႅဝ်း
ဝတ်ႉၵျွင်းလွႆ ဢၼ်ပဵၼ်လၢႆးမိုဝ်းၵဝ်ႇမွၼ်ႇ ယူႇၼႂ်းဢိူင်ႇၵုင်းၸူင် ထုင်ႉၼမ်ႉလၼ်ႈ ၼႂ်းၸႄႈဝဵင်းသီႇပေႃႉ မိူင်းတႆးပွတ်းႁွင်ႇ လႆႈထုၵ်ႇၾႆးမႆႈ ယၢမ်းၵၢင်ၶမ်ႈသေ မူၺ်ႉပဵၼ်ၽဝ်ႇ တင်းလင် ၼႆယဝ်ႉ။
ၸုမ်းလူင်ပွင်ၸိုင်ႈမၢၼ်ႈ လႄႈ KNPP တေႁူပ်ႉဢုပ်ႇၵၼ် သုၼ်ႇတူဝ် တႃႇၸၢင်ႈလူင်းလႆႈ လၢႆးမိုဝ်း NCA
- Created on 02 March 2018
- Written by တႆးလွတ်ႈလႅဝ်း
ပုၼ်ႈတႃႇ ပႃႇတီႇမႂ်ႇသုင်ၸိူဝ်ႉၸၢတ်ႈ ယၢင်းလႅင် (KNPP) တေၸၢင်ႈၶဝ်ႁူမ်ႈ လူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (NCA) လႆႈၼၼ်ႉ ၶွမ်ႇမသျိၼ်ႇငမ်းယဵၼ် (PC) ၸုမ်းလူင်ပွင်ၸိုင်ႈမၢၼ်ႈ လႄႈ တူဝ်တႅၼ်း KNPP တေႁူပ်ႉထူပ်း ဢုပ်ႇဢူဝ်းငူပ်ႉငီႉၵၼ်ၵႂႃႇ သုၼ်ႇတူဝ်ႁင်းၶေႃ ၼႂ်းလိူၼ်-March ၼႆႉၼႆယဝ်ႉ။
ၽၢႆႇသိုၵ်းမၢၼ်ႈဝႃႈ RCSS ဢမ်ႇၵႂႃႇႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ တီႈလၢင်းၶိူဝ်း သေ သမ်ႉၵႂႃႇႁဵတ်း ပၢင်ဢုပ်ႇဢူဝ်းလူင်ႈၼႃႈ တၢင်ႇဢွင်ႈတီႈ
- Created on 02 March 2018
- Written by တႆးလွတ်ႈလႅဝ်း
ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဢမ်ႇၵႂႃႇၸတ်းႁဵတ်း ပၢင်ဢုပ်ႇဢူဝ်းၵၢၼ်မိူင်း ၸၼ်ႉၸိူဝ်ႉၸၢတ်ႈ ၸိူဝ်ႉၶိူဝ်းတႆး တီႈၼႂ်းၸႄႈဝဵင်းလၢင်းၶိူဝ်း ၸွမ်းၼင်ႇ ၶေႃႈတႅပ်းတတ်း ပၢင်ၵုမ် ပွၵ်ႈၵမ်း-6 JICM သေ သမ်ႉၵႂႃႇၸတ်းႁဵတ်း ပၢင်ဢုပ်ႇဢူဝ်းလူင်ႈၼႃႈ တၢင်ႇဢွင်ႈတီႈၼႆႉ ပဵၼ်ၵၢၼ်ပွင်ႇၸႂ် ႁဵတ်းၽိတ်းၼႆ ၵႅမ်ၽူႈၵွၼ်းသုင်သုတ်း ၽၢႆႇၵႅတ်ႇၶႄသိုၵ်းမၢၼ်ႈ ၸွမ်သိုၵ်းလူင် ၸူဝ်းဝိၼ်း လၢတ်ႈ။
ၵူၼ်းမိူင်းၼမ်ႉၶမ်း ၸွႆႈငိုၼ်းၵမ်ႉထႅမ် ပုၼ်ႈတႃႇႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး
- Created on 02 March 2018
- Written by တႆးလွတ်ႈလႅဝ်း
ၵူၼ်းမိူင်း ဢၼ်ယူႇၼႂ်းဝဵင်းၼမ်ႉၶမ်း (ထုင်ႉမၢဝ်း) ၵေႃႉၼိုင်ႈ လႆႈၸွႆႈထႅမ်ငိုၼ်း ပုၼ်ႈတႃႇ ႁူင်းႁဵၼ်းၸိူဝ်ႉၸၢတ်ႈ ၸိုင်ႈတႆး တီႈငဝ်ႈၸိုင်ႈလွႆတႆးလႅင်း ဢၼ်ၶွင်ႇသီႇဢဝ်ၶိုၼ်းၸိုင်ႈတႆး (RCSS) ပူၵ်းပွင်ဝႆႉ တႃႇသၢဝ်းသႅၼ်ပျႃး
More Articles...
- ၵူၼ်းၼုမ်ႇ လၢႆမူႇလၢႆၸုမ်း ႁူမ်ႈၵၼ်ၵႂႃႇၼပ်ႉယမ် ၶုမ်သၢင်းၶႅင်း Dr ၸၢႆးပၺၢၼ်ႇ
- ၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး ပိုၼ်ၽၢဝ်ႇသၢၼ်ၶတ်း လွင်ႈတပ်ႉသိုၵ်းမၢၼ်ႈ ပၼ်တၢမ်ႇၶွၵ်ႈ ၵူၼ်းမိူင်း ႁူဝ်ပူင်း ႁိုင် 4-ပီႊထိုင် 10-ပီႊ လူၺ်ႈဢမ်ႇတြႃး
- သၽႃး မိူင်းႁူမ်ႈတုမ် မၵ်းမၼ်ႈ လိၵ်ႈႁူမ်ႈမၢႆ မိူင်းႁူမ်ႈတုမ် ၶၵ်ႉထီႉ-1
- ႁပ်ႉမွၼ်းလႄႈလႃးႁူႇ ၶဝ်ႈပဵၼ်လုၵ်ႈၸုမ်း UPDJC လူၺ်ႈတၢင်းၵၢၼ်
- ၽူႈမီးၼမ်ႉၸ်ႂၶဝ် ၸွႆႈထႅမ်ၶဝ်ႈၼမ်ႉတၢင်းၵိၼ် ႄလႈ ငိုၼ်းတွင်းေၵႃႉသိုၵ်း RCSS/SSA


text:
ႁူင်းႁဵၼ်းၸိူဝ်ႉၸၢတ်ႈမိူင်းၶိူဝ်း ၵေႃႇသၢင်ႈယဝ်ႉတူဝ်ႈသေ ပိုၼ်ၽၢဝ်ႇႁပ်ႉလုၵ်ႈႁဵၼ်း ၽူႈသူၼ်ၸႂ် ၶဝ်ႈလဵပ်ႈႁဵၼ်းတႄႇၵၢင်လိူၼ်ၵျုၼ်ႊ 2017 ၼႆႉၵႂႃႇ။
Photo:Mao Han
တႄႇဝၼ်းတီႈ 15/06/2017 ႁူင်းႁဵၼ်းၸိူဝ်ႉၸၢတ်ႈမိူင်းၶိူဝ်း ပိုတ်ႇႁပ်ႉလုၵ်ႈႁဵၼ်း ၸိူဝ်းသူၼ်ၸႂ် ဢႃယု 5 ၶူပ်ႇၶိုၼ်ႈၼိူဝ် ၶိုၼ်ႈႁဵၼ်းဢဝ်တၢင်းႁူႉတၢင်းမေႃတႃႇပူၵ်းပွင်ၼမ်ႉၵတ်ႉၸဝ်ႈၵဝ်ႇ၊ ႁူင်း ႁဵၼ်းၼႆႉ ပူင်သွၼ်ပၼ်လၢႆလၢႆဢမ်ႇမီးၵႃႈၸႂ်ႉၸၢႆႇသင် မီးတီႈၵိၼ်တီႈၼွၼ်းပၼ် ပီဢွၼ်တၢင်း တေႁပ်ႉတႃႇ 30 ၵေႃႉ၊ ၶူးပူင်သွၼ်မီး 7ၵေႃႉ။
Photo:Mao Han
ၸၢႆးႁၢၼ်ၶိူဝ်း ႁူဝ်ၼႃႈၵူၼ်းၼုမ်ႇမိူင်းၶိူဝ်းလၢတ်ႈဝႃႈ- “ ႁူင်းႁဵၼ်းၸိူဝ်ႉၸၢတ်ႈၼႆႉ ၵိုင်ႇလီမီးလႄႈ ၵိုင်ႇလီႁဵတ်းၸဵမ်လႂ်ယဝ်ႉ ပေႃးဢဝ်ၵၢၼ်ပၢႆးပၺ်ၺႃဝႃႈၸိုင် တႆးတူၵ်းလိုၼ်းပိူၼ်ႈဝႆႉႁႅင်းၼႃႇ ၵၢၼ် ဢဝ်ၽႃသႃဢူႈမႄႈ သေပူၵ်းပွင်ၼႆႉမၼ်းတေႁဵၼ်းလႆႈ ထိုင်လွၼ်ႉၵႅၼ်ပၢႆးပၺ်ၺႃ ဢၼ် ၸႅတ်ႈၸၢင်ႇ မၼ်းယဝ်ႉ” ဝႃႈၼႆ ။
Photo:Mao Han
ႁူင်းႁဵၼ်းၸိူဝ်ႉၸၢတ်ႈမိူင်းၶိူဝ်းၼႆႉ ၵေႃႇတင်ႈမႃးမိူဝ်ႈပီႈ 2015 ယိူင်းဢၢၼ်းတႃႇႁႂ်ႈလုၵ်ႈ ဢွၼ်ႇလႆႈ ႁဵၼ်းႁူႉဢဝ်လိၵ်ႈလၢႆးႁဝ်း တၢင်းႁူႉတၢင်းႁၼ်ဢၼ်ဢဝ်ၽႃသႃပေႃႈမႄႈသေပူင်သွၼ်ပၼ် ၊တႃႇပူၵ်း ပွင်လုၵ်ႈဢွၼ်ႇၼေႃႇတႅၼ်းၶိူဝ်း၊ ႁႂ်ႈၸိူဝ်ႉၶိူဝ်းတႆးၶိုၼ်ႈယႂ်ႇ၊ မိူဝ်ႈလဵဝ်ယူႇၼႂ်းၶၵ်ႉတွၼ်ႈပိုတ်ႇႁပ်ႉ လုၵ်ႈႁဵၼ်းဝႆႉ တေတႄႇသွၼ်ဝၼ်းလႂ်၊ တေၸႂ်ႉၽႃသႃဢၼ်လႂ်သေပူင်သွၼ် ဢၼ်ဝႃႈၼၼ်ႉ ၽူႈယႂ်ႇ ၵူၼ်းလူင်လႄႈ ၵေႃပွင်ၵၢၼ်ႁူင်းႁဵၼ်းတိုၵ်ႉဢုပ်ႇၵၼ်ယူႇ ဝႃႈၼႆ။


text:
ပီႈၼွင်ႉတႆးႁွတ်ႈမိူင်းထႆးလိူၼ်ပၢႆ ၶပ်းရူတ်ႉၶိူင်ႈယွၼ်ႉဢမ်ႇႁူႉသဵၼ်ႈတၢင်းလီလႄႈ ရူတ်ႉၶိူင်ႈလူမ်ႉ ႁဵတ်းႁႂ်ႈမီးၵူၼ်းတၢႆ1ၵေႃႉမၢတ်ႇၸဵပ်း 2 ၵေႃႉ။
သိုဝ်ႇၶၢဝ်ႇထႆးပိုၼ်ၽၢဝ်ႇ မိူဝ်ႈဝၼ်းတီႈ 21/10/2016 ၼၼ်ႉဝႃႈ မီးႁႅင်းၵၢၼ်ယၢၼ်မိူင်း 3 ၵေႃႉ ၺႃး ၽေးၵိုင်ႉၵၢင်ႉတီႈဢိူင်ႇသူၼ်ယႂ်ႇ ၸႄႈဝဵင်းမိူင်း ၸႄႈတွၼ်ႈၼူၼ်းထၿုရီႊ ၸိုင်ႈထႆး။ ၵူၼ်းဢၼ်ၺႃးၽေးၵိုင်ႉၵၢင်ႉၼၼ်ႉ1.ၸၢႆးယီႈ ဢႃယု 22 ပီ၊ ၸၢႆးၼွႆႉဢႃယု 25 ပီ၊ ၸၢႆးဢွင်ႇ ဢႃယု 37 ပီ။ ၸၢႆးယီႈတၢႆထင်တီႈလႄႈ ထႅင်ႈသွင်ၵေႃႉၼၼ်ႉ ၸဝ်ႈၼႃႈတီႈ ၶဝ်ဢဝ်သူင်ႇယူတ်းယႃတူဝ် တီႈႁူင်းယႃ။
ၵူၼ်းဢၼ်တၢႆၼၼ်ႉတႄႉ ၸဝ်ႈၼႃႈတီႈတေၵပ်းသိုပ်ႇ တင်းလုမ်းၽွင်းတၢင်မိူင်းမၢၼ်ႈ တႃႇႁႂ်ႈႁႃပီႈၼွင်ႉမႃးႁပ်ႉတူဝ်တၢႆမၼ်းၵႂႃႇ – ဝႃႈၼႆ။
ၸၢႆးၼွႆႉလႄႈၸၢႆးဢွင်ႇလၢတ်ႈဝႃႈ – “ ႁဝ်းၶႃႈသၢမ်ၵေႃႉတိုၵ်ႉမႃးယူႇၼႂ်းမိူင်းထႆးလႆႈမွၵ်ႈ 1 လိူၼ်ပၢႆ ၵူၺ်း ၵွၼ်ႇတေပဵၼ်ၽေးၵိုင်ႉၵၢင်ႉၼႆႉ လႆႈၶီႇရူတ်ႉၶိူင်ႈမႃးၸွမ်းၵၼ် 3 ၵေႃႉ ယွၼ်ႉဢမ်ႇလူင်ႉလႅၼ်ႇ သဵၼ်ႈတၢင်းလီလႄႈ ၸင်ႇလႆႈပဵၼ်ၽေးၵိုင်ႉၵၢင်ႉ”- ဝႃႈၼႆ။
ဢိင်ၼိူဝ်ဝၢၼ်ႈမိူင်းဢမ်ႇၼိမ်သဝ်းလႄႈသင် ႁႃၵိၼ်လဵင်ႉတွင်ႉယၢပ်ႇၽိုတ်ႇလႄႈသင် ႁဵတ်းႁႂ်ႈ ၵူၼ်းမိူင်းၸိုင်ႈတႆး ဢွၼ်ၵၼ်ပၢႆႈယၢၼ်ႁိူၼ်းယေးတီႈယူႇဢမ်ႇထၢတ်ႇဢမ်ႇဝၢႆး ၸွမ်းၼင်ႇ ဢၼ်သဵၼ်ႈမၢႆႁွင်ႈၵၢၼ်ၾၢႆႇႁႅင်းၵၢၼ်ပိုၼ်ၽၢဝ်ႇမိူဝ်ႈႁူဝ်ပီ 2016 ၼၼ်ႉဝႃႈ – ႁႅင်းၵၢၼ်ယၢၼ် မိူင်းၸိူဝ်း ဢၼ်ၵႂႃႇၶိုၼ်ႈသဵၼ်ႈမၢႆဢၼ်လူင်ပွင်ၸိုင်ႈပိုတ်ႇႁဵတ်းပၼ်တႄႇ 01/04/2016 – 29/07/2016 ၼၼ်ႉ ႁႅင်းၵၢၼ်ယၢၼ်မိူင်း ၸိူဝ်ႉၸၢတ်ႈၶႅမ်ႊၿေႃႊတီႊယိူဝ်ႊ၊ လၢဝ်းလႄႈမၢၼ်ႈ ဢၼ်လႆႈ လူင်းသဵၼ်ႈမၢႆမီးဝႆႉ1,067,410ၵေႃႉ။ ပေႃႈ/မႄႈလဵင်ႉ (ၼၢႆးၸၢင်ႈ ) မီး 287,135ၵေႃႉ။ ၸႅၵ်ႇပဵၼ် ၵူၼ်း မိူင်းမၢၼ်ႈ 639,464ၵေႃႉ၊ ၶႅမ်ႊၿေႃႊတီႊယိူဝ်ႊ 365,542လႄႈ လၢဝ်း 62,404 ၵေႃႉ။ ၵူၼ်းမႃးၸွမ်း (ၽူႈတိတ်း တၢမ်) 22,807 ၵေႃႉ ဢၼ်ဢမ်ႇပႆႈၶဝ်ႈပႃးၼႂ်းသဵၼ်ႈမၢႆ ၼႆႉၵေႃႈ ယင်းတေမီး – ဝႃႈၼႆ ။
ၾၢႆႇၼိုင်ႈၵေႃႈ မိူဝ်ႈပၢင်ၵုမ်လူင်ၵဵဝ်ႇလူၺ်ႈႁႅင်းၵၢၼ်ယၢၼ်မိူင်းလႄႈ လွင်ႈၵႃႉၶၢႆၵူၼ်းပွၵ်ႈၵမ်း 4 ၸတ်းႁဵတ်းဝၼ်းတီႈ 12/10/ 2016 ၼၼ်ႉ လူင်ပွင်ၸိုင်ႈမိူင်းထႆးဝႃႈ တေဢမ်ႇႁဵတ်းပၼ်ဝႂ်မႂ်ႇ ပၼ်ႁႅင်းၵၢၼ်ယၢၼ်မိူင်းယဝ်ႉ။ ထႅင်ႈ5ပီတၢင်းၼႃႈၼႆႉၸိုင်ႈထႆးတေလူတ်းၵၢၼ်ပိုင်ႈဢိင်ႁႅင်းၵၢၼ် ယၢၼ်မိူင်းၵွၼ်ႇ ဝႃႈၼႆ။